Jabir ge hotalaai restaurant haassa kuranee arabi touristunnah | Mihaaru\nޖާބިރުގެ ހަރަދުގައި ގާފަރުގައި އަޅަމުން އަންނަ ގެސްޓް ހައުސް. އެއީ 11 ކޮޓަރީގެ ތަނެއް ކަމަށް ޖާބިރު ވިދާޅުވި. --- ފޮޓޯ: މިހާރު\nޖާބިރުގެ ގެސްޓް ހައުސް އާއި ރެސްޓޯރަންޓް ޚާއްސަ ކުރަނީ އަރަބި ޓޫރިސްޓުންނަށް\nކ. ގާފަރުން މުހައްމަދު ޔާމީން\n15 ޑިސެމްބަރ 2019 - 11:21 39 comments\nކާށިދޫ ދާއިރާގެ ގޮނޑި ކާމިޔާބު ކުރެއްވުމަށް ފަހު، ވިޔަފާރިވެރިޔާ ޖާބިރު ވަނީ އެ ދާއިރާގެ އަނެއް ރަށް ގާފަރުގައި ތިން ބުރީގެ ގެސްޓް ހައުސް އަކާއި ރެސްޓޯރަންޓެއްގެ މަސައްކަތް ފައްޓަވައިފަ އެވެ. އެ ދެ ތަނުގެ މަސައްކަތް މިހާރު ވަނީ ނިމުމަކާ ހަމައަށް ގޮސްފަ އެވެ.\nރާއްޖޭގެ އެންމެ ބޮޑެތި ވިޔަފާރިވެރިންގެ ތެރޭގައި ހިމެނިވަޑައިގަންނަވާ ޖާބިރުގެ ވިސްނުން ހުރީ ގާފަރު، ހުރިހާ ވަސީލަތްތަކާ އެކު ތަރައްގީ ވެފައި އޮތް ކުޑަ ސިޓީއަކަށް ހެދުމަށެވެ. ކޭބަލް ކާރުން ކާށިދު އާއި ގާފަރު ގުޅައިލުމަކީ އޭނާ އެ ދާއިރާގެ ރައްޔިތުންނަށް ވެވަޑައިގެންނެވި އެންމެ ބޮޑު ވައުދެވެ.\nގެސްޓް ހައުސް އާއި ރެސްޓޯރަންޓުގެ އިތުރުން ޖާބިރުގެ ޚަރަދުގައި ގާފަރުގައި އަންނަނީ ހިނަވާގެއެއް ވެސް ހަދަމުންނެވެ.\nޒަމާނީ ފެންވަރަކަށް ގާފަރުގައި ހަދަމުން އަންނަ އެ ތަންތަނުގެ ތެރެއިން ގެސްޓް ހައުސް އާއި ރެސްޓޯރަންޓު ހުޅުވަން ހަމަޖެހިފައި ވަނީ އަންނަ މަހުގެ ކުރީކޮޅެވެ. އަދި ހިނަވާގެ ހުޅުވަނީ ފެބްރުއަރީ މަހު އެވެ.\nޖާބިރު "މިހާރު" އަށް ވިދާޅުވީ އަލަށް ހުޅުވަން ތައްޔާރުވަނީ 11 ކޮޓަރި ހިމެނޭ 30 އެނދުގެ ގެސްޓް ހައުސްއެއް ކަމަށެވެ. އޭނާގެ އަމާޒަކީ އެ ރަށުގައި ޓޫރިޒަމް ފުޅާކުރުން ކަމަށް ވެސް ޖާބިރު ވިދާޅުވި އެވެ. އަދި ވިދާޅުވިީ، ހޮޓަލާއި ރެސްޓޯރަންޓު ހަދަނީ ދިވެހިންގެ އިތުރުން އަރަބި ޓޫރިސްޓުންނަށް ހިދުމަތް ދެވޭ ފެންވަރަށް ކަމަށެވެ.\nޖާބިރުގެ ހަރަދުގައި އަޅަމުން އަންނަ ރެސްޓޯރަންޓުގެ ބައެއް. --- ފޮޓޯ: މިހާރު\n"ރެސްޓޯރަންޓުގައި އިންނާނެ ޝީޝާ ބާއެއް. ކެފެޓޭރިއާއެއް ހުންނާނެ. އަންހެނުންނަށް ހާއްސަ ބައެއް އެތަނުގައި ހުންނާނެ. އެއީ 200 މީހުންގެ ޖާގައިގެ ތަނެއް،" ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރުކަން ވެސް ކުރައްވާ ޖާބިރު ވިދާޅުވި އެވެ.\nއޭނާ ވިދާޅުވި ގޮތުގައި ހިނަވާގެ ހަދަނީ މޯޗަރީއަކާ ވެސް އެކު އެވެ.\nއެ ހުރިހާ މަޝްރޫއުތަކަށް ގާތްގަނޑަކަށް 11 މިލިއަން ރުފިޔާ ހަރަދުވާނެ ކަމަށް ވިދާޅުވި އެވެ. އެއީ ގާފަރުގައި މިހާރު ހަދާފައިވާ އޭނާގެ އަމިއްލަ ގެ "ޖާބިރުގެ" އަށް ދިޔަ ހަރަދާ ވެސް އެކު އެވެ.\nޖާބިރު އިއްޔެ ވަނީ ގާފަރުގައި ހޭންޑްބޯޅަ ކުޅުމަށް ހެދި ދަނޑު ހުޅުއްވައި ދެއްވައިފަ އެވެ. އަދި ކުރިއަށް އޮތް ރޯދަ މަސް އައުމުގެ ކުރިން އެ ދަނޑު ޓާފް ދަނޑަކަށް ބަދަލު ކުރައްވާނެ ކަމަށް އޭނާ ވިދާޅުވި އެވެ.\nގާފަރުގައި ހަދަމުން އަންނަ ހިނަވާގެ. --- ފޮޓޯ: މިހާރު\nޖާބިރު ވިދާޅުވީ ގާފަރަކީ ޓޫރިޒަމްގެ ސިނާއަތް ކުރިއަރާފައިވާ ތަނަކަށް ހަދަން ބޭނުންވާ ކަމަށެވެ. އަދި އެ ތަނުގައި ހުރިހާ ވަސީލަތްތަކެއް ގާއިމު ކުރާނެ ކަމަށް އޭނާ ވިދާޅުވި އެވެ. އަދި ފަސް އަހަރު ތެރޭގައި ރައްޔިތުން އެދޭ ފަދަ ބަދަލެއް ގެންނާނެ ކަމަށް އޭނާ ވިދާޅުވި އެވެ.\nގާފަރުގެ ގިނަ މީހުން އާމްދަނީ ހޯދަން ގޮސް އުޅެނީ މަހަށެވެ. އެއީ މަސްވެރި އާއިލާތަކެއް ދިރިއުޅޭ ރަށެކެވެ. ޖާބިރު މަސްވެރި އެ އާއިލާތަކަށް ވެސް ދެއްވީ އުންމީދީ ވާހަކަތަކެކެވެ.\n"އަޅުގަނޑު ބޭނުން ވަނީ ސީދާ ގާފަރުން މަސް ވިއްކޭ ގޮތަށް އަދި މަސް އެކްސްޕޯޓް ކުރެވޭ ގޮތަށް ހަދަން. މަސްވެރިންނަށް ދެރަ ގޮތެއް އަޅުގަނޑު ނުހަދާނަން. އެމީހުންގެ ޝަކުވާތައް އެންމެ ރަނގަޅަށް އެނގޭ އެކަކު މިއީ. އެމީހުން އެއްވެސް ގޮތަކަށް މާޔޫސްވާނެ ކަމެއް ނެތް،" ޖާބިރު ވިދާޅުވި އެވެ.\nގާފަރަށް އުމްރާނީ ތަރައްގީތަކެއް ގެނައުމަކީ ވެސް ޖާބިރު އެންމެ ބޭނުންވާ އެއް ކަމެވެ.\n"އަޅުގަނޑުގެ ޕްލޭނެއް އެބައޮތް. ގާފަރު ބަދަލުކޮށްލަން ބޭނުން ވަނީ ޑޮލަރު ލިބޭ ވަޒީފާގެ ފުރުސަތުތައް ފަހިވެފައި އޮންނަ ސިޓީއަކަށް. އެކަން ވާނެ،" ޖާބިރު ވިދާޅުވި އެވެ.\nގާފަރު އަންހެނުންގެ ޓީމަކަށް ޖާބިރު އިއްޔެ ބޯޅައެއް ހަދިޔާ ކުރައްވަނީ. --- ފޮޓޯ: މިހާރު\n"މިހާރު" އާ ވާހަކަ ދެއްކި ގާފަރުގެ ބައެއް މީހުން ވެސް ބުނި ގޮތުގައި ރަށުން މިހާރު ފެންނަމުންދާ މަންޒަރުތަކުން ޖާބިރަށް ވަރަށް ބޮޑު އިތުބާރެއް އެބައޮތް ކަމަށެވެ. ޖާބިރަކީ ރައްޔިތުންގެ ޝަކުވާތަކަށް ނިމުމެއް ގެންނާނެ ފަދަ ގާބިލް ލީޑަރެއްގެ ގޮތުގައި އެމީހުން ސިފަ ކުރެ އެވެ.\n"ކާށިދޫ ދާއިރާގެ މެމްބަރު ކަން މީގެކުރިން އެތައް ބޭފުޅަކު ކުރެއްވި. އެކަމަކު، އެ ބޭފުޅުން މަސައްކަތް ނުކުރައްވާ ވަރަށް ޖާބިރު އެބަ މަސައްކަތް ކުރައްވާ. ޖާބިރު ދައްކަވަނީ ހިޔާލީ ވާހަކަތަކެއް ނޫން ކަން މި ރަށަށް ބަލާލީމަ ވެސް ފެންނާނެ،" އެ ރަށަށް އުފަން އަހުމަދު ރަޝީދު 34 ބުންޏެވެ.\nގާފަރުގައި ތަރައްގީގެ އިތުރު މަޝްރޫއުތައް ފަސޭހަކަމާ އެކީގައި ހިންގޭނީ ޖާބިރު ވިދާޅުވި ގޮތުގައި އަންނަ އޭޕްރީލް މަހު އޮންނަ ލޯކަލް ކައުންސިލް އިންތިހާބުގައި ގާފަރު ކައުންސިލަށް ޑީއާރުޕީގެ ޓިކެޓުގައި ވާދަކުރައްވާ ބޭފުޅުން އިންތިހާބުކޮށްގެންނެވެ. ޑީއާރުޕީ ފިޔަވައި އެހެން ޕާޓީއެއްގެ ކައުންސިލަރުން ގާފަރު ކައުންސިލަށް ހޮވިއްޖެ ނަމަ، ތަރައްގީ އަށް ހުރަސް އެޅޭނެ ކަމަށް އޭނާ ވިދާޅުވި އެވެ.\nގާފަރު އަންހެނުންގެ ފަރާތުން ޖާބިރަށް އިއްޔެ ހާއްސަ ހަދިޔާއެއް ދެއްވަނީ. --- ފޮޓޯ: މިހާރު\n"މެމްބަރާ އެކީގައި މަސައްކަތް ކުރެވޭނެ ކައުންސިލަރުން ގާފަރުގައި ތިބެން ޖެހޭނީ. އަންނަ އަހަރު ކައުންސިލަށް ބޮޑެތި ބާރުތަކެއް ވެސް އެބަ ލިބޭ. އެ ބާރުތައް ނުލިބިއްޖެ ނަމަ، އަޅުގަނޑުމެން މަޑުން ނުތިބޭނަން،" ޖާބިރު ވިދާޅުވި އެވެ.\nއޭނާ ވިދާޅުވި ގޮތުގައި ގާފަރުގައި ތިބީ ހިތްހެޔޮ، އޯގާތެރި ބައެކެވެ. ގާފަރުގައި ދިރިއުޅޭ އަންހެނުންގެ ފަރާތުން ޖާބިރަށް ދެއްވި ހާއްސަ ހަދިޔާ އިން އޭނާ އެކަން ފާހަގަ ވެސް ކުރެއްވި އެވެ.\nއިތުރު ލިޔުންތައް ތަރައްގީގެ މަޝްރޫއުތައް ކ. އަތޮޅު ޑީއާރުޕީ މެމްބަރު އަބްދުﷲ ޖާބިރު (ކާށިދޫ) ކ. ގާފަރު ގެސްޓް ހައުސް


މަހާޒާއި ދިޔާނާގެ ނަން ޖުޑީޝަރީ ކޮމިޓީއަށް ފޮނުވައިފި!\nސުޕްރީމް ކޯޓުގެ ބެންޗުން ހުސްވެފައިވާ މަޤާމަށް ޢައްޔަންކުރުމަށް މަހާޒް އަލީ ޒާހިރާއި، ފާޠިމަތު ދިޔާނާ ސަޢީދުގެ ނަންފުޅު ރައްޔިތުންގެ މަޖިލީހުގެ ޖުޑީޝަރީ ކޮމިޓީއަށް ފޮނުވައިފިއެވެ.\nމި ދެބޭފުޅުންގެ ނަންފުޅު ރައްޔިތުންގެ މަޖިލީހަށް ހުށަހެޅުއްވީ ރައީސުލް ޖުމްހޫރިއްޔާ އިބްރާހީމް މުޙައްމަދު ޞާލެޙެވެ. މިއަދުގެ މަޖިލީހުގައި ރައީސުލް ޖުމްހޫރިއްޔާ މަޖިލީހަށް ފޮނުއްވި ސިޓީފުޅު އިއްވައި މިމައްސަލަ އިތުރަށް ދިރާސާކުރުމަށްޓަކައި ރައްޔިތުންގެ މަޖިލީހުގެ ޖުޑިޝަރީ ކޮމިޓީއަށްވަނީ ފޮނުވާފައެވެ.\nސުޕްރީމް ކޯޓުގެ ބެންޗުން ހުސްވެފައިވާ މަގާމަށް ޢައްޔަންކުރެއްވުމަށް ފޮނުއްވި ދެބޭފުޅުންގެ ތެރޭގައި ހިމެނި ވަޑައިގަންނަވާ މަހާޒް ޢަލީ ޒާހިރަކީ ޑްރަގް ކޯޓުގެ ޤާޒީއެކެވެ. ދިޔާނާ ސަޢީދަކީ ކުރީގެ ބަންޑާރަ ނާއިބުގެ މަޤާމު ފުރުއްވާފައިވާ ބޭފުޅެކެވެ.\nސުޕްރީމް ކޯޓްގެ ފަނޑިޔާރުކަމަށް ޢައްޔަންކުރެއްވުމަށް ރައީސުލްޖުމްހޫރިއްޔާ ފޮނުއްވާފައިވާ2ބޭފުޅުންނަކީ ސުޕްރީމް ކޯޓްގެ ފަނޑިޔާރުކަމަށް އައްޔަން ކުރުމަށް ޖުޑީޝަލް ސާވިސް ކޮމިޝަނުން ރައީސުލް ޖުމްހޫރިއްޔާއަށް ލަފާ އެރުވި ދެބޭފުޅުންނެވެ.\nސްޕްރީމްކޯޓްގެ ބެންޗަށް ބަދަލު ގެނައުމަށް ރައްޔިތުންގެ މަޖިލީހުންވަނީ ނިންމަވާފައެވެ. އެގޮތުން މިހާރު އެބެންޗުގައި7ބޭފުޅުން ތިއްބަވާގޮތަށް ވަނީ ކަނޑައަޅުއްވާފައެވެ. ބެންޗު އަކުލަވާލާފައިވާގޮތުން މިހާރު ތިއްބެވި6ބޭފުޅުންނާއެކު ދެން ޢައްޔަން ކުރެވޭނީ ރައީސުލް ޖުމްހޫރިއްޔާ މިއަދު މަޖިލީހަށް ހުށަހެޅުއްވި2ނަންފުޅުގެ ތެރެއިން ކޮންމެވެސް އެއްބޭފުޅެކެވެ.\nސުޕްރީމް ކޯޓުގެ ފަނޑިޔާރުންގެ ޢަދަދު އިތުރުކުރަން ކޯޓުތަކުގެ ގާނޫނަށް ގެނައި އިސްލާހުގެ ދަށުން އިތުރު ދެ ބޭފުޅަކުވަނީ އެކޯޓުގެ ފަނޑިޔާރުކަމަށް ޢައްޔަން ކުރައްވާފައެވެ. އެއީ ޑރ.އަޒްމިރަލްދާ ޒާހިރާއި އަލްއުސްތާޛާ ޢާއިޝާ ޝުޖޫން މުޙައްމަދެވެ.\nސްޕްރީމް ކޯޓްގެ ބެންޗަށް ބަދަލު ގެނެސްފައިވަނީ ދާއިމީ ސުޕްރީމް ކޯޓުގައި ހަތް ފަނޑިޔާރުން ތިއްބަވަނިކޮށް 2014ވަނަ އަހަރު ކޯޓުތަކުގެ ޤާނޫނަށް އިސްލާހު ގެނެސް، ދެފަނޑިޔާރު ވަކި ކޮށްފައިވާތީ ކުރިން އޮތްގޮތަށް ބަދަލު ކުރުމަށެވެ. ސުޕްރީމް ކޯޓްގެ ފަނޑިޔާރުގެ މަޤާމު ހުސްވެފައިވަނީ ފަނޑިޔާރުކަމުގެ މަޤާމުން އަލްއުސްތާޛް ޢަބްދުﷲ ދީދީ ވަކިކުރުމަށް ރައްޔިތުންގެ މަޖިލީހުން ފާސްކުރުމުންނެވެ.\nމަޖިލީހުގެ ޖަލްސާތައް ބާއްވަން އެއްވެސް ފަރާތަކުން ހުރަހެއް ނާޅާ! މަޖިލީހުން ޤާނޫނަށް ގޮންޖެހީ!\nކޯވިޑް ނަވާރަ އާއި ގުޅޭގޮތުން ވަޒީރުންގެ މަޖިލީހުގައި މަޝްވަރާކޮށްފި\nއިނގިރޭސި ވިލާތުގަ އިލެކްޝަން ފަސްކުރަން ބޭނުންވީމާ 1 ދުވަހުން ނިމުނު! ރާއްޖޭގަ ޑްރާމާ ކުޅެން ކިތައް މަސް ނަގާނެ؟\nއޮންލައިންކޮށް ބާއްވާ ރައްޔިތުންގެ މަޖިލީހުގެ ފުރަތަމަ ޖަލްސާ، މާދަމާ 11 ޖަހާއިރު!\nރައީސް، ނައިބު ރައީސް އަދި މެމްބަރުންގެ މުސާރަ ދެ މަސް ދުވަހަށް ކުޑަކޮށްފި!


Bolah cement basthaa eh vetti bidheysee aku maru vejje | Mihaaru\nއިމާރާތެއްގެ މަތިން ބޮލަށް ސިމެންތި ބަސްތާއެއް ވެއްޓި މީހަކު މަރުވެއްޖެ\nސިމެންތި ބަސްތާ ވެއްޓި މީހާ މަރުވި ތަން. -- ފޮޓޯ: ޕޮލިސް\n10 ޖުލައި 2019 - 20:25\nފުލުހުން ބުނީ މި ހާދިސާ ހިނގީ ހުޅުމާލޭ ސެންޓްރަލް ޕާކް ކައިރީގައި ޖާހް އިންވެސްޓްމަންޓް ކިޔާ ކުންފުންޏަކުން އިމާރާތްކުރަމުން ދިޔަ ގެއެއްގައި މިއަދު ހަވީރު 5:30 ހާއިރު ކަމަށެވެ.\nވެއްޓުނު ސިމެންތި ބަސްތާއިން ޖެހި މަރުވީ އުމުރުން 24 އަހަރުގެ ފިރިހެނެއް ކަމަށާއި އޭނާ ހޮސްޕިޓަލަށް ގެންދިޔަ އިރު ވެސް މަރުވެފައިވާ ކަމަށް، ޑޮކްޓަރުންނާ ހަވާލާދީ ފުލުހުން ބުންޏެވެ.\nފުލުހުން ބުނި ގޮތުގައި މި ހާދިސާ ހިނގި އިމާރާތުގައި މިދިޔަ ހޮނިހިރު ދުވަހު ހެނދުނު ވަނީ، އެ އިމާރާތުގެ ހަތް ވަނަ ބުރި އަށް އެއްޗެހި އުފުލަން ބޭނުންކުރި ލިފްޓެއްގެ ކޭބަލް ކަނޑައިގެން ގޮސް މީހަކާ އެކު ވެއްޓިގެން ވެސް އަނިޔާވެފަ އެވެ. އެ ހާދިސާގައި ވެސް ވަނީ މީހަކަށް އަނިޔާވެގެން ހުޅުމާލޭ ހޮސްޕިޓަލަށް ގެންގޮސް ފަރުވާ ދީފަ އެވެ.\nމި ދެ ހާދިސާ ވެސް، ކަމާ ބެހޭ އެހެން އިދާރާތަކާ ގުޅިގެން ތަހުގީގުކުރަމުން އަންނަ ކަމަށް ފުލުހުން ބުންޏެވެ.\nއިމާރާތްކުރާ ތަންތަނުގައި ނުރައްކާތެރި އެކްސިޑެންޓްތައް ހިނގުން ވަނީ އާންމުވެފަ އެވެ. މި އަހަރު ކުރީކޮޅު މާލޭގައި ވެސް ވަނީ އިމާރާތެއްގެ މަތިން ވެއްޓުނު ސިމެންތި ބަސްތާއަކުން ޖެހި ކުޑަ އަންހެން ކުއްޖަކު ވެސް މަރުވެފަ އެވެ. އަދި އޭގެ ފަހުން ވެސް ބޮލަށް ގަލެއް ވެއްޓިގެން ވެސް މީހަކު މަރުވެފައިވެ އެވެ. މި ހާދިސާތަކާ ގުޅިގެން، އިހުމާލުވި ފަރާތްތައް ޖޫރިމަނާކޮށް ބައެއް މީހުންގެ މައްޗަށް ވަނީ ޖިނާއީ ދައުވާ ވެސް ކޮށްފަ އެވެ.\nމަރު އެކްސިޑެންޓް ހުޅުމާލެ އިމާރާތްކުރުމުގެ ރައްކާތެރިކަން ސަލާމަތީ ފިޔަވަޅުތައް ބިދޭސީން ކޮންސްޓްރަކްޝަން ދާއިރާ\n37 ކޮމެންޓް, 258 ރިއެކްޝަންސް\nއަހަރުމެން ރުޖޫއަ ވާހުށީ ހަމައެކަނި ﷲ ގެ ހަޒުރަތަށް. މީދެން ވަރަށްދެރަ ކަމެއް. މިގެނެވުނީ ސިމެންތި ސަރުކާރެއްދޯ. ރަނގަޅު މީހުންނަށް ވަޒީފާދީގެން މިކަންކަން މިގައުމުގައި އިސްލާހުކޮށްބަލަ. އަދިވެސް ކާރުދުއްވާ މީހުން ޝީޓްބެލްޓެއް ނާޅާ. ކޮންމެވެސް ކަމަކުދޯ އެކާރު އުފައްދާ މީހުން އެކަންކޮށްފަ ހުންނަނީ.\nކޮބާތޯ އެއްކަލަ ބާރު ނުލިބިގެން އުޅުނު ސިޓީ ކައުންސިލް. މީގެ ކުރިން ތުއްތު ކުއްޖަކުވެސް ނިޔާވި. ކުރީގައި ބުނަނީ ބާރެއްނެތޭ. މިހާރު ބުނަނީ ކުރީގެ ސަރުކާރުގެ ސަބަބުންނޭ. ކަންކަން ނުކުރެވެންޏާ މަގާމުތަކުގައި ނުތިބޭނީ\nއަސްލު ޔާމީން ވެރިކަންކުރިގޮތުން ދިމާވާ ކަންކަން ތިޔައީ... ކެ ކެ ކެ\nމާލޭގައި އަވަށު އޮފީސްތައް ހުރި އިރު މިކަހަލަ ކަންކަން ވަރަށް ނުހިނގާ އަވަށު އޮފީހުގެ ސުޕަވައިޒަރުން އަބަދު މުޅި މާލެތެރެ ބަލާ މަގުގަ މީހަކު އެއްޗެއް ބަަހައްޓާފަ މަގުގަ ހުރެއްޖިއްޔާ އެގެއަކަށްވަދެ އެއްޗެއް ނަގުވާ އެވަރަށް އޭރު ބެލެލެހެއްޓި. ކޮންމެ އަވަށެއްގައި އަވަށު އޮފީހެއް ހުރޭ މިހާރު ވާގޮތަކީ މާޒުވާނުން ތަންތަނުގަ ތިބޭތީ ވާގޮތް. ސިވިލް ސާވިސުންވެސް ޝަރުތުތައް ކަޑައަޅަނީ ޑިގްރީ އަށް ތަޖްރިބާއަކަށްނޫން.ޑިގްރީ އޮތިއްޔާ ސަރުކާރަށް2އަހަރުއޯކޭ\nޖާހް އިންވެސްޓްމަންޓް.ކެކެކެކެ. ވަރަށް ޖާހް ބޮޑު ބައެއްގެ ކުންފުންޏެއް ދޯ.\nކަލޭ ލިޔަންވެސް އެބަދަނޭ ދޯ.\nމަރުވުމަށްފަހު އެބުރި ދިއުންވަނީ ﷲގެ ހަޟްރަތަށް.\nދެން ކަމާބެހޭ ފަރާތްތައް ނޫސްތަކަށް އަރާ ވިދާޅުވާނެ މިފަދަ ކަންކަމުގައި އެއްވެސް ކަމެއް ކުރެވޭނީ ޤާނޫނުތައް އިސްލާޙުކޮށްގެންނޭ. އޮފްކޯޒް، އެކަމެއް ދުވަހަކުވެސް ނުވާނެ. އަނެއްކޮޅުން އަނާރާ ވިދާޅުވާނެ މީގަ ކުށްވެރިވަނީ އެމީހާއޭ.\nމިހާރު އެއްވެސް ވަރަކަށް ސޭފްޓީއެއްޗެއް ބޭނުމެއް ނުކުރޭ. ބައްލަވާ ގޭސްފުޅި އުފުލުވާމީހުނަށް. ގައިމު އެއް ކުންފުންޏަކީ ސަރުކާރު ކުންފުންޏެއް. އެމީހުންނަށް ސޭފްޓީ ބޫޓު ދޭންޖެހޭނެ\nލިފްޓް ވާގަނޑު ކަނޑާލީމަ ބޮލަށް ސިމެންތި ބަސްތާ ވައްޓާލުން. ތަހުގީގު ފުޅާކުރަން ޖެހޭ


ޔުނިވަރސިޓީތަކަށް ދަރިން "އުކާލީމަ" ކުރިން ކުރި ތަރުބިއްޔަތުވެސް ގެއްލި ދަރިން ދަނީ މަގުފުރެދިގެން\nދަރިން އިސްލާމް ދީނުގައި ބޭތިއްބުމަށް ތުއްތު އިރު ދޭންޖެހޭ ސަމާލުކަމަށްވުރެ ޔުނިވަރސިޓީ ފެންވަރުގަ ދޭންޖެހޭ ސަމާލުކަން މާބޮޑެވެ. އެކަމުގެ ސަބަބުތައް ވަރަށް ގިނައެވެ. ނަމަވެސް ސަމާލުކަންދެނީ މަދު ބެލެނިވެރިއެކެވެ.\nގިނަ ބެލެނިވެރިން ދެކެނީ ކޮލެޖުތަކާއި ޔުނިވަރސިޓީތަކުން ކިޔަވާ އުމުރުގައި ކުދިން ތިބޭނީ ބުއްދި ހަމަޖެހިފައި ކަމަށެވެ. އެކުދިންގެ ވިސްނުމާއި ކުޅެލުމަކީ އެހައި ފަސޭހައިން ކުރެވޭނެ ކަމެއް ނޫން ކަމަށެވެ. ނޫންނަމަ އެއީ ނުކުރެވޭނެ ކަމެއް ކަމަށެވެ. ނަމަވެސް މިއީ އެއްވެސް ޙާލެއްގައި ރަނގަޅު ވިސްނުމެއް ނޫނެވެ. އެކަން މިދަނީ ވަރަށް ބޮޑަށް ތަޖުރިބާ ކުރެވެމުންނެވެ.\nއިސްލާމީ ތައުލީމު ދޭ ޔުނިވަރސިޓީތައް ފިޔަވައި އެހެން ޔުނިވަރސިޓީތަކުން މަތީ ތައުލީމު ޙާޞިލުކުރާ ކުދިންގެ ތެރެއިން ގިނަ އަދަދެއްގެ ކުދިން އިސްލާމް ދީނާއި ދުރުހެލިވަމުންދާކަން މިދަނީ އެނގެމުންނެވެ. އެތަން މިދަނީ ފެންނަމުންނެވެ. އެހެންކަމުން މަތީ ތައުލީމު ޙާޞިލުކުރާވަރަކަށް ދުރުވަނީ ކީއްވެގެން ކަމާއިމެދު ވިސްނަން އެބަޖެހެއެވެ.\nދަރިން ދީނާއި ދުރުވަނީ ޔުނިވަރސިޓީތަކުން ދީން ކޮށައި ކުދިކުރާތީ އެވެ. އެކަންކަން ކުރަނީ ވަރަށް ބޮޑަށް ދުރާލައި ރާވައިގެންނެވެ. ފައުންޑޭޝަން ލެވެލް އިން ފެށިގެން ކުދިންނަށް އިސްލާމް ދީނާއިމެދު ނުބައި މައުލުމާތުތައް ދެނީ އޮޅުވައިލުމެއްގެތެރޭގައެވެ. މަޑުމަޑުން ދޭ "ޑޯޒެއް" ފަދައިންނެވެ. ކުއްޖާއަށް މިވަނީ ކިހިނެއްކަންވެސް ނުއެނގޭނެ ފަދަ މަކަރުވެރި ގޮތަކަށް ކަމަށެވެ.\nއާޚިރުގައި ޔުނިވަރސިޓީ ނިންމާފައި ނުކުންނައިރު ކުދިންގެ ވިސްނުމުގައި ﷲ ތަޢާލާ ވޮޑިގެން ނުވެސްވާ ފަދައެވެ. އެކަލާނގެ ޤްދްރަތްތެރިކަމާއި ކުޅަނދުންވަތަކަމާއި މިންވަރުފުޅު ދުނިޔަވީ ކަންކަމުގެ ގޮތުގައިވެ ނިމިފައެވެ.\nމިހެން މިވަނީ ﷲ ތަޢާލާ އާއި ކީރިތި ޤްރްއާނާއި ބެހޭ ގޮތުން ދޭންޖެހޭ މައުލޫމާތު ނުދޭތަނުގައި އޮޅުވާލައިގެން މައުލޫމާތު ދޭތީއެވެ. އަދި ކިޔަވާ މާއްދާއަކީ ހުރިހާ އެއްޗެއް ކަމަށް ބަަލައިގެން މައުލޫމާތުދޭތީއެވެ. އެކަމުގެ ސަބަބުން ﷲ ތަޢާލާ އާއި ގުޅުންކެނޑި އެތައް އަހަރެއް ފާއިތުވެގެންދާތީއެވެ.\nމިއީ ކަންކަން ވަމުންދާ ގޮތްކަން އެންމެންނަށްވެސް ރަނގަޅަށް އެނގެއެވެ. ނަމަވެސް އަޅައި ނުލެވެނީއެވެ. ދޭންޖެހޭ ސަމާލުކަން ނުދެވެނީއެވެ. ނަތީޖާއެއްގެ ގޮތުން ދަރިން އަތުން ބީވެގެންދަނީއެވެ. ބީވެގެން ދިއުމުން ދެން އަލުން އަނބުރައި ގެނައުމަކީ އެހާ ފަސޭހައިން ކުރެވޭނެ ކަމެއް ނޫނެވެ.\nމިކަމަށް މިއަދު ހުރިހާ ބެލެނިވެރިން ވެސް ސަމާލުކަންދޭން އެބަޖެހެއެވެ. ރަނގަޅު ގޮތުގައި ދަރިފުޅު ތަރުބިއްޔަތުކުރުމަށްފަހު އެންމެ މުހިންމު މަރުހަލާގައި ދަރިފުޅު ބަދަލުވެގެންދާނަމަ ކުރިން ކުރި ހުރިހާ މަސައްކަތްތަކެއްވެސް އެދަނީ ގެއްލިގެންނެވެ. ވީމާ އިސްލާމީ ނޫން ޔުނިވަރސިޓީތަކަށް ކުދިން ފޮނުވާނަމަ މިހާލަތުން ކުދިން ސަލާމަތްކުރަން ގަދައަޅައި މަސައްކަތްކުރާށެވެ


Breaking: Nan ivvai idhikolhu5memberun Majilis in nerefi\nނަން އިއްވައި އިދިކޮޅު ފަސް މެންބަރުން މަޖިލީހުން ނެރެފި\nނަން އިއްވުމުން މެންބަރު ޝިޔާމް މަޖިލީހުން ނުކުމެވަޑައިގަންނަވަނީ --\nނަން އިއްވައި ރައްޔިތުންގެ މަަޖިލީހުން އިދިކޮޅު ފަސް މެންބަރަކު ނެރެފި އެވެ. މަޖިލިސް މިއަދު ހޫނުވެގެން ދިޔައީ ކުރިމިނަލް ކޯޓުގެ އިސް ގާޒީ އަހުމަދު ހައިލަމް ސަސްޕެންޑްކުރުމާ ގުޅިގެންނެވެ.\nމިހާރު މަޖިލީހުގައި ބަހުސް ކުރަމުން ދަނީ ކާށިދޫ ދާއިރާގެ މެންބަރު އަބްދުﷲ ޖާބިރު ހުށަހެޅުއްވި ކުއްލި މައްސަލައަށެވެ. އެ މައްސަލައަކީ އެއްވެ އުޅުން ހަނިވާ ގޮތަށް ގާނޫނުއަށް ގެނެސްފައިވާ އިސްލާހު ބާތިލް ކުރުން ލަސްވާތީ ހުށަހެޅި މައްސަލައެކެވެ.\nނަމަވެސް އެކަމާ ބަހުސް ކުރައްވަމުން ގިނަ މެންބަރުން ދެއްކެވީ ގާޒީ ހައިލަމްގެ ވާހަކަ އެވެ. ނަސްރުގެ ދުވަހުގެ ތަހުނިޔާ ފޮނުއްވުމަށް ފޮނުއްވި މެސެޖާ ގުޅިގެން ގާޒީ ހައިލަމްގެ ފަނޑިޔާރު ކަމުގެ ޝަރުތު ގެއްލިފައިވާ ކަމަށް އެމްޑީޕީގެ މެންބަރުން ގެންދެވީ ވިދާޅުވަމުންނެވެ.\nއެގޮތުން އެކަމާ ގުޅޭ ގޮތުން ގަލޮޅު އުތުރު ދާއިރާގެ މެންބަރު އީވާ އަބްދުﷲ ވާހަކަ ދައްކަވަމުން ގެންދަވަނިކޮށް ނޮޅިވަރަން ދާއިރާގެ މެންބަރު މުހައްމަދު ނަޝީދު ވަނީ ކަށިގަނޑު ފުމެ އަޑުގަދަ ކުރައްވާފަ އެވެ. އަދި އެހެން މެންބަރުން ވާހަކަ ދެއްކެވުމަށް ވެސް ހުރަސް އަޅުއްވާފަ އެވެ.\nއެކަމާ ގުޅިގެން ރައްޔިތުންގެ މަޖިލީހުގެ ރައީސް މުހައްމަދު ނަޝީދު، މެންބަރު ނަޝީދަށް މަޖިލީހުގެ ގަވައިދަށް ހުރުމަތްތެރިކޮށް ހިތުމަށް ނަސޭހަތްތެރިވި އެވެ. ނަމަވެސް އެކަމަށް ނުބައްލަވާ ނަޝީދު އަޑުގަދަ ކުރައްވަމުން ގެންދެވެމުން ރައީސް ނަޝީދު ވަނީ މެންބަރު ނަޝީދުގެ ނަން އިއްވާފަ އެވެ.\nނަން އިއްވުމުން ވެސް މެންބަރު ނަޝީދު މަޖިލީހުން ނުކުތުމަށް ދެކޮޅު ހެއްދެވި އެވެ. އޭރު އެހެން އިދިކޮޅު މެންބަރުން ވެސް އަޑުގަދަ ކުރައްވަމުން ގެންދެވި އެވެ. ދެން ނަން އިއްވީ މަހިބަދޫ ދާއިރާގެ މެންބަރު އަހުމަދު ތޯރިގުގެ ނަމެވެ. ތޯރިގު ވެސް ރައީސް ނަޝީދުގެ އެންގެވުމަށް މަޖިލީހުން ބޭރަށް ވަޑައިނުގެން އަޑުގަދަ ކުރައްވަމުން ގެންދެވި އެވެ.\nނައިފަރު ދާއިރާގެ މެންބަރު އަހުމަދު ޝިޔާމަށް ނަސޭހަތްތެރިވުމުން ވެސް އަޑުގަދަ ކުރެއްވުން ހުއްޓާނުލެއްވުމުން އޭނާގެ ނަން ވެސް އިއްވި އެވެ. ތިން މެންބަރުންގެ ނަން އިއްވުމުން އެހެން އިދިކޮޅު މެންބަރުން ވަރަށް ބޮޑަށް ނުރުހުން ފާޅު ކުރެއްވި އެވެ.\nއޭގެފަހުން މަތިވެރި ދާއިރާގެ މެންބަރު ވާހަކަ ދައްވަމުން ގެންދަވަނިކޮށް ފަރެސްމާތޮޑާ ދާއިރާގެ މެންބަރު ހުސެއިން މުހައްމަދު ލަތީފް ވަނީ މެންބަރުންގެ ނަން އިއްވަނީ ކޮން އުސޫލަކުންތޯ މަޖިލީހުގެ ރައީސްއާ ނިޒާމީ ނުކުތާއެއް ނަންގަވައި އައްސަވާފަ އެވެ. އެ ސުވާލު ތަކުރާރުކޮށް ކުރައްވަން ފެއްޓެވުމުން ރައީސް ނަޝީދު ވަނީ މެންބަރު ހުސެއިންގެ ނަން އިއްވަވާފަ އެވެ. އަދި ފެލިދޫ ދާއިރާގެ މެންބަރު ފަޒުލް ރަޝީދުގެ ނަން ވެސް އެ ވަގުތު އިއްވެވި އެވެ. އެ ދެ މެންބަރުން ނަން އިއްވުމާއެކު މަޖިލީހުން ނުކުމެވަޑައިގެންނެވި އެވެ.\nރައީސް ނަޝީދު ވަނީ އެކަން އެގޮތަށް ނުކުރެއްވުމަށް މެންބަރުންގެ ކިބައިިން އެދިވަޑައިގެންފަ އެވެ. މަޖިލީހުގައި ކުރަން ހުރި މައްސަކަތްތައް ވަރަށް ގިނަ ކަމަށާއި އެކަމަށް ހުރަސް ނޭޅުމަށް ވެސް އެދިވަޑައިގެންނެވި އެވެ. އަދި މަޖިލީހުގެ ނިޒާމް އިދިކޮޅު މެންބަރުންނަށް ގެއްލުވާނުލެވޭނެ ކަމަށް ވެސް ވިދާޅުވި އެވެ.


Dhekunu irumathee Asia ge emme uss imaaraaiy Deceberugai hulhuvanee | Mihaaru\nކުއަލަ ލަމްޕޫރްގައި ހަދާފައިވާ އެކްސްޗޭންޖް 106 އިމާރާތް.\nދެކުނު އިރުމަތީ އޭޝިއާގެ އެންމެ އުސް އިމާރާތް މެލޭޝިއާގައި ހުޅުވަނީ\n28 އޮކްޓޯބަރ 2019 - 06:104comments\n"ދި އެކްސްޗޭންޖް 106" ގެ ނަން ދީފައިވާ އިމާރާތް ހުޅުވަން ތައްޔާރުވަމުން އަންނަ އިރު، ފުރަތަމަ ފަހަރަށް މިދިޔަ ބުދަ ދުވަހު އެތަން ވަނީ ނޫސްވެރިންނަށް ވެސް ދައްކާލައިފަ އެވެ. ނަމަވެސް އިމާރާތް ރަސްމީކޮށް ހުޅުވާނެ ތާރީހެއް އަދި އިއުލާނެއް ނުކުރެ އެވެ.\nމި ވަގުތު ރަސްމީކޮށް ދެކުނު އޭޝިއާގެ އެންމެ އުސް އިމާރާތުގެ ގޮތުގައި ހުރީ ވިއެޓްނާމްގެ ހޯ ޗީ މިންހް ސިޓީގައި ހުންނަ 81 ބުރީގެ "ލޭންޑްމާކް 18" އެވެ. އެތަނުގެ އުސްމިނުގައި ހުންނަނީ 461.15 މީޓަރު (1,513.0 ފޫޓް) އެވެ. އެ އިމާރާތަކީ 14 ވަނަ އަށް ދުނިޔޭގެ އެންމެ އުސް އިމާރާތެވެ.\nޖުމްލަ 70 އޭކަރުގެ ސަރަހައްދެއްގައި 106 ބުރިއަށް ހަދާފައިވާ "އެކްސްޗޭންޖް 106" އަކީ 1998-2004 އާ ހަމައަށް ދުނިޔޭގެ އެންމެ އުސް އިމާރާތުގެ ރެކޯޑް އޮތް މެލޭޝިއާގެ ކުއަލަ ލަމްޕޫރްގެ ޕެޓްރޯނަސް ޓަވަރަށް ވުރެ 40 މީޓަރު (131 ފޫޓް) އުސްކޮށް ހަދާފައިވާ ތަނެކެވެ. "ދި އެކްސްޗޭންޖް 106" ގެ އުސްމިނަކީ 493 މީޓަރެވެ.\nނަޖީބްގެ މައްޗަށް ކުރެވުނު ކޮރަޕްގެ ތުހުމަތުތަކާ އެކު، "ދި އެކްސްޗޭންޖް 106" ގެ މަސައްކަތް ހުއްޓިދާނެ ކަމަށް ބެލެވުނަސް، މި ޕްރޮޖެކްޓް ހުއްޓާނުލައި ކުރިއަށް ގެންގޮސް ވަނީ ނިންމާލައިފަ އެވެ.\nއެތަން ހުޅުވާ އިރު 93 ފްލޯގައި އޮފީސް ބައިތަކާއި ފިހާރަތަކާއި ރެސްޓޯރަންޓްތަކާއި އަދި އެ ނޫން ވެސް ގިނަ ވަސީލަތްތައް ގާއިމުކޮށްފައި ހުންނާނެ އެވެ. މި އިމާރާތް ބިނާކޮށްފައި ހުރީ ތުން ރަޒާކް އެކްސްޗޭންޖް (ޓީއާރްއެކްސް) ގެ ނަމުގައި ބިޔަ މަޝްރޫއެއް ކުރިއަށް ގެންދަން ނަޖީބުގެ ވެރިކަމުގައި ނިންމާފައިވާ ސަރަހައްދުގަ އެވެ.\nމެލޭޝިއާގެ ފިނޭންސް މިނިސްޓަރު ލުމް ގުއަންގް އެންގް މިދިޔަ އަހަރު ވިދާޅުވި ގޮތުގައި ޓީއާރްއެކްސް އަށް 3.7 ބިލިއަން މެލޭޝިއަން ރިންގިޓް (884 މިލިއަން ޑޮލަރު) އިންވެސްޓްކުރަން ނިންމާފައިވާ އިރު، އެ ފައިސާގެ ތެެރެއިން ބޮޑު ބައެއްގެ ބޭނުން ނަހަމަގޮތުގައި ހިފާފައިވެ އެވެ.\nއިތުރު ލިޔުންތައް ކޮންސްޓްރަކްޝަން ދާއިރާ މެލޭޝިއާ ވިއެޓްނާމް ނަޖީބު ރައްޒާގް


މަންމައަކު އޭނާގެ ދަރިފުޅަށް ބުރުގާ އަޅަން ދަސްކޮށްދެނީ\nޖާހިލިއްޔަ ޒަމާނުގައި ޢަރަބީންގެ ތެރޭގައި ވަރަށް އިޙްތިރާމާއި ލޯބި ލިބިގެންވީ މީހަކު ކަމުގައިވާ އަވްފު ބިން މުޙައްލިމް އަލް ޝައިބާނީ، ޢަބްދު އަލް މާލިކްގެ އަންހެން ދަރިއެއް ކަމަށްވާ އުއްމު އިޔާސް އާއި ކައިވެނި ކުރެވުނު ދުވަހު، އޭނާގެ މަންމަ އުމާމާ ދިން ނަޞޭޙަތަކަކީ މުސްލިމު ކޮންމެ މަންމައަކުވެސް އެމީހަކުގެ އަންހެން ދަރިއަކަށް ދޭން ރަގަޅު ނަސޭހަތްތަކެކެވެ. އަދި މުސްލިމު ކޮންމެ އަންހެން ދަރިއަކުމެ މި ނަޞޭހަތުގައި ހިފުމުން ކާމިޔާބީ ލިބޭނޭ ނަސޭހަތްކޮޅެކެވެ. އެ ބަސްތަކުގައި ވަނީ ތިރީގައިމިވާ ފަދައިންނެވެ.\nއޭ މަގޭ ދަރިފުޅާއެވެ! މަންމަ މިދޭ ނަސޭހަތަކީ ދަރިފުޅު މިހާރުވެސް އޭގައި ހިފައިގެން ހުރި ނަސޭހަތެއްނަމަ ދަރިފުޅަށް މި ބަސްތައް މުހިއްމު ނުވެދާނެއެވެ. ނަމަވެސް އަހަރެމެން އެންމެންނަކީ ވެސް ހަނދާންނެތޭ ބައެއްކަމުން ހަނދާންކޮށްދިނުމުގެ ގޮތުން އަދި ބުއްދިވެރިންނަށް އެހީތެރިކަމެއްގެ ގޮތުން ބުނެލާނަމެވެ.\nއޭ މަގޭ ދަރިފުޅާއެވެ! އަންހެނުން ފިރިއަކާއި ނުލާ ބައްޕަގެ މުދަލުން ޚަރަދު ކޮށްގެން ބައްޕައަށް އެހީތެރިވުމުގައި އަބަދު އުޅެވޭނެނަމަ ގިނަ އަންހެނުން ތިބީހީ އެގޮތުގައެވެ. ނަމަވެސް އަހަރެމެން އަންހެނުން ހެއްދެވީ ފިރިންނަށްޓަކައެވެ. އަދި ފިރިހެނުން ހެއްދެވީ އަންހެނުންނަށްޓަކައެވެ.\nއޭ މަގޭ ދަރިފުޅާއެވެ! ދަރިފުޅު އުޅެ ބޮޑުވި އަދި ހިނގަން ދަސްކުރި ގެއިން ނިކުމެގެން ތިޔަދަނީ ދަރިފުޅު ނުވެސް ދަންނަ ތަނަކަށް، ބީރައްޓެއްސެއްގެ ބައިވެރިއެއްގެ ގޮތުގައެވެ. އޭނާއާއި ކައިވެނިވާ ހިސާބުން އެއީ ދަރިފުޅުގެ ބަލަދުވެރިޔާއެވެ. އޭނާއަށް ޚިދުމަތްކުރާ މީހެއްކަމުގައިވާށެވެ. އޭރުން އޭނާ ދަރިފުޅަށް ޚިދުމަތް ކުރާނެއެވެ.\nމަންމަގެ ފަރާތުން 10 ސިފައެއްގައި ހިފާށެވެ. ދަރިފުޅަށް ހަނދާންކޮށްދިނުމެއް ކަމަށް ފުދޭނެއެވެ.\nފުރަތަމަ އަދި ދެވަނަ ކަމަކީ: އަބަދުމެ އޭނާއަށް އެހީތެރވުމުގައްޔާއި، އަޑުއަހާ ކިޔަމަންތެރި ވުމުގައްޔާއި، އޭނާގެ ހިތަށާއި ސިކުނޑިއަށް ހަމަޖެހުން ގެނެސްދޭ އަންބަކު ކަމުގައި ދެމިހުންނާށެވެ. އެހެނީ ފިރިމީހާގެ ބަސް އަހާ ކިޔަމަންތެރިކަން އަދާ ކުރުމަކީ ﷲގެ ރުއްސެވުން ލިބޭނޭ ކަމެކެވެ.\nތިންވަނަ އަދި ހަތަރުވަނަ ކަމަކީ: އަބަދުވެސް ޒީނަތްތެރިވެގެން މީރުވަހުން ހުވަނދުލައިގެން ހުންނާށެވެ. އެއްވެސް ހުތުރުކަމެއް ދަރިފުޅުގެ ކިބައިން އޭނާއަށް ނުދައްކާށެވެ. މީރުވަސް ނޫން ވަހެއް ދަރިފުޅުގެ ގައިން ދުވިޔަ ނުދޭށެވެ. އަނދުނަކީ ޒީނަތްތެރި ވުމުގައި އެންމެ މުހިންމު އެއްޗެވެ. ފެނަކީ އެންމެ މީރު ހުވަނދަށްވުރެ ރަގަޅު އެއްޗެކެވެ. މާނައަކީ ރީތިކޮށް ފެންވަރައިގެން އަނދުން އަޅައިގެން ހުރުމެވެ.\nފަސްވަނަ އަދި ހަވަނަ ކަމަކީ: ގަޑިއަށް ކާން ހަދާ ސުފުރާމަތި ތައްޔާރު ކޮށް އޭނާ ނިދައިފިނަމަ ހަމަހިމޭންކަން އިޚްތިޔާރު ކުރާށެވެ. އެހެނީ ބަނޑުގައި ކަމަކީ އަނދާއަލިފާން ފަދަ އެއްޗެކެވެ. ނިދީގައި އޮއްވާ އުނދަގޫކޮށްފި ނަމަ އޭނާ ރުޅި އަންނާނެއެވެ.\nހަތްވަނަ އަދި އަށްވަނަ ކަމަކީ: ފިރިމީހާގެ މުވައްޒަފުންނާއި ދަރިން ރަގަޅުގޮތުގައި ބަލަހައްޓާށެވެ. އަދި އޭނާގެ މުދާ ރައްކާތެރި ކުރާށެވެ. ފިރިމީހާގެ މުދަލަށް ރައްކާތެރިވުމަކީ ޝުކުރުވެރިވުން ކަމުގައި، އަދި ދަރިންނާއި މުވައްޒަފުން ބެލެއްޓުމަކީ ހިންގުންތެރި ސިފައެއް ކަމުގައި ފިރިމީހާ ބަލައިގަންނާނެއެވެ.\nނުވަވަނަ އަދި ދިހަވަނަ ކަމަކީ: ފިރިމީހާގެ އެއްވެސް ސިއްރެއް ހާމަނުކުރާށެވެ. އަދި ފިރިމީހާއަށް ނުކިޔަމަންތެރިކަން ނުދައްކާށެވެ. ފިރިމީހާގެ ސިއްރު ފާޅުކުރާނަމަ ފިރިމީހާ ދަރިފުޅަށް މަކަރު ހެދުންގާތެވެ. އަދި ފިރިމީހާއަށް ނުކިޔަމަންތެރިވެއްޖެ ނަމަ ދަރިފުޅާއި މެދުގައި ފިރިމީހާގެ ހިތުގައި ނަފްރަތު އުފެދޭނެއެވެ.\nއެ މަގޭ ދަރިފުޅާއެވެ! ފިރިމީހާ ދެރަވެފައި ހުއްޓާ އޭނާގެ ކުރިމަތީގައި ހިނިތުން ނުވާށެވެ. އޭރުން ފިރިމީހާގެ އިޙްސާސް ނުދަންނަމީހެއްކަމުގައި ބެލެވޭނެއެވެ. އަދި ފިރިމީހާ އުފާވެފައި ހުއްޓާ އޭނާގެ ކުރިމަތީގައި ހިތާމަވެރި މޫނު ނުދައްކާށެވެ. އޭރުން ފިރިމީހާވެސް ދެރަވާނެއެވެ.\nވީވަރަކުން ފިރިމީހާއަށް އިޙްތިރާމްކޮށް ޢިއްޒަށްދޭށެވެ. ވީވަރަކުން ފިރިމީހާގެ ވާހަކައަށް އެއްބަސް ވާށެވެ. އޭރުން ދަރިފުޅާއި އެކުގައި އުޅުމާއި ވާހަކަދެއްކުމަށް ފިރިމީހާ ޝައުގުވެރިވާނެއެވެ.\nއޭ މަގޭ ދަރިފުޅާއެވެ! ދަރިފުޅު ރުހޭ އދި ނުރުހޭ ކަމެއްގައިވެސް ފިރިމީހާގެ އުފަލަކީ ދަރިފުޅުގެ އުފާކަމުގައި ހަދައިގެން އަދި ދަރިފުޅުގެ އެދުމުގެ ކުރިއަށް ފިރިމީހާގެ އެދުން ނެރެގެން ނޫނީ ޙަޤީޤީ އުފާ ޙާޞިލް ނުވާނެއެވެ. ﷲ ދަރިފުޅަށް އެންމެ ރަގަޅުގޮތް މެދުވެރި ކުރައްވާނެތެވެ.\nމި ނަސޭހަތުގެ ފަހުން މި ދެމީހުންގެ ކައިވެނީގެ ޙަފްލާއަށް ގެންދެވުނެވެ. އަދި އެއީ ވަރަށް ކާމިޔާބު ކައިވެންޏެއްކަމުގައި ވިޔެވެ. އެދެމީހުންގެ ދަރިން ވީ ބައްޕަގެ ފަހުގައި ރަސްކަންކުރިން ރަސްކަލުންނަށެވެ.\n82.9 % އުފާވި\n2.3 % ދެރަވި\n3.5 % ރުޅިއައި\n11.3 % މައުލޫމާތު މުއްސަނދިވި\nކައިވެނި އާއިލާ ކާމިޔާބު މީހުން\nކުޑަކުއްހޖެއްގެ ފޮޓޯލާފަ ޅައިރު ކައިވެނިކިރުވަން ބާރުއެޅޭ ގޮތަށް ނަހައްދަވާ


vnews - Dhunfathuge isthiumaal kurumaai gulheygothun engenjehey baeh haqeeqaiythah!\nދުންފަތުގެ އިސްތިއުމާލް ކުރުމާއި ގުޅޭގޮތުން އެނގެންޖެހޭ ބައެއް ހަގީގަތްތައް\nއިންސާނީ ދަރިފަސްކޮޅާއިބެހޭ ޖަވާބު ހޯދިފައިނުވާ އެތަކެއް ސުވާލެއް ވެއެވެ. މީގެތެރެއިން އެއް ސުވާލަކީ، ދުންފަތުގެ އިސްތިއުމާލް ކުރުމަކީ ޞިއްހަތަށް ގެއްލުންހުރި ކަމެއްކަން ކަށަވަރު ކުރެވޭއިރު، ދުންފަތު އިސްތިއުމާލް ކުރާ މީހުންގެ އަދަދު އިތުރުވަމުންދަނީ ކީއްވެތޯއެވެ؟ އަދި، އަލަށް މި އަމަލު ފަށާ މީހުންގެ އަދަދު އިތުރުވަނީ ކީއްވެތޯއެވެ؟ ދުންފަތް ހިމެނޭ އުފެއްދުންތައް ނުވަތަ ސިނގިރޭޓު ނުއުފައްދާ، ނުވަތަ އެތެރެ ނުކުރާ ޤައުމެއް ނެތެވެ. ދުންފަތުގެ އިސްތިއުމާލްކުރުމާއިބެހޭ ބައެއް ހަޤީޤަތްތަކަށް ބަލާލާނަމެވެ.\nދުނިޔޭގެ ފިރިހެނުންގެ އާބާދީގެ3ބައިކުޅަ 1 ބައި މީހުންނަކީ ދުންފަތުގެ އިސްތިއުމާލް ކުރާ މީހުންނެވެ. މިއީ ހައިރާން ކުރަނިވި އަދަދެކެވެ. ނަމަވެސް، މި އަދަދު މިއަށްވުރެވެސް އިތުރުވާނެކަމަށް އަންދާޒާ ކުރެވެއެވެ. ސަބަބަކީ، ދުންފަތުގެ އިސްތިއުމާލް ކުރަން ފަށާ 18 އަހަރުން ދަށުގެ ކުދީންގެ ފުރިހަމަ މަޢުލޫމާތު އެއްކުރެވިފައި ނެތުމެވެ.\nއެމެރިކާގެ ތާރީޚަށް ބަލާލާއިރު، އެނގެން އޮތް ގޮތުގައި، ދުންފަތުގެ އިސްތިއުމާލް ކުރަން އެންމެ ފުރަތަމަ ފަށާފައިވަނީ ދީނީ އަޅުކަމެއްގެ ގޮތުގައެވެ. ދުންފަތުގެ އިސްތިއުމާލް ކުރުމަކީ "ނުބައި" ރޫހުތަކާއި ދުރުކޮށްދޭ ކަމެއްކަމަށް އެ މީހުންގެ ދީންތަކުގައި ޤަބޫލްކުރެވޭތީއެވެ. އެންމެ ފުރަތަމަ ދުންފަތުގެ އިސްތިއުމާލް ކުރަން ފަށާފައިވަނީ އެ މީހުންގެ ދީންތަކުގެ ބޮޑުންކަމަށް ޤަބޫލްކުރެވެއެވެ. އަދި، ފަހުން އެންމެންވެސް މި އަމަލުގައި ބައިވެރިވާން ފެށީއެވެ.\nސިނގިރޭޓަކީ އޭގައި ގިނަ އަދަދެއްގެ ނުރައްކާތެރި މާއްދާތަކެއް އެކުލެވޭ އެއްޗެކެވެ. މިއީ، ދިރާސާތަކުން ހާމަވާ ހަޤީޤަތެކެވެ. ދުންފަތުގެ އިތުރުން ސިނގިރޭޓުގައި އެކުލެވިގެންވާ ނުރައްކާތެރި އެހެން މާއްދާތަކަކީ، ދުންފަތުގެ އިސްތިއުމާލް ކުރުމަށް ދެވިހިފުވުމުގެ ބޭނުމުގައި ސިނގިރޭޓުގައި ހިމަނާފައިވާ މާއްދާތަކެކެވެ. އަދި، ސިނގިރޭޓުގެ ރަހަ މީރުކުރަން ބޭނުންކޮށްފައިވާ މާއްދާތަކެކެވެ. ދުންފަތުގެ އިތުރުން ސިނގިރޭޓު އުފެއްދުމުގައި ބޭނުންކުރާ މާއްދާތަކުގެ ތެރެއިން 50 މާއްދާއަކީ ކެންސަރު ޖެހުމަށް މަގުފަހިކުރުވާ މާއްދާތަކެކެވެ.\n15 ވަނަ ޤަރުނަށް ބަލާލާއިރު، ދުންފަތުގެ އިސްތިއުމާލް ކުރާ ޢާންމު ރައްޔިތުންނަށް ޗައިނާގައި ބޮޑެތި އަދަބުތައް ދޭނެކަމުގެ އިންޒާރުތައް ދީފައިވާކަން ހާމަވެއެވެ. އަދި އެ ޒަމާނުގައި ރަޝިޔާގައިވެސް ކަން އޮތީ އެގޮތަށްކަމަށް ތާރީޚުން ހެކިދެއެވެ. ނަމަވެސް، އެ ޒަމާނުގައި ދުންފަތުގެ އިސްތިއުމާލް ކުރުމުން ޞިއްހަތަށް ކުރާ ނޭދެވޭ އަސަރުތައް، އަދި ދުންފަތުގެ އިސްތިއުމާލް ކުރުމާއި ފުއްޕާމޭގެ ކެންސަރާއި ގުޅުމެއްވާކަން ހޯދިފައެއް ނުވެއެވެ.\nސިނގިރޭޓަކީ ދުނިޔޭގައި ވިއްކާ އެންމެ ޑިމާންޑް ބޮޑު އެއް އުފެއްދުމެވެ. އަދި، އެމެރިކާއަށް ބަލާލާއިރު، ސިނގިރޭޓަކީ އެ ޤައުމުގެ ޖަލުތަކުގައި ފައިސާގެ ގޮތުގައިވެސް ބޭނުންކުރާ އެއްޗެކެވެ. މިއީ، ދުނިޔޭގެ ގިނަ އެހެން ޤައުމުތަކުގައިވެސް ކަން ހިނގާ ގޮތެވެ. އަހަރެއްގެ މައްޗަށް6ޓްރިލިއަން ސިނގިރޭޓު އުފައްދާކަމަށް ތަފާސްހިސާބުތަކުން ހާމަވެއެވެ. އަދި، ދުންފަތުގެ އިސްތިއުމާލް ކުރުމަކީ ޞިއްހަތަށް ނުރައްކާތެރި ކަމެއްކަން ކަށަވަރުކުރެވިފައިވާއިރު، މިކަން ހުއްޓުވަން ސަރުކާރުތަކުން ފިޔަވަޅުތައް ނާޅާނީބާއޭ، މިއީ ކުރެވޭ ސުވާލެކެވެ.\nނޫނެކެވެ. ސަރުކާރުތަކުން ފިޔަވަޅުތައް އަޅައެވެ. މީގެތެރެއިން އެންމެ ބޮޑު އެއް ފިޔަވަޅަކީ ދުންފަތުން ބޮޑެތި ޓެކްސްތައް ނެގުމެވެ. އަދި، ނަގަމުންދާ ޓެކްސްތަކުގެ މިންވަރު އިތުރުކުރުމެވެ. ޤައުމުތަކަށް ދުންފަތް އެތެރެކޮށްގެން ނަގާ ޓެކްސްތަކަކީ، އެ ޤައުމުތަކުގެ ސަރުކާރުތަކަށް ލިބޭ ބޮޑު އާމްދަނީއެކެވެ. މިއީ، ދުންފަތުގެ އިސްތިއުމާލް ކުރުމުން މީހުން ދުރު ކުރުމަށް، ބައެއް ޤައުމުތަކުން ހަރުދަނާ ފިޔަވަޅުތައް އެޅުމަށް ޖެހިލުންވާ މައިގަނޑު އެއް ސަބަބެވެ.\nދުންފަތުގެ ނުރައްކާތެރިކަން އޮތީ ދުންފަތުގެ އިސްތިއުމާލް ކުރާ މީހުންނަށް އެކަންޏެއް ނޫނެވެ. ދުންފަތުގެ އިސްތިއުމާލް ކުރާ މީހުން ބޭރުކުރާ ދުން ނުވަތަ "ސެކަންޑް ހޭންޑް ސްމޯކް" އަކީ، ކައިރީގައި ތިބޭ މީހުންނަށްވެސް ނުރައްކާތެރި ނޭދެވޭ އަސަރުތަކެއް ކުރުވާ އެއްޗެކެވެ. މިއީ ސައިންޓިފިކް ދިރާސާތަކުން ހާމަވާ ހަޤީޤަތެކެވެ. އެމެރިކާއަށް ބަލާލާއިރު، ސެކަންޑް ހޭންޑް ސްމޯކްގެ ސަބަބުން އަހަރެއްގެ މައްޗަށް މަރުވާ މީހުންގެ އަދަދު 3000 އަށްވުރެ މައްޗަށް އަރައެވެ.\nދުންފަތުގެ އިސްތިއުމާލް ކުރުމާއި ދުރުވާން ބޭނުންވާ މީހުންނަށް ވިސްނާލަން އޮތްކަމަކީ، މިއީ ވަރަށް ފަސޭހައިން ކުރެވޭނެ ކަމެއްކަމެވެ. އަދި، ގިނަ އަހަރުތަކެއް ވަންދެން ދުންފަތުގެ އިސްތިއުމާލް ކުރާ މީހަކަށްވެސް، އެކަން ހުއްޓާލުމުން ޞިއްހީ އެތަކެއް ފައިދާތަކެއް ލިބޭނެކަމެވެ. ސިނގިރޭޓު ބުއިން ހުއްޓާލާތާ 20 މިނެޓުގެ ތެރޭގައި އެ މީހެއްގެ ހަށިގަނޑުގެ ބްލަޑް ޕްރެޝަރ ޢާންމު މިންގަނޑުތަކަށް ތިރިކޮށްދެއެވެ. އަދި، ދުންފަތުގެ އިސްތިއުމާލް ކުރުން ހުއްޓާލާތާ 1 އަހަރު ދުވަހުގެ ތެރޭގައި ހާޓް އެޓޭކް ފަދަ ހިތުގެ ބަލިތައް ޖެހުމުގެ ނިސްބަތް 50 އިންސައްތައަށް ކުޑަކޮށްދެއެވެ.


Thiththa: Qur'an Un'ganaidhevumugai 50 aharu!\nތިއްތަ: ޤުރުއާން އުނގަންނައި ދެއްވުމުގައި 50 އަހަރު!\n-3weeks ago4- ސައިޒަން\nކޮއްކޮ އައިޑީ ކާޑެއް ބަލަން ހުރެފައި މަރިޔަމް ހަސަން ކަލޭފާނު އޭއި ކާކުތޯ އެހިއެވެ. އަޅުގަނޑު ނޭނގެކަމަށް ބުނީމެވެ. ހަމަ ބުނުމާއެކު އަޅުގަނޑަށް ސާބަސް ދިނެވެ. ތެދެކެވެ. މަރިޔަމް ހަސަން ކަލޭފާނު، އެނަން އަޅުގަނޑަށް ނޭނގުން އެއިީ މައްސަލައެކެވެ. ފަހަރުގައި އަޅުގަނޑު އެކަމާ ލަދުގަނެ ދެރަވާންޖެހޭވެސް ޖެހޭވަރުގެ މައްސަލައެކެވެ. ސަބަބުތަށް ވަރަށް ގިނައެވެ.\nމިބުނާ މަރިޔަމް ހަސަން ކަލޭފާނަކީ އާދައިގެ ބޭކަނބަލެއްނޫނެވެ. ހިވާގި ފިސާރި ކަނބަލެކެވެ. ލޮލުބޭސް ވެރިއެކެވެ. އުމުރުން 13 އަހަރުގައި އިމާމުވެ ނަމާދުކުރަންފެށި އިމާމެކެވެ. ރަށުގެ ރައްޔިތުން އެމީހަކަށް ލޯބިކުރާ އެތައްބައެއްގެ އެކުވެރިއެކެވެ. އަދި އަޅުގަނޑު ކަހަލަ އެތަކެއްކުދީން ތަކަކަށް ބައިޤަރުނުވަންދެން ހިލޭސާބަހަށް ޤުރްއާން ކިޔަވައިދިން އެދުރު ދައިތައެކެވެ. ނަމަވެސް އެބުނިނަމެއް އަޅުގަނޑަށް ހަމަ ނޭނގުނެވެ. އެހެންކަމުން ސާބަސް ދިންވަރަށްވުރެ ބާރަށް އެއީ "ތިއްތަ" އޭ ބުންޏެވެ. ރަސްމީ ނަންމުން އެއްވެސް އިރެއްގައި އަޅުގަނޑު މުހާތަބުކޮށް ނޫޅޭތީ، އާއިލީ ގޮތުންވެސް އޮންނަ ގުޅުމާއެކު އެއީ ތިއްތައެވެ. އަޅުގަނޑުގެ އެކަނި ތިއްތައެއްވެސް ނޫނެވެ .އެއްވުރެން ބޮޑަށް އެއީ އެންމެންގެ ތިއްތައެވެ. ރަށު ކުދި ބޮޑު އެންމެވެސް ކިޔަނީ "ތިއްތަ" އެވެ. ރ އިނުގަރައިދޭގެ އެންމެންގެ ތިއްތައެވެ.\nތިއްތަ އަޅުގަނޑަށް މުހިންމުވަނީ ހަމަ އެކަނި އާއިލީ ގޮތަކުން ނޫނެވެ. ތަފާތު އެތަށް ގޮތަކުންނެވެ. ހާއްސަކޮށް އަޅުގަނޑު ދަސްކުރުމާ އުގެނުމަށް ކުރި ދިގު ދަތުރުގައި އެންމެ ކުޑަ އިރުންފެށިގެން ހިއްވަރު ދެއްވާ ވާނުވާ ބަލާ ބޭކަނބަލަކަށްވާތީއެވެ. ނޫންނަމަ އަބަދުވެސް އުންމީދީ މީހެއްގެ ގޮތުންނެވެ.\nމިދެންނެވީ އަޅުގަނޑަށް ތިއްތަ މުހިންމުވީ ސަބަބުތަކުގެ ތެރެއިން ބައެއް ސަބަބުތަކެވެ. އަދި އެންމެ މުހިންމު ސަބަބުއޮތީއެވެ. އެއި ތިއްތައަކީ 50 އަހަރު ވަންދެން އަހަރު އަޅުގަނޑުމެންގެ ރަށުގެ އެތައް ކުދީންތަކަކަށް ޤުރުއާން އުނގަންނައި ދެއްވުމުގައި މަސައްކަތް ކުރަމުންދާ ހިއްވަރުގަދަ އަންހެން ބޭފުޅެކެވެ.\nއަޅުގަނޑުމެން ކުޑައިރު ކޮންމެ ނަމާދަކަށްފަހު ޤުރުއާން ކިޔަވަން ތިއްތަ ކައިރިއަށް ގޮސްހަދަމެވެ. ޤުރުއާން ކިޔެވުން ފެށެނީ ފަތިސް ނަމާދުންނެވެ. ނަމަވެސް އެއީ އަޅުގަނޑު އެދުން ތެދުވަން އެއްގޮތަށްވެސް ބޭނުންވާ ގަޑިއެއްނޫނެވެ. އަނެއްކާ އަޅުގަނޑަކީ ނިދުމަށްފަހު ކައިރީގައި ބަޔަކު ބެރުޖެހިޔަސް ތެދުވަން ބޭނުންވާމީހެއް ނޫނެވެ. އެހެންކަމުން އަޅުގަނޑުގެ ދުވަސް ފަށަނީ މަންމަ ފަތިހު ހަޅޭ ފަޅޭ ޖަހައިގެން ކިޔަވަން ދާހިސާބުންނެވެ. އަޅުގަނޑު ދެވޭއިރު ތިއްތަ އަބަދުވެސް އިންނާނީ ބޮޑު ފަތިހާ ހޭލައެވެ. އާންމު ދިރުއުޅުމުގައި ކުރަން ހުރި މަސައްކަތުގައެވެ. ނަމަވެސް ބަރާބަރަށް ކިޔަވައި ދެމުންގެން ދެއެވެ. އަޅުގަނޑަށް އަބަދުވެސް ލަވާލަނީ ގޮޑިބަރީގެ ފަހަތުންނެވެ އެހެންކަމުން ސުކޫލް އަދި ކޮލެޖްގައި އުނުއިރުވެސް އެންމެ ފަހަތު ގޮޑިބަރި ކަމުދަނީ އެހެންކަމުގައި ވެދާނެއެވެ.\nއެކިމީހުންނަށް އެކިއެކި ހުނަރުތަށް ލިބޭނީ އެކިގޮތްގޮތަށެވެ. އެއްބަޔަކު ބޭނުންވާ ހުނަރެއް ހޯދުމަށް ކުރާނީ މަސައްކަތެވެ . އަދި އެނެއްބަޔަކަށް ހުނަރަކީ ވާރުތަކުރާ ކަމެކެވެ. ނަމަވެސް ފަހަރުގައި މިއީ މިކަން ހިނގާގޮތްކަމުގައި ނުވެހިނގައިދާނެއެވެ.\nތިއްތަގެ ބައިގަރުނުވީ ކިޔަވައިދިނުމާ އުގެނުމުގެ މަސައްކަތް ފެށުނީ ތިއްތަގެ އުމުރުން އެންމެ 13 އަހަރުގައެވެ. އެހުނަރަކީ ނުވަތަ މަސައްކަތަކީ ތިއްތަގެ މަންމަގެ ފަރާތުން ލިބުނު މާތް އާދައަކާއި ހުނަރެކެވެ. ތިއްތަގެ މަންމައަކީވެސް ރަށުގެ ކުދިންނަށް ޤުރުއާން ކިޔައިދެއްވި އެދުރުދައިތައެކެވެ. ޅައުމުރުގައި ތިއްތަގެ މަންމަގެ މަސައްކަތައް އެހީތެރިވުމަށް ފެށި މަސައްކަތް މިވީ އަޅުގަނޑު ކަހަލަ އެތައް ކުދިންނަކަށް ލިބުނު ބޮޑު ނަސީބަކަށެވެ. ތިއްތައަށް ދުނިޔެ އުމަރަށް ލިބުނު ބޮޑު ހިންހަމަޖެހުމަކަށެވެ. އަދި ތިއްތަގެ އުފާވެރިކަމަށެވެ.\nތިއްތަ ޤުރުއާން ކިއަވައިދޭން ފެށިގެން އައީ މަންމަގެ އެދުމަށް ވޮށިފިލާ އަޅައިދިނުމާއެކުއެވެ. އެކަންވީ ތިއްތަގެ މަސައްކަތުގެ ބިންގަލަކަށެވެ. ޤުރުއާނަށް ލޯބިޖެހުނު ސަބަބުކަމަށެވެ. އަޅުގަނޑަށް ވޮށިފިލާ އެޅުންވީ ޖޯކަކަށެވެ. ގަޔާނުވާ ކިއަވައިދިނުމުގެ ބޭނުންކުރާ ތާކުންތާކު ނުޖެހޭ ގޮތަކަށެވެ. އެއިމީގެ 25 އަހަރު ކުރިން އަޅުގަނޑުގެ ވިސްނުމަށް އައި ގޮތެވެ. އޭރު އަޅުގަނޑު ކަހަލަ އެތައްކުދީންނެއް ޤުރުއާން ކިޔަވަން ފަށައިގަތީ ވޮށިފިލާ އަޅައިގެންނެވެ.\nއަޅުގަނޑުމެންނަށް އަދި ޖީލުގެ ގިނަކުދިންނަށް ގިނަފަހަރަށް ވާގޮތަކީ ހުރިހުނަރެއް ބޭނުންނުކުރުމެވެ. ފަރުވާކުޑަވުމެވެ . ނުވަތަ މައިންބަފައިންގެ ފަރާތުން ލިބޭހުނަރުތަށް ދޫކޮށްލުމެވެ. އެއީ ކިތަންމެ ބޭނުންނުންތެރި އަދި ފައިދާކުރަނިވި ހުނަރުތަކަކަށް ވީނަމަވެސްމެއެވެ. ތިއްތަގެ ވިސްނުން ގެންގުޅުނީ ދިމާ އިދިކޮޅަށެވެ. އުމުރުން އެންމެ 16 އަހަރުގައި މަންމަ ނިޔާވުމުން ކިއަވައިދިނުން ހުއްޓަލުމުގެ ބަދަލުގައި ތިއްތަގެ މިސްރާބު ގެންގުޅުނީ އަމިއްލައަށް މައިންބަފައިން ކުރަމުންދިއަކަންތަށް ކުރުމަށެވެ. ތިއްތައަކީ ހިއްވަރުގަދަ ސަކަރާތްވެސް ބޮޑުމީހެކެވެ. އަދި ކަންކަން ކުރަންދަންނަ ވައްޓަފާޅި، ނޫންނަމަ އަހަރުމެން މިކިޔާ ނޯ ހައު އެނގޭމީހެކެވެ.ކަންކަން ކުރަންދަންނަ، ކަންކަން މީހުންލައްވާ އިގޭމީހެކެވެ. އަޅުގަނޑަކީ ޑްރާމާއާއި ނެށުމަށް އެއްވެސް ވަރަކަށް ދަންނަ މީހެއްނޫނެވެ. ސުކޫލްގައި އުޅުނުއިރުވެސް އިތުރުހަރަކާތެއްގައި ބައިވެރިވި އަދި ބައިވެރިވާން ބޭނުންވާ މީހެއްނޫނެވެ. ނަމަވެސް އެ ތިއްތަ ޤުރުއާން ކިޔަވަންދިޔަ ކޮންމެ އަހަރަކު އަހަރެންނަށް އެ ލަނޑުދިނެވެ. މުންޑުލައްވާ އަޅުގަނޑާއި އަޅުގަނޑުގެ ރަހުމަތްތެރިން ކަރުގައ ބެރުއަޅުވާ މުޅިރަށުގައި ހިންގުވިއެވެ. ބެރޭ ބުންޔަސް މިބުނަނީ ބެރެއްގެ ވާހަކެއްނޫނެވެ. މިކިޔާނީ ނެސްޕްރޭ ކިރު ހުސްކުރި ދަޅުގެވާހަކައެވެ. ކަރުގައި ބެރުއަޅުވާ، މުންޑުލައިގެން ރަށުތެރޭ ހިނގުން އެއީ ކުރަންބޭނުން ކަމެއްނޫނަސް މިއަދު އެހަނދާނަކީ އަޅުގަނޑު އެހަނދާނެއް ހުންނަ ހަނދާނެކެވެ. އުފާވެރި ހަނދާނެކެވެ. އަދި އެހަނދާނަކާއި އަޅުގަނޑުގެ މާމާ ގުޅުވައިދޭ ހަދާނެކެވެ. އެއީ އަޅުގަނޑަށްވުރޭން ބޮޑަށް އެކަމަށް ފޯރިހުންނަނީ އަޅުގަނޑުގެ މާމައެވެ.\nކޮންމެއަކަސް ފަތިހު ތިއްތަ ނިދި ނަގާލާފައި ކުދިންނަށް ބަދިގޭގައި އިދެގެން ކިޔަވައި ދިނީ ކިތަށް ދުވަހުކަމެށް ބުނަން އަޅުގަނޑަށް ނޭނގެއެވެ. ނޫންނަމަ އަޅުގަނޑު ކަހަލަ ބޯހަރު އެތައް ކުދިންނަށް ކިޔަވައި ދެމުން، އަންދާ ނުލާ ފިހުނީ ކިތަށް ރޮށިކަމެއްވެސް ނޭނގެއެވެ. ވިރުވާނުލާ އިސްތިރުކުރި ކިތަށް ހެދުންކަމެއް ދަންނަވާކަށް ނޭނގެއެވެ. ބަލިވެ އުޅެމުން ކިޔަވައި ދިނީ ކިތައް ދުވަހުކަމެއްވެސް ނޭނގެއެވެ. 160 ކުދިންނަށް ކިއަވައިދެމުން ލިބިފައިވާ ކުދިން މޮޅު ބަސްއަހާ ކުދިންނަށް ހެދީ ކިހިނެއްކަމެއް އެއްގޮތަކަށްވެސް ނޭގެއެވެ.\nދަންނަވަން އެނގޭހާވެސް އެއްޗަކީ ތިއްތައަކީ އެތައް ދުވަހެއްވަންދެން ހިދުމަތްކުރި އަދި ހިދުމަތް ކުރަމުންދާ ހިދުމައްތެރި އެކެވެ. މާތް މަސައްކަތެއް ދިރުވަމުންދާ ހިދުމަތްތެރިއެކެވެ. އެތައް ސަތޭކަ ކުދިންނަށް ކީރިތި ޤުރުއާން އުނގަންނައި ދެއްވި އަންހެން ބޭފުޅުނަށް ހުރި ނަމޫނާ ފަހުލަވާނެކެވެ. އެހެންކަމުން އެކަމަނާއަށް ފަރުދީގޮތުން އަދާކުރަންޖެހޭ ޝުކުރު އަދި ދަރާފައިވާ ދަރަނި ބޮޑެވެ. އަދާކުރާނެ ގޮތެއް ނޭނގެއެވެ. ނަމަވެސް ބުނަންއޮތީ ތިކުރާ ބުރަ އަދި މާތް މަސައްކަތަށް ސާބަހެވެ. މާތް ﷲ ތިއްތަ ކުރަމުން ތި ގެންދަވާ މަސައްކަތަށް ބަރަކާތް ލައްވައި ދުޅަހޮޔޮ ސިއްހަތަކަށް އެދެމެވެ އަދި އަހުރެން މި ލިއުނު ތިން ސޮފްހާއަކީ ރަހުމައް އެދެމުން ކުރި ދުވާއެކެވެ.\nތިއްތަގެ ކުލާހުގާ ނުކިޔަވާ ދަރިޔެއް އިނގުރައިދޫގާ މަދުވާނެ ، ތިއްތަޔަށް ހެޔޮރަހުމަތް ލައްވާށިއެވެ.\nތިއްތަ އަކީ ވަރަށް ފްރެންޑްލީ މީހެއް. މާތް ﷲ ތިއްތަ އަށް ހެޔޮ ޖަޒާ ދެއްވާށި


Hukum Ihvun Lasmuvmaky Insaafah Elhey Huraheh - Dhiyana - Vaguthu\nހުކުމް ލަސްވުމަކީ އިންސާފަށް އެޅޭ ހުރަހެއް - ދިޔާނާ\nއަނިޔާވެރިއެއްގެ ދަށުގައި ގައުމު އޮތްއިރު ސުޕްރީމް ކޯޓުން ހުކުމް އިއްވުން ލަސްވުމަކީ އިންސާފަށް އެޅިގެންދާ ހުރަހެއް ކަމަށް ކުރީގެ ބަންޑާރަ ނާއިބު އަލްއުސްތާޒާ ފާތިމަތު ދިޔާނާ ސައީދު ކަންބޮޑުވުން ފާޅުކުރައްވައިފިއެވެ.\nދިޔާނާ ސައީދު ކުރެއްވި ޓުވީޓެއްގައި ވިދާޅުވީ އިންތިޚާބުގެ މައްސަލާގައި ހުކުމް އިއްވުން ލަސްވާތީ ކަންބޮޑުވާ ކަމަށެވެ. އެކަމަނާ ވިދާޅުވީ ރައްޔިތުން އިންތިޚާބެއް ލިބިގަތީ ގިނަގުނަ އަނިޔާތަކާ ކުރިމަތިލައި ނުހަނު ވޭނުގައި ދިގު މުއްދަތެއް ފާއިތުކުރުމަށްފަހު ކަމަށެވެ. ލަހެއްފަހެއް ނެތި ރައްޔިތުންގެ ހައްގު ރައްޔިތުންނަށް ލިބިދިނުން ލާޒިމު ކަމަށް ވެސް ދިނާޔާ ވިދާޅުވިއެވެ.\nInthikhaabuge massalaiga hukum ivvevun lassvaathee kanboduvey.\nRayyithun inthikhaabeh libigathee ginaguna aniyaathakaa kurimathilaa nuhanu veynugaa dhigu muddhatheh faaithukurumah fahu. Laheh faheh nethi rayyithunge haggu rayyithunnah libidhinun laazimu.\n— Dhiyana ? (@dhiyanasaid) October 18, 2018\n2023 ވެސް ގެއްލުމުގެ ކުރިން އިސްލާހު ކުރަން ޖެހޭ: ދިޔާނާ\nމީ ނާ މިއުޅެނީ ހުކުމް ނުބެލިގެން\nހޮނޑައިދޫ ކަތީބު މިނިސްޓަރުކަން ނުލިބިގެން\nއޮކްޓޯބަރ 20, 2018 12:11\nޢޭރަށްދޯ އަވަހަށް ލާރިކޮޅު ކެވޭނީ. ލޮލީ މިހާރުވެސް ކެތްމަދުވެފަ\nއޮޅުވާލި ވޯޓް!! އިންސާފަކުން ނޫންކަމަށް އަޅުގަނޑިމެން ބަލާނީ ވޯޓް ބާޠިލް ނުކޮށް އިބޫ ހުވާކޮށް ގައުމުގެ ރައިސްކަމާ ޙަވާލުވެއްޖެނަމަ!! މިހެން މިދެންނެވީ 2013 ވަނައަހަރުގެ ރިޔާސީ އިންތިޚާބު ސްޕްރީމް ކޯޓުން އޭރު ބާޠިލްކޮށް އަލުން ވޯޓަށް ދިޔަގޮތަށް މިފަހަރު ދާންޖެހޭ ސަބަބުތައް އޭރާއަޅާ ބަލާއިރު މާގިނަކަމަށް ގަބޫލުކުރެވޭތީ!! ވޯޓް އޮޅުވާލުމަށްޓަކައި މާކުރީއްސުރެން މަސައްކަތްކުރަމުން އައިސްފައިވޭ!! އެންމެފަހުން ވޯޓް ކަރުދާސް ޗާޕްކުރަން ދިން ހިސާބުން ފެށިގެން ވޯޓްލާ ނިމެންދެން ވޯޓްވަނީ ގަޑުބަޑު ކޮށްފަ!! ވޯޓްލާ ނިމި ކޮމްޕްލެއިންސް ބިއުރޯއަށް މައްސަލަ ހުށަހެޅުމަށްވެސް ވަނީ ދަތިކޮށް ހުރަސް އަޅާފަ!! ޕީޕީއެމުން އިލެކްޝަންސް ކަމިޝަނަށް ހުށަހެޅި ރީރަޖިސްޓްރޭޝަން ފޯމުތަކުން 15000 ފޯމް އެތާގެ ވެރިއަކު އަންގައިގެން ޝްރެޑްކޮށްފައިވާކަމަށް ހަމަ އެތާގެ މުވައްޒަފުން އެދަނީ ހާމަކުރަމުން!! އަނގޮޓިއެއްގެ ޙަގީގީ ވާހަކަ!! ފައިސާތަކެއްގެ ވާހަކަ!! މިހެން ގޮސް ކިޔާނެކަމެއްނެތް! މިފަހަރު މިބޭއްވި އިންތިޚާބުގައި ، ކުރިން ނެރެފައިވާ ސްޕްރީމް ކޯޓުގެ ގައިޑްލައިނާ ޚިލާފުވުމާއި ގާނޫނުތަކާއި ޚިލާފަށް އެތައްކަމެއް އިލެކްޝަންކަމިޝަންއިން ކޮށްފައިވުން!! ކުރީ ފަހަރުތަކުގައި އިންތިޚާބުތަކުން ނަތީޖާ ޢިއުލާންކުރިގޮތާއި ޚިލާފަށް ކަންކަންކޮށް އަވަސްއަރުވާލައިގެން ނަތީޖާ އިޢުލާންކުރުން! މިކަން މިހާމަވީ ސްޕްރީމްކޯޓަށް ކެންޑިޑޭޓަކު މައްސަލަ ވެއްދި ހިސާބުން!! ކުއްލިގޮތަކަށް އިލެކްޝަންކަމިޝަންގެ ރައިސް ފިޔަވާ ހުރިހާ މެމްބަރުން ޖަވާބުދާރީވާންޖެހޭ އެންމެ މުހިންމު ދަނޑިވަޅުގައި ޖަވާބުދާރީ ނުވެ ރާއްޖެއިން ބޭރަށް ދިއުން!! އަޅުގަނޑުމެން ރައްޔިތުން ގަބޫލުކުރާ ގޮތުގައި އިންތިޚާބު ބާޠިލްކޮށް އަލުން އިންތިޚާބަކަށް ދާންޖެހޭ!! މައްސަލަތައް ފުލުހުން މެދުވެރިކޮށް ތަޙްގީގުކުރަންޖެހޭ!! ގައުމުގެ ހަމަޖެހުމާއި ރައްޔިތުންގެ އިތުބާރު ދެމެހެއްޓޭނީ މިމަގުން މިކަން ހިނގައިގެން!! ބާޠިލްކުރެވޭ ވަރަށް ހެއްކާއި ގަރީނާ އެބަހުރި!! ރަގަނޅަށް ތަހްގީގުކޮށްފިނަމަ މާވަރުގަދަކޮށް މިކަން ހާމަވާނ! Y\nނޫން ތީ އިތުރުފުޅެން ތޯހިރޫ! އެއީ ފައިސާ ހޯދުމަށް ދޮރުހުޅޫވާލާފައި އޮންނަ ވަގުތުކޮޅު! އިގިއްޖޭ! އެއަކާއި އިންސާފަކާއި ނޯންނާނެ އެއްވެސް ގުޅުމެއް!\nއޮކްޓޯބަރ 20, 2018 12:44\nލަހެއްފަހެއް ނެތި ރައްޔިތުންގެ ހައްގު ރައްޔިތުންނަށް ލިބިދިނުން ލާޒިމު ކަމަށް ވެސް ދިނާޔާ ވިދާޅުވިއެވެ.\nއެއީ ކަލޭ ބޭނުންވާ ގޮތަށް އިންސާފު ލިބުން ހެއްޔެވެ؟ އަހަރެން ބޭނުމީ އަހަރެން ބޭނުން ވާގޮތަށް އިންސާފު ލިބުމެވެ. އެކަމަކު ސކ އަށް ބިރު ދައްކައިގެން ހުކުމް ނެރޭކަށް ބޭނުމެއް ނޫނެވެ. އެކަމަކު އަހަރެން ލީވޯޓު ވަގަށް ޖަހައިގެންފަ އޮތް ކަމުގެ އިހްސާސް ވެއެވެ. މިކަމަށް ހައްލު ބޭނުމެވެ.\nމިހާރު ދެން މި ދައިތަ އަށް އެއްޗެއް އެގިދާނެ ކަމަށް ހީކުރަމެވެ.\nއަނެއްކާ މި ކަނބުލޭގެ ފާޅުވީދޯ! ރާއްޖޭގައި އުޅޭ ވަގުންގެ ލިސްޓުގައި އެންމެ ކުރީސަފުގައި ގުނާލެވޭ މީހެއްގެ އަނބިކަބަލެއް! ބަގާވާތްކޮށް ވައްޓާލި ސަރުކާރެއްގެ ބަނޑާރަނައިބުކަންކޮށްފަ އެސަރުކާރު ވައްޓާލުމުގާވެސް ބައިވެރިވެ މަގާމުގަ ހުރެގެން އެތަކެއްގިނަ ޖަރީމާއެއް ހިންގާ ދައުލަތުގެ ބައިތުލްމާލު ދަވާލާފަ ރާއްޖެދުއް އެންމެ އޯގާތެރި ވެރިމީހާގެ ބޮލައް ހުރިހާކަމެއް ބިންދާލި ބޮޑު ހިޔާނާތްތެރިއެއްތީ! ވަރަށް ވެދުން!!!\nއޮކްޓޯބަރ 20, 2018 13:02\nދިޔާނާ ބުނީފާނަންތަ ތިމައްސަލައިގައި އިންސާފް ލިބުނުކަމަށްވާނީ ކޮންގޮތަކަށް ހުުމް އައިމަތަ. އިންތަހާބު ބާތިލުކުރިޔށް އަދި ނުކުރިޔަސް މިހާރުއޮތް މަރުހަލާގައި ގޮތްނިންމާނީސަޕްރިންކޯޓުން އެއަކީ ދިޔާނާވެސް އަދި ޖާބިރުވެސް ނިންމާނެ ނިންމުމެއްނޫން ދިޔާނާ އަށް އިންސާފަކީ ވޯޓް ބާތިލުނުކުރުން މަށަށް އިންސާފަކީ ވޯޓް ބާތިލު ކުރުން\nރަށެއްގެ މުދިމަކު ކުޑަކުދިން ތަކަކާ ބެހުނު މައްސަލައެއް ކުރިމނަލް ކޯޓުގައި އޮންނަތާ 12 އަހަރު . ތިޔަބުނާ މައްސަލަ އަށް އަދި 1 މަސް ނުވޭ . ކޮބާ އިންސާފު. ދިޔާނާ ކަންބޮޑުނުވީމަ ހައިރާންވޭ.\nތަމެން ކޮރަޕްޝަންގެ ވާހަކަ ދައްކަން ވަރަށް ތާހިރު ދޯ ތަމެން ރާއްޖޭން ބޭރުގައި ތިބެގެން ކުރި ކަމަކީ އެމްއެމްޕީއާރުސީން ލިބުނު ފައިސާ ގަނޑު ބޭނުން ކޮށްގެން މަޖްލީހުގެ މެމްބަރުންނަށް ކަޓްދީގެން އެމެން ގަނެގެން ވެރިކަން ބަދަލު ކުރަން އުޅުން ދެން އެންމެ މަތީ ކޯޓުގެ ބޮޑު ހުކުމޭ މެންނަށް ކަޓް ދީގެން އެމެން ގަނެގެން ދަ ނަހަލާލު ކޯޓް އަމުރެއް ނެރެގެން އުޅުން ދެން ތަމެން ގާޒީ އަކު ހައްޔަރު ނުކުރަންތޭ ތަމެން އެއަށް ޖަވާބު ދެގަ އެއިރުން މަމެން ގަބޫލުކުރާ\nހޮޑައިދޫ ބީޗްގައި ދިޔާނާއި ގާތްގުޅުމެއް އޮންމަ މީހަކު މުޅި މޫނުގައި ވެލިއުނގުޅައިގެން އުޅުނީ ހަމަ އިންސާފުންތޯ؟ އެބޭފުޅާ ދައުލަށް ޓެކްސްގެ ގޮތުގައި ދައްކަން ޖެހޭ 6.7 މިލިޔަން ޑޮލަރު ނުދައްކަން އެއުޅެނީ އިންސާފުންތޯ؟ މިހާ ގިނަ ދުވަހު އެފައިސާއިން ކުރި ވިޔަފާރި އަކީ އިންސާފު ވިޔަފާރިއެއްތޯ؟\nއޮކްޓޯބަރ 20, 2018 15:11\nފުރަތަމަ ޖާބިރަށް ހުކުމް އިއްވަންވީ އެތައް މުއައްޒަފުން ލައްވާ މަސައްކަތްކޮއްފަ މުސާރަނުދީއުޅޭތީ\nނޮވެމްބަރު 5, 2018 12:13\nދިޔާނާ ރަނގަޅުވާނީ ހޮނޑައިދޫ ބޮޑުކަތީބަކަށް! ވައްތަރެއްނުދޯ\nނޮވެމްބަރު 5, 2018 12:14\nބަލަ ދިޔާނާ ތިޔަ އުޅެނީ ވެރިކަމާހެދި މޮޔަވެގެންތަ!


Trump ge hagu dharikalunnah vanee covid jehifai | Mihaaru\nރައީސް ޓްރަމްޕް (މ) އާއި މެލަނިއާ އަދި 14 އަހަރުގެ ދަރިފުޅު ބެރޮން. --ފޮޓޯ:ރޮއިޓާސް\nޓްރަމްޕުގެ ހަގު ދަރިކަލުންނަށް ވަނީ ކޮވިޑް ޖެހިފައި\n15 އޮކްޓޯބަރ 2020 - 12:37\nވޮޝިންޓަން (އޮކްޓޯބަރު 15) - އެމެރިކާގެ ރައީސް ޑޮނަލްޑް ޓްރަމްޕުގެ ހަގު ދަރިކަލުން ބެރޮން އަށް ކޮވިޑް-19 ޖެހިފައިވާ ކަމަށާއި ނަމަވެސް މިހާރު ރަނގަޅުވެފައިވާ ކަމަށް ފަސްޓް ލޭޑީ މެލަނިއާ ޓްރަމްޕް ވިދާޅުވެއްޖެ އެވެ.\nޓްރަމްޕުގެ އިތުރުން މެލަނިއާ ވެސް ވަނީ ކޮރޯނާވައިރަހަށް ޕޮޒިޓިވްވެފަ އެވެ. އެ ދެބޭފުޅުން ވެސް މިހާރު ވަނީ ބަލިން ރަނގަޅުވެފަ އެވެ. މެލަނިއާ ވިދާޅުވީ އެކަމަނާ އެންމެ ކަންބޮޑުވީ އުމުރުން 14 އަހަރުގެ ފިރިހެން ދަރިފުޅު ޕޮޒިޓިވްވުމުން ކަމަށެވެ.\n"އެކަމަކު ބަލީގެ އެއްވެސް އަލާމާތެއް ނުފެނި ބެރޮން ވަނީ ރަނގަޅުވެފައި،" މެލަނިއާ ވިދާޅުވި އެވެ.\nއަޔޯވާގައި ބޭއްވި ކެމްޕޭން އެއްވުމެއްގައި ޓްރަމްޕް ވިދާޅުވީ ދަރިކަލުންނަށް ކޮވިޑްޖެހިފައި ވަނީ ވަރަށް ކުޑަ ވަގުތު ކޮޅަކަށް ކަމަށެވެ. އަދި ދަރިކަލުންނަށް ވައިރަހުގެ އަސަރުކޮށްފައި ވަނީ ކުޑަކޮށް ކަމަށް ވިދާޅުވި އެވެ.\n"އަޅުގަނޑަކަށް ހިއެއް ނުވޭ ބަލިޖެހުނުކަން އެ ކުއްޖާ އަށް ވެސް އެނގޭނެހެން. ސަބަބަކީ އެއީ ޒުވާން ކުދިންވީމާ ދިފާއީ ނިޒާމް ވަރުގަދަވާނެ،" ޓްރަމްޕް ވިދާޅުވި އެވެ.\nޓްރަމްޕް ވިދާޅުވީ އެމަނިކުފާނުގެ ދަރިކަލުންނަށް ކޮވިޑް-19 ޖެހި ރަނގަޅުވުމަކީ އެމެރިކާގެ ސްކޫލްތައް ވަރަށް އަވަހަށް ހުޅުވަން ޖެހޭ ސަބަބެއް ކަމަށެވެ. ނަމަވެސް ސްކޫލްތައް ހުޅުވަން ޓީޗާސް ޔޫނިއަން އިން ދެކޮޅެވެ.\nކޮރޯނާވައިރަހަށް ޕޮޒިޓިވްވުމުން ހޮސްޕިޓަލްގައި އެޑްމިޓްކޮށްގެން ޓްރަމްޕް ފަރުވާ ހޯއްދެވި ނަމަވެސް މެލަނިއާ ހުންނެވީ ވައިޓް ހައުސްގަ އެވެ. އެކަމަނާ ވިދާޅުވީ ބަލީގައި ހަށިގަނޑުގައި ރިއްސުމާއި ކެއްސުމާ އަދި ވަރުބަލިވުން އިހްސާސް ކުރެވުނު ނަމަވެސް، ބޭހުގެ ބަދަލުގައި އިޚްތިޔާރު ކުރެއްވީ ވިޓަމިންސް އާއި ސިއްހަތަށް ރަނގަޅު ކާނާ ބޭނުން ކުރުމަށް ކަމަށެވެ.


Addu aai fuvahmulakuge himaayaikohfaivaa sarahadhuge foto aai video kuran fee eh naganee | Mihaaru\nފުވައްމުލަކު ބަންޑާރަ ކިޅި. މިތަނުގައި ފޮޓޯ އާއި ވީޑިއޯ ވިޔަފާރި އުސޫލުން ނަގަން ފީއެއް ދައްކަން ޖެހޭ\nއައްޑު އާއި ފުވައްމުލަކުގެ ހިޔާމަތްކޮށްފައިވާ ސަރަހައްދުގައި ވިޔަފާރި އުސޫލުން ނަގާ ފޮޓޯ އާއި ވީޑިއޯތަކަށް ފީއެއް ނަގަނީ\n15 ސެޕްޓެމްބަރ 2018 - 12:49 23 comments\nއައްޑޫގެ ހިމާޔަތްކޮށްފައިވާ ސަރަހައްދާއި ފުވައްމުލަކުގެ ބަންޑާރަ ކިޅި އާއި ދަޑިމަގި ކިޅި ސަރަހައްދުގައި ވިޔަފާރީގެ އުސޫލުން ނަގާ ފޮޓޯ އާއި ވީޑިއޯ އަށް ފީއެއް ނަގާ ގޮތަށް ހަމަޖައްސައިފި އެވެ.\nތިމާވެއްޓާ ބެހޭ މިނިސްޓްރީން ނެރުނު ގަވައިދުގައިވާ ގޮތުން އެ ސަރަހައްދުގައި ފޮޓޯ އާއި ވީޑިއޯ ކުރަން އެތަނުގެ މެނޭޖްމަންޓް ޔުނިޓްގެ ހުއްދަ ލިބިގެންނެވެ. އަދި އެތަނަށް ޒިޔާރަތްކުރަން ހަމަޖެހިފައިވާ ތާރީހުގެ ތިން ދުވަސްކުރިން ހުއްދަ ހޯދަން އެދި ފޯމް ހުށަހަޅަން ޖެހެ އެވެ.\nއައްޑޫ ސިޓީގެ ހިތްގައިމު މަންޒަރެއް. އައްޑޫގެ އީދިގަލި ކިޅި ސަރަހައްދުގައި ވީޑިއޯ އާއި ފޮޓޯ ވިޔަފާރި އުސޫލުން ނަގަން ފީއެއް ދައްކަން ޖެހޭ --ފޮޓޯ: ނަޖް\nއެ ގަވައިދުގައިވާ ގޮތުން ހިމާޔަތްކޮށްފައިވާ ސަރަހައްދުގައި ފޮޓޯ ސެޝަނަކަށް ހޭދަކުރެވޭނީ ގިނަވެގެން ފަސް ގަޑިއިރެވެ. އަދި އެ ސަރަހައްދުގައި ޑްރޯން ބޭނުންކުރެވޭނީ މެނޭޖްމަންޓް ޔުނިޓްގެ މުވައްޒަފަކު ހުރެގެންނެވެ. ޑްރޯން ދޫނިސޫފާ ސޫތްޕާ 15 ފޫޓަށް ވުރެ ކައިރިގެންނުވާނެ ކަމަށް ވެސް އެ ގަވައިދުގައި ބުނެފައިވެ އެވެ.\nއެ ގަވައިދުގައިވާ ގޮތުން ވިޔަފާރި އުސޫލުން ނަގާ ފޮޓޯގްރަފީ ކޮންމެ ސެޝަނަކަށް 500ރ. އަދި ވީޑިއޯގްރަފީ ކޮންމެ ސެޝަނަކަށް 3،000ރ. ދައްކަން ޖެހެ އެވެ. އޭގެ އިތުރުން ޑްރޯން ބޭނުންކުރާ ނަމަ 100ރ. ދައްކަން ޖެހެ އެވެ.\nއެ މިނިސްޓްރީން ނެރުނު ގަވައިދުގައިވާ ގޮތުން އައްޑޫގައި ހިމާޔަތްކޮށްފައިވާ ސަރަހައްދާއި ފުވައްމުލަކުގެ ބަންޑާރަ ކިޅި އާއި ދަޑިމަގި ކިޅި ސަރަހައްދުގައި ވިޔަފާރި އުސޫލުން ވިއްކަން ރިސާޗެއް ހަދާ ނަމަ 3،000ރ.ގެ ފީއެއް ދައްކަން ޖެހެ އެވެ.\nއިތުރު ލިޔުންތައް ފުވައްމުލައް އައްޑޫ ފުވައްމުލަކު ތޫނޑު ބަންޑާރަ ކިޅި ފުވައްމުލަކު ކުޅި


Uramathin Nagaa Kiru Vikkaigen Aamdhanee Hoadhanee - Vaguthu\nއުރަމަތިން ނަގާ ކިރު ވިއްކައިގެން އާމްދަނީ ހޯދަނީ\nދުނިޔެއަކީ ތަފާތު ތަނެކެވެ. އެކި މީހުން ކުރާނީ އެކި ކަހަލަ މަސައްކަތެވެ. އާމްދަނީ ހޯދުމަށް ކޮންމެ ފަދަ ކަމެއް ކުރަންވެސް އޭގެތެރެއިން ބައެއް މީހުން ތިބެނީ ތައްޔާރަށެވެ. މިއީ އެފަދަ އަންހެނެއްގެ ވާހަކައެވެ.\nސައިޕްރަސް އަށް ނިސްބަތްވާ އުމުރުން 24 އަހަރުގެ ރަފައެލަރ ލަމްޕްރޯ ނަމަކަށްކިޔާ މި އަންހެންއަށް ދަރިއަކު ލިބުނީ މިދިޔަ އަހަރުގެ ތެރޭގައެވެ. އެއަށްފަހު އުރަމަތިން ނަގާ ކިރު ވިއްކަން ފެށީ މާލީ ހާލަތު ހުރިގޮތުން އާމްދަނީ ހޯދުމަށް ކަމަށް އޭނާ ބުނެފައިވެއެވެ.\nމީގެ ކުރިން ހޮޓަލެއްގައި ވަޒީފާ އަދާކުރަމުން ދިޔަ ރަފައެލަރ ބުނގޮތުގައި، ދަރިއަކު ލިބުމުން އޭނާ އަދާކުރަމުން ދިޔަ ވަޒީފާ ދޫކޮށްލަން ޖެހުނު ކަމަށާއި، ގޭގައިހުރެގެން ގާތުން ނަގާ ކިރު ޕެކެޓުތަކަށް އަޅައި ބަންދުކޮށް ވިއްކަމުންދާ ކަމަށެވެ. އޭނާ ބުނީ އެ ވިޔަފާރި އޭނާ ކުރަމުންދަނީ އޮންލައިންކޮށް ކަމަށެވެ.\nރަފައެލަރ އާއި އޭނާގެ ދަރިފުޅު\nރަފައެލަރ ބުނިގޮތުގައި، މި މަސައްކަތް ފެށުމާއި އެކު އޭނާއަށް އެކި ފަރާތްތަކުން ގުޅައި ކިރު ގަންނަން ބޭނުންވާ ވާހަކަ ބުނާ ކަމަށާއި، ނަމަވެސް ބައެއް މީހުން އެކަންތައް "ސީރިއަސް" ކަމެއްގެ ގޮތުގައި ބަލައިނުގަންނަ ކަމަށެވެ.\nނަމަވެސް އެފަދަ ބައެއްގެ ސަބަބުން އެކަން ހުއްޓާނުލާނެ ކަމަށާއި، ގިނަ ބަޔަކަށް އޭގެ ސަބަބުން ފައިދާތަކެއް ލިބެމުންދާތީ އުފާކުރާ ކަމަށް ރަފައެލަރ ބުނެފައިވެއެވެ. އޭނާ ބުނިގޮތުގައި ގާތުން ނަގާ ކިރު ވިއްކަން ފެށިފަހުން ކޮންމެ މަހެއްގައިވެސް މަދުވެގެން އޭނާއަށް 6000 އެމެރިކާ ޑޮލަރު ލިބެއެވެ. އެ ފައިސާއިން އާއިލާގެ އެންމެހައި ކަންކަން ފުރިހަމަކޮށް ފައިސާ ރައްކާވެސް ކުރެވޭ ކަމަށް އޭނާ ބުނެއެވެ.\nރަފައެލަރ ބުނެފައިވާގޮތުގައި އޭނާ ވާނީ މިދިޔަ އަހަރުން ފެށިގެން މިހާތަނަށް 500 ހައި ލީޓަރުގެ ކިރު އެކި މީހުނަށް ވިއްކާފައެވެ. އޭނާ ބުނާގޮތުގައި، އޭނާ ކިރު ވިއްކަމުން ދަނީ އިތުބާރުހުރި ވަކި ކަސްޓަމަރުންތަކަކަށް ކަމަށާއި، އެއީ އެކި ސަބަބުތަކަށްޓަކައި އޭނާ އެކަން ކުރަން ބޭނުންވާ ގޮތްކަމަށެވެ.\nފިރިމީހާގެ އެހީތެރިކަމާއި އެކު ރަފައެލަރ ކުރާ މި މަސައްކަތުން އޭނާ ހިތްހަމަޖެހޭ ވަރެއްގެ އާމްދަނީއެއް ލިބުނެއް ކަމަކު، އޭނާ ބުނެފައިވަނީ މި ވިޔަފާރި ކުރިއަށްގެންދެވޭނީ ކިހައި ދުވަހަކަށް ކަމެއް ނޭނގޭކަމަށެވެ. އަދި އެންމެ ކަންބޮޑުވަނީ މިކަން ހުއްޓުމަކަށް އަތުވެދާނެތީ ކަމަށް އޭނާ ބުނެއެވެ.\nމާޗް 10, 2018 23:07\nއެއީ ދަރިފުޅުގެ މިލްކް.\nމާޗް 11, 2018 18:05


SunOnline: Loabiveriyaku huttas Ankita adhi kaivengnah thayyareh noon!\nލޯބިވެރިޔަކު ހުއްޓަސް އަންކިތާ އަދި ކައިވެންޏަށް ތައްޔާރެއް ނޫން!\nޒީޓީވީ އިން ގެނެސްދިން ޑްރާމާ ސިލްސިލާ 'ޕަވިއްތުރަ ރިޝްތާ' އިން މަޝްހޫރު ވެގެން ދިޔަ ބަތަލާ އަންކިތާ ލޮކަންޑޭ ކައިވެންޏަށް ތައްޔާރުވަމުން އަންނަ ކަމަށް ބުނާ ރިޕޯޓުތަކަށް އޭނާ ޖަވާބުދީފި އެވެ.\nއަންކިތާ ލޯބީގެ ގޮތުން ގުޅިގެން އުޅެނީ އިންޑިއާގެ ބިލަސްޕޫރުގެ ވިޔަފާރިވެރިއެއް ކަމުގައިވާ ވިކީ ޖެއިން އާއެވެ. ވަރަށް ފަހުން ނޫހަކަށް ދިން އިންޓަވިއު އެއްގައި އަންކިތާ ވަނީ އެކަން ކަށަވަރުކޮށްދީފަ އެވެ.\nއަންކިތާ ބުނީ ލޯތްބަކީ އޭނާއަށް ވަރަށް މުހިންމު އެއްޗެއް ކަމަށާއި އޭނާ ވެސް މިހާރު މީހަކާ ލޯބީގެ ގޮތުން ގުޅިގެން އުޅޭ ކަމަށެވެ. އަދި އެއީ ބިލަސްޕޫރުގެ ވިޔަފާރިވެރިއެއް ކަމަށް ވެސް އަންކިތާ ވަނީ ބުނެފަ އެވެ.\nއަންކިތާ ވިކީ އާއި ލޯބީގެ ގޮތުން ގުޅުނީ 2016 ވަނަ އަހަރު އޭނާގެ ދުވަސްވީ ލޯބިވެރިޔާ އަދި ކުޅަދާނަ އެކްޓަރު ސުޝާންތު ސިންގް ރާޖްޕުތު އާއި ވަކިވުމަށް ފަހު އެވެ.\nދެމީހުން ލޯބީގެ ގޮތުން ގުޅިގެން އުޅުނު ނަމަވެސް، އެ ދެމީހުން އަދި ކައިވެންޏަށް ތައްޔާރު ނޫން ކަމަށް އަންކިތާ ބުންޏެވެ.\n"ކައިވެނި ކުރަން ނިންމުމުން އެކަން ހާމަކުރާނަން،" އަންކިތާ ބުނެފައިވެ އެވެ.\nއަންކިތާ ބުނީ ކައިވެނި ކުރުމަކީ އޭނާ އެންމެ ކުރިން ފެށިގެން ވެސް ދެކެމުން އައި ހުވަފެނެއް ކަމަށާއި ނަމަވެސް މިހާރު ކައިވެންޏަށް ވުރެ މުހިންމު ކަންކަން އެބަހުރި ކަމަށާއި މިހާރު ހުރިހާ ސަމާލުކަމެއް ދޭނީ މަސައްކަތަށް ކަމަށެވެ. އަންކިތާ މިހާރު އަންނަނީ އޭނާގެ ފުރަތަމަ ފިލްމު، 'މަނީކަރްނިކާ: ދަ ކުއީން އޮފް ޖާންސީ' ރިލީޒްކުރުމަށް ތައްޔާރުވަމުންނެވެ. ކަންގަނާ ލީޑު ރޯލުން ފެނިގެންދާ އެ ފިލްމުގައި އަންކިތާ އަދާކުރާނީ ސަޕޯޓިން ރޯލެކެވެ.\nލަމް އެންމެ ދާ ހިތްވަނީ މި ފަސް ގައުމަށް


Alah Ufanvaa Kudhinnah Hadhiyaa Foshi Libeynee 2023 Vana Aharu - Vaguthu\nއަލަށް އުފަންވާ ކުދިންނަށް ހަދިޔާފޮށި ލިބޭނީ 2023 ވަނަ އަހަރު\nރައީސް އިބްރާހިމް މުހައްމަދު ސޯލިހް ވެރިކަމާއި ހަވާލުވެ ވަޑައިގަތުމަށް ފަހު 100 ދުވަސްތެރޭގައި ކުރައްވަން ވަނީ ވަރަށް ގިނަ ކަންތައްތަކެއް ރައްޔިތުންނަށް ވައުދުވެފައެވެ. މީގެ ތެރެއިން އެއް ކަމަކީ އަލަށް އުފަންވާ ކޮންމެ ކުއްޖަކަށް ހަދިޔާފޮށި ދިނުމެވެ. ނަމަވެސް، މިހާރު ސަރުކާރުގެ ރާގު ބަދަލުވެފައި ވާއިރު، ރޭ ނެރުނު ސްޓްރެޓިޖިކް ޕްލޭނުގައި ވާގޮތުން ދެން އެކަންތައް ކުރެވެން ފަށާނީ 2023ވަނަ އަހަރުގައެވެ.\nފުރަތަމަ 100 ދުވަހުގެ ލިސްޓުގައި ބަޔާންކޮށްފައިވާ ގޮތުން ރާއްޖޭގެ ކޮންމެ ރަށެއްގެ ކޮންމެ އާއިލާއަކުން އުފަންވާ ކޮންމެ ކުއްޖަކަށް ދައުލަތުގެ ފަރާތުން ހާއްސަ ހަދިޔާއެއްގެ ގޮތުގައި ތަންމަތި ފޮއްޓަކާއެކު، އުފަންވާ ތުއްތުކުއްޖާއަށް ބޭނުންވާ އެންމެ އަސާސީ ތަކެއްޗާއި، ގާތުން ދިނުމާބެހޭ މުހިއްމު ސިއްހީ މައުލޫމާތުތަކުގެ ލުއި ފޮތެއް ހިމެނޭ "ބޭބީ ބޮކްސް" ފޯރުކޮށްދޭން ފެށޭނެއެވެ.\nއިޖުތިމާއީ ރައްކާތެރިކަމުގެ ދަށުން މި ތަކެތި ބެހުން ފުރަތަމަ 100 ދުވަސް ތެރޭގައި ފެށޭނޭ ކަމަށް ސަރުކާރުން ބުނި ނަމަވެސް، 2023ގައި އެކަން ކުރަން ފަށާނޭ ކަމަށް ސަރުކާރުން މިހާރު ބުނުމާއި އެކު އާއްމު ރައްޔިތުން ދަނީ މިކަންކަމާއި މެދު ނުރުހުން ފާޅު ކުރަމުންނެވެ.\nރޭ އިފްތިތާހުކުރެވުނު އެކްޝަން ޕްލޭން އާއި އެކު ސަރުކާރު ޖަވާބުދާރީ ކުރުމުގެ ފުރުސަތު އިތުރަށް ފަހިވެގެންދާނެ ކަމަށް ރައީސް ވިދާޅުވިއެވެ. "ކޮންމެ ރައްޔިތަކަށް، ކޮންމެ މީޑިއާއަކަށް ކޮންމެ ދާއިރާއަކުން އަޅުގަނޑުމެންނާއި ސުވާލުކުރަން ފުރުސަތު ލިބިގެންދާނެ. ކޮންކަމެއްތޯ މަޑުޖެހިފައި އޮތީ، ކީއްވެތޯ ނުނިމިގެން އުޅެނީ. އަޅުގަނޑުމެންނާއި ސުވާލު ކުރަން ފުރުސަތު ލިބިގެންދާނެ." ކަމަށް ރައީސް ވިދާޅުވިއެވެ.\nއޮކްޓޯބަރ 3, 2019 16:30\nރައީސް މީހާ ބުނީ ސަރުކާރަށް ތާޢީދުކޮށް މާބަނޑުވި މީހުން 2023 ވަނަ އަހަރު އަންނަންދެން ނުވިހައި ތިބޭށޯ! އޭރުންނޯ ހަދިޔާފޮށި ލިބޭނީ!\nއޮކްޓޯބަރ 3, 2019 16:51\nޕިސްޕިސް މިއޮތީވާ ސަރުކާރެއް ކޮންމެ ކަމެއް 2023 އަށް ދައުރު ނިމެންދެން މަޑު ކުރަންވީނުންތޯ؟ ރައީސް ޔާމީން ތިކަން މާހިކުމަތްތެރިކޮން އަހަރުމެން ރައްޔިތުންނަށް ކޮށްދެއްވާނެ ކަމުގެ އެއްވެސް ޝައްކެއްނެތް..ރައީސް ޔާމީންދެކެ ހާދަ ލޯބިވޭ. ތިޔައީ މިގައުމު އާއުސްމިން ތަކަކަށް ހަމަ އެކަނި ގެންގޮސްދެވޭނެ ރައީސް އަކީ ރައީސް ޔާމީން.\nއޮކްޓޯބަރ 3, 2019 17:02\n100 ދުވަސް މިހާރު ގުނަނީ އަހަރުންތަ؟\nއޮކްޓޯބަރ 3, 2019 17:20\nނޫނޭވާ މިގޮތައް ވައުދުވާ މީހަކުއާ މީއުމުރުގަ ވެސް ދިމާވި ފުރަތަމަ ފަހަރު އަޅުގަޑު ހަމަ ކޮސްވެއްޖެ\nއޮކްޓޯބަރ 3, 2019 18:26\nއޮކްޓޯބަރ 3, 2019 23:24\nއޮކްޓޯބަރ 3, 2019 18:27\nސުރުޚިގީއި ޖަހާބަލަ ރައީސްސޯލިހު ދޮގުހަދައިފި.\nއޮކްޓޯބަރ 3, 2019 18:51\nހަހަ.. ކޮބާ ހަދިޔާ ފޮށި ހޯދަން ރީންދޫ ބައިގަނޑަށް ވޯޓްލީ މީހުން. 2023 އަންނަންވާއިރަށް އަނެއްކާ ރެޑީވޭ އަވަހަށް\nއޮކްޓޯބަރ 3, 2019 21:13\n2023ގައި މަ ދެން ވިހާނީ...ލަވް ޔޫ ރައީސް...\nއޮކްޓޯބަރ 3, 2019 20:45\nތިލަފަތަށް ވޯޓް އެޅިއްޔާ\nއޮކްޓޯބަރ 3, 2019 23:51\nއޯނޯ ބޭނުމެއްވެސް ނޫން ތިޔަ ހަދިޔާ ފޮއްޓެއް.. 2023 ގަޔޯ ހެހެ..މިއުޅެނީ ކަލޭމެން ހަދިޔާފޮށި ދީގެންތަ ދަރިންވިހާ ބޮޑު މިކުރަނީ.. މީވާ ފިސާރި ފޭކް ސަރުކާރެއް..ރައްޔިތުން ގުބޯ ހައްދައިގެން ފޭކް ވައުދުވާ ސަރުކާރު.. މަހަމަ ހިނި އަންނަނީ މި ސަރުކާރު ބަސްމަގު ހުންނަގޮތުން..\nއޮކްޓޯބަރ 15, 2019 21:11\nތީ ނުވާނެ ކަމެއް!!


Corruption ge massalaigai Israel fuluhun Netanyahu aa suvaalu koffi | Mihaaru\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ: ކޮރަޕްޝަނުގެ ތަހުގީގު ކުރި ނަމަވެސް އެއްކަމެއް ސާބިތު ނުވާނެ ކަމަށް ވިދާޅުވި. --ފޮޓޯ:އޭއެފްޕީ\nކޮރަޕްޝަނުގެ މައްސަލާގައި އިޒްރޭލް ފުލުހުން ނަތަންޔާހޫއާ ސުވާލުކޮށްފި\n03 ޖެނުއަރީ 2017 - 11:115comments\nޖަސްޓިސް މިނިސްޓްރީގެ އޮފިޝަލުން ބުނީ ނަތަންޔާހޫއާ ސުވާލުކޮށްފައި ވަނީ "ވިޔަފާރިވެރިންގެ އަތުން ހަދިޔާ ހޯދާފައިވާ" މައްސަލައަކާ ގުޅޭ ގޮތުން ކަމަށެވެ. ޖެރޫސަލްގައި ހުންނަ ނަތަންޔާހޫގެ ގޭގައި އޭނާއާ ތިން ގަޑިއިރު ވަންދެން ސުވާލު ކުރި ކަމަށް ޖެރޫސަލް ޕޯސްޓުން ބުނެފައިވެ އެވެ.\nނަތަންޔާހޫއާ ސުވާލު ކުރަން ތަހުގީގުކުރާ ފަރާތްތަކުން އޭނާގެ ގެ އަށް ދިއުމުގެ ކުރިން ވެސް ނަތަންޔާހޫ ވިދާޅުވަމުން ގެންދިޔައީ އޭނާ އަކީ ކުށެއް ނެތް މީހެއް ކަމަށެވެ. އަދި މީޑިއާ އާއި އިދިކޮޅު ސިޔާސީ ފަރާތްތަކަށް އިންޒާރު ދެއްވަމުން ނަތަންޔާހޫ ވިދާޅުވީ "އެއްކަމެއް ވެސް ނުވާނެ ކަމަށާއި ސަބަބަކީ އެއްކަމެއް ވެސް ހިނގާފައި ނުވާތީ" ކަމަށެވެ.\nޖެރޫސަލް ޕޯސްޓުން ބުނީ އިޒްރޭލުގެ ވިޔަފާރިވެރިންގެ އިތުރުން ބައިނަލްއަގުވާމީ ކުންފުނިތަކުން ވެސް ނަތަންޔާހޫ "ހަދިޔާ" ގެ ގޮތުގައި އެތައް ހާސް ޑޮލަރެއް ހޯދާފައިވާ ކަމަށެވެ.\nލިކޫޑް ޕާޓީގެ ގާނޫނު ހަދާ މަޖިލީހުގެ މެންބަރުންނާ ބައްދަލު ކުރައްވާ ނަތަންޔާހޫ އިއްޔެ ވިދާޅުވީ ކަން ނިމިގެންދާ އިރު މަންޒަަރު ސާފުވާނެ ކަމަށެވެ.\nއިތުރު ލިޔުންތައް ޕޮލިސް އިޒްރޭލް ކޮރަޕްޝަން ބިންޔާމިން ނަތަންޔާހޫ


18 vana Majlis ninmaali iruves qavaaidheh nuhedhunu!\n18 ވަނަ މަޖިލީހުގެ ޖަލްސާއެއްގެ ތެެރެއިން--\n18 ވަނަ މަޖިލިސް ނިންމާލިއިރުވެސް ގަވާއިދެއް ނުހެދުނު!\nރައްޔިތުންގެ މަޖިލީހުން ހަދަންޖެހޭ ގަވާއިދު، މިހާރު ހިނގަމުންދާ 18 ވަނަ މަޖިލީހުގެ ދައުރު ނިމުނުއިރުވެސް ނުހެދުނެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހުގެ ފަހު ޖަލްސާ އިއްޔެ ބާއްވާފައިވާއިރު، އެ މަޖިލީހުގެ ދައުރު ނިމޭނީ މިހާރު އިންތިހާބު ކުރެވިފައިވާ 19 ވަނަ ރައްޔިތުންގެ މަޖިލީހުގެ މެމްބަރުން ހުވާ ކުރުމާއެކުގަ އެވެ. 19 ވަނަ މަޖިލިސް ހުވާ ކުރުމުގެ ރަސްމިއްޔާތު ބެއްވުމަށް ނިންމާފައިވަނީ އަންނަ މެއި މަހުގެ 28 ވަނަ ދުވަހު އެވެ.\nމަޖިލީހުގެ ގަވާއިދަކީ ގާނޫނެއްގެ ދަރަޖަ ލިބިގެންވާ ގަވާއިދެކެވެ. އަދި އެއީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 70 ވަނަ މާއްދާގައި ބަޔާންވެގެންވާ ރައްޔިތުންގެ މަޖިލީހުގެ ކަންކަން ހިންގާނެ އުސޫލުތައް ބަޔާންކުރުމުގެ ގޮތުން، ޤާނޫނުއަސާސީގެ 88 ވަނަ މާއްދާގެ (ހ) އަށް ހަވާލާދީ، އެ މާއްދާގެ ދަށުން އެކުލަވާލަންޖެހޭ ގަވާއިދެކެވެ.\nގާނޫނުއަސާސީ ބުނާ ގޮތުން، ރައްޔިތުންގެ މަޖިލީހުން، އެ މަޖިލިސް ހިންގުމުގެ ގަވާއިދެއް ހަދަން ޖެހެއެވެ.\nމިހާރު ހިނގަމުންދާ 18 ވަނަ ރައްޔިތުންގެ މަޖިލީހުން އަމަލު ކުރަމުންދަނީ 17 ވަނަ މަޖިލީހުން ހެދި ގަވާއިދަށެވެ. އެގަވާއިދަށް 18 ވަނަ މަޖިލީހުން އަމަލު ކުރަން ނިންމީ، 18 ވަނަ މަޖިލީހުން މަޖިލީހުގެ ގަވާއިދު އެކުލަވާލެވެންދެން 17 ވަނަ މަޖިލީހުން ފާސްކޮށްފައިވާ ގަވާއިދަށް އަމަލު ކުރުމަށެވެ.\nއެގޮތުން މަޖިލީހުގެ ގަވާއިދު ހެދުމަށް ކޮމެޓީއަށް ފޮނުވައި، ކޮމެޓީގައި ކޮންމެވެސް ވަރަކަށް މަސައްކަތް ކޮށްފައި ވެއެވެ. ނަމަވެސް މަޖިލީހުގެ ދައުރު ނިމުނުއިރުވެސް އެ ގަވާއިދު އޮތީ ކޮމެޓީގައި ނުނިމި އެވެ.\nމިހާރު ހިނގަމުންދާ 18 ވަނަ މަޖިލިސް ހިންގުމުގެ ގަވާއިދު އެކުލަވާނުލެވި، މަޖިލީހުގެ ދައުރު ނިންމާލިއިރު، މި މަޖިލިސް ވެފައިވަނީ ރައްޔިތުންގެ އެންމެބޮޑު ނުރުހުމެއް ލިބުނު މަޖިލީހަށެވެ.\nމިހާރު ހިނގަމުންދާ 18 ވަނަ މަޖިލީހުގެ ދެތިން މެމްބަރެއް ފިޔަވާ ހުރިހާ މެމްބަރުން ވަނީ 19 ވަނަ މަޖިލީހުގެ އިންތިހާބުގައި ވާދަ ކުރައްވާފަ އެވެ. ނަމަވެސް 18 ވަނަ މަޖިލީހުގެ 70 ޕަސެންޓް މެމްބަރުންނަށް ރައްޔިތުން ވަނީ ނޫނެކޭ ބުނެފަ އެވެ.\nމިހާރު ހިނގަމުންދާ 18 ވަނަ މަޖިލިސް ނިންމި ޖަލްސާ އިއްޔެ ބޭއްވިއިރު، އެޖަލްސާ ނިންމާލައްވަމުން މަޖިލީހުގެ ރައީސް ގާސިމް އިބްރާހީމް ވިދާޅުވީ، މަޖިލީހުގެ ޖުމްލަ 94 ޕަސެންޓްގެ މަސައްކަތް ނިންމާފައިވާ ކަމަށެވެ.\nމިހާރު ހިނގަމުންދާ 18 ވަނަ މަޖިލީހުގެ މެމްބަރުން ހުވާ ކުރެއްވީ، 28 މޭ 2014 ގަ އެވެ. އެދުވަހުން ފެށިގެން އިއްޔެއާ ހަމަޔަށް ޖުމްލަ 174 ބިލު އަދި ހަތް ޤަރާރުގެ މަސައްކަތް ނިންމަވާފައިވެއެވެ. އަދި، ސަރުކާރުން ހުށަހަޅުއްވާފައިވާ 154 މައްސަލައާއި ރިޔާސަތުން ހުށަހަޅުއްވާފައިވާ 26 މައްސަލައާއި، މެންބަރުން ހުށަހަޅުއްވާފައިވާ 19 މައްސަލަ ނިންމަވާފައިވެއެވެ. އަދި، ދައުލަތުގެ ފަސް ބަޖެޓް އަދި އެއް ސަޕްލިމެންޓަރީ ބަޖެޓް ފާސްކުރައްވާފައިވެއެވެ. މީގެ އިތުރުން، އެކި މައްސަލަތަކާބެހޭ 151 ރިޕޯޓް ނިންމަވައި، އަދި، ވަޒީރުންނާ 60 ސުވާލު ކުރައްވާފައިވެއެވެ.\nމަޖިލީހުގެ ފަހު ޖަލްސާތަކުގައި އޮތީ ދައުރު ނިމެންދާތީ، 19 ވަނަ މަޖިލީހަށް ނުހޮވުނު ބައެއް މެމްބަރުން ހުށެހެޅުއްވި، އެ މެމްބަރުންގެ އަމިއްލަ މަންފާއަށް ހުށަހެޅި ގިނަ ބިލްތަކެކެވެ. މަޖިލިސް މެމްބަރުކަން ކުރައްވާފައިވާ ފަރާތްތަކަށް އިނާޔަކާއި ހިމާޔަތާއި ރައްކާތެރިކަމާއި ވީއައިޕީ ހިދުމަށް ލިބިދިނުމުގެ ބިލްތަކެއް ހުށަހެޅިފައިވާއިރު، އެމްޑީޕީއަށް ނިސްބަތްވާ މެމްބަރުން ގެންދެވީ އެބިލްތަކަށް ދެކޮޅު ހައްދަވަމުން ނެވެ.


Lanka factory cluster 300 ah vure mahchah\nލަންކާގައި ކޮވިޑަށް ޓެސްޓު ކުރުމުގެ މަސައްކަތް ކުރަނީ. -- ފޮޓޯ: ބިގްނިއުސްނެޓްވޯކް\nކޮލޮމްބޯ (އޮކްޓޯބަރު 6) - ސްރީލަންކާގެ މިނުވަންގޮޑާގައި ހުންނަ ގާމެންޓް ފެކްޓަރީއިން އިތުރު 200 އަށް ވުރެ ގިނަ މީހުން ޕޮޒިޓިވްވެފައިވާ ކަމަށް އެ ގައުމުގެ ކަމާބެހޭ އިދާރާއިން ބުނެފި އެވެ.\nލަންކާގެ އެކެޑެމީ އޮފް އެޕިޑެމިކް ޑިސީސަސް ޔުނިޓުގެ ޗީޕް އެޕިޑަމޮލޮޖިސްޓް ޑރ. ސުދާތު ސަމަރަވީރަ ވިދާޅުވީ މިނުވަންގޮޑާގައި ހުންނަ ގާމެންޓް ފެކްޓަރީއިން މިއަދު 220 ޕޮޒިޓިވްވެފައިވާއިރު، އެ ފެކްޓަރީ ކްލަސްޓާގައި މިހާތަނަށް ޖުމްލަ 323 މީހުން ޕޮޒިޓިވްވެފައިވާ ކަމަށެވެ.\nއިއްޔެ ހެދި 378 ޕީސީއާރު ޓެސްޓުން 220 މީހުން ޕޮޒިޓިވް ވެފައިވީ ނަމަވެސް، އެ ކްލަސްޓާ އިތުރަށް ފެތުރިގެން ދިއަ ނުދީ ކޮންޓްރޯލް ކުރެވޭނެ ކަމަށް އޭނާ ވިދާޅުވި އެވެ.\n"އެ ފެކްޓަރީގައި ވަޒީފާ އަދާ ކުރާ ވަރަށް ގިނަ ބަޔަކު ވަނީ ޗުއްޓީއަށް ގޮސްފައި. އެގޮތުން، ޖެފްނާ، ކުރުނައިގަލަ، މާތަލޭ އަދި މޮނެރާގަލާ އިން ވެސް ވަރަށް އެ ފެކްޓަރީގެ މީހުން ތިބިކަން ވަނީ އެނގިފައި،" ޑރ. ސަމަރަވީރަ ވިދާޅުވި އެވެ.\nއޭނާ އިތުރަށް ވިދާޅުވީ، އެ ފެކްޓަރީއާ ގުޅުން ހުރި އިތުރު މީހުން ޓެސްޓު ކުރުމުގެ މަސައްކަތް ކުރަމުންދާ ކަމަށާއި، ބަލީގެ އަލާމާތެއް ފެންނަ ފަރާތްތައް ލަސްނުކޮށް ހޮސްޕިޓަލަށް ދިއުމަށް އޭނާ ވަނީ އިލްތިމާސް ކުރައްވައިފަ އެވެ.


Raajje nakal kuran mulhi dhuniye foogalhaalaafai!\nރާއްޖެ ނަކަލްކުރަން މުޅި ދުނިޔެ ފޫގަޅާލާފައި!\nލުބްނާންގައި ކުދި ޖަޒީރާ ރަށްތަކެއްގެ ގޮތުގައި ހަދާ ރިސޯޓް- ފޮޓޯ: އޮންލައިން ދުބާއީ\n"ދިވެހިރާއްޖެ" ހަދަން މުޅި ދުނިޔެ މަރުދެނީ އެވެ. ކުޑަ މޫދު ކޮޓަރިއަކާއި ބީޗު ކޮޓަރިއެއް ރީތިކޮށް ހެދިއްޖެނަމަ އިޝްތިހާރު ކުރާނީ "ދިވެހިރާއްޖޭ" ގެ ނަމުގަ އެވެ. މުޅި ދުނިޔޭގައި ރީތިތަނެއް ފެނިއްޖެނަމަ، އެތަނެއް ވާނީ ދިވެހިރާއްޖެ އަށެވެ. މުޅި ދުނިޔޭގައި މިހާރު ކުރާ މަސައްކަތަކީ އެ ގައުމުތަކުގައި ދިވެހިރާއްޖެއެއް ހެދުމެވެ. ސަބަބަކީ ރާއްޖެއަކީ ދުނިޔޭގެ ޓޫރިޒަމްގެ އެންމެ ބޮޑު ބްރޭންޑަށްވުމުން މިކަމުގެ ފައިދާ ނެގުމެވެ. ރާއްޖޭގެ ޓޫރިޒަމަށް 44 އަހަރު ވެގެންދާއިރު، ރާއްޖެ މަޝްހޫރުވެފައި އޮތީ "ވަން އައިލެންޑް ވަން" ރިސޯޓުގެ ގޮތުގަ އެވެ. އެހެންވެ މި ފަރުމާތައް ކޮޕީ ކުރެވޭތޯ ގިނަ ގައުމުތަކުން ދަނީ މަސައްކަތް ކުރަމުންނެވެ. ނަތީޖާއަކަށްވަނީ ރީތިކޮށް ޓޫރިޒަމަށް ތަނެއް ހަދައިފިނަމަ އެ ތަނަކީ "ދިވެހިރާއްޖެ" ސްޓައިލްގެ ތަނަކަށް ވުމެވެ.\nތިރީގައި އެވަނީ ރާއްޖެ "ކޮޕީކޮށް" ގެން ދުނިޔޭގައި ހަދަމުންދާ މިފަދަ ބައެއް ތަންތަނެވެ.\nޒަޔާ ނޫރާއީ އައިލެންޑް\nޒަޔާނޫރާއީ އައިލެންޑުގެ ވީޑިއޯއެއް-\n"ދިވެހިރާއްޖެ" އުފެއްދުމުގެ މަސައްކަތް އެންމެ ފުރަތަމަ ފަހަރަށް ދުނިޔޭގެ ސަމާލު ކަމަށް ގެނައި ބަޔަކީ، ޔުނައިޓެޑް އެރެބް އެމިރޭޓްސްގެ އަބޫދާބީގަ އެވެ. އެ ގައުމުގެ "ޒަޔާ ނޫރާއީ އައިލެންޑް" ގައި ވަނީ ދިވެހިރާއްޖެ ގޮތަށް ރިސޯޓެއް ހަދާއި ހުޅުވާފަ އެވެ. އެ ގައުމުން ދެކޭ ގޮތުގައި މިއީ އަބޫދާބީގެ ދިވެހިރާއްޖެ އެވެ.\nޒަޔާ ނޫރާއީ އައިލެންޑުގެ މާކެޓިން ޑިރެކްޓަރު އިލުދީ ޕަޓޭލް ވިދާޅުވެފައިވާ ގޮތުގައި މި ރަށް ހަދާފައިވާނީ ރާއްޖޭގެ ރަށްރަށުން ކުރެވޭ ތަޖުރިބާ ކުރެވޭ ގޮތަށް ކަމަށެވެ. ނޫރާނީ އައިލެންޑް ތަރައްގީ ކޮށްފައިވަނީ ރާއްޖެ ގޮތަށް 32 ލަގްޒަރީ ބުޓީކް ބީޗް ވިލާއާ އެކުގަ އެވެ. ގިނަ އަދަދެއްގެ މޫދު ކުޅިވަރުތަކާއި އެހެނިހެން ކުޅިވަރުތައް އަދި ގިނަ ރެސްޓޯރެންޓްތައް ހުންނަ މިތަން ތަރައްގީ ކޮށްފައިވަނީ ރާއްޖެއާ އެއް ގޮތަށެވެ.\nޝަންސާ- ސައުތު ޗައިނާ ސީ\nސަރަހައްދާ މެދު މައްސަލަ ޖެހިފައިވާ ޗައިނާ ދެކުނު ކަނޑުގެ ސަރަހައްދުގައި އެ ގައުމުން ތަރައްގީ ކުރާ ޝަންސާ ސިޓީވެސް ހަދަނީ ރާއްޖެއާ އެއް ގޮތަށެވެ. މިއ ވެސް "ދިވެހިރާއްޖެ" އެކެވެ. މިތަން ތަރައްގީ ކުރަނީ ހަނީމޫން އަށް އަންނަ ޓޫރިސްޓުންނަށް ތިބެވޭ ގޮތަށެވެ. މިގޮތުން މިތަނުގައި ރާއްޖޭގެ ރަށްތަކާ އެއްގޮތަށް ގިނަ ރަށްތަކެއް ހަދާނެ އެވެ.\nގާޑިއަން ނޫހަށް ޝަންސާ ސަރަހައްދީ މޭޔަރު ޒިއާއޯ ޖިއޯ ވިދާޅުވެފައިވާ ގޮތުގައި މިތަން ތަރައްގީ ކުރާނީ ރާއްޖެއާ އެއް ގޮތަށް ކަމަށެވެ.\nލުބުނާން ދަ- އައިލެންޑް\nލުބުނާންގެ ދަ އައިލެންޑުގެ ވީޑިއޯއެއް\nއަރަބި ކަނޑުގައި ލުބުނާން ކައިރީގައި މި ރިސޯޓު ތަރައްގީ ކުރަނީ 39،000 އަކަމީޓަރުގެ ސަރަހައްދެއްގަ އެވެ. މި ތަނުގައި އެއް ފަހަރާ 2000 ޓޫރިސްޓުންނަށް ހިދުމަތް ދެވޭ ގޮތަށް ތަރައްގީ ކުރާ "ދިވެހިރާއްޖޭ" ގެ މަޝްރޫ އަށް އެތަށް ބިލިއަން ޑޮލަރެއް ހޭދަކުރާނެ އެވެ. މިތަން ވެސް ފަރުމާކުރަނީ ދިވެހި ރާއްޖެއިން ލިބޭނެ ގިނަ ހިދުމަތް ތަކެއް ފޯރުކޮށްދޭށެވެ. މިތަން ހަދާ ދުބާއީގެ ކުންފުނިން މި ރަށްތައް ފަރުމާކޮށްފައިވަނީ ރާއްޖެ އަސްލަކަށް ބަލައިގެންނެވެ.\nމީގެ އިތުރުން ވިއެޓްނާމްއަކީ ތައިލެންޑުގައިވެސް ރާއްޖެ ގޮތަށް ގިނަ ޕްރޮޖެކްޓްތަކެއް ހިންގަ އެވެ. އަދި އެ ތަންތަން ވިއްކަނީ ވެސް މިދީ ދިވެހިރާއްޖެއެއްގެ ގޮތުގައި ބަލައިގެންނެވެ. އެ ވިސްނުމުގަ އެވެ. ކޮންމެއަކަސް ރާއްޖޭގެ ޓޫރިޒަމް ކޮޕީކޮށް، ދުނިޔޭގެއެކި ގައުމުތަންދަނީ އެ ގައުމުތަކުގައި ރާއްޖެ ހަދަމުންނެވެ،\nދައުލަތަށް ލިބުނު އާމްދަނީ7ޕަސެންޓް އިތުުރު\nސްކޫބާ ޑައިވް ހިދުމަތް ދޭ ފަރާތްތައް ހޭލުންތެރި ކުރުވަނީ\nމަޓީގެ ޗެއާމަނަކަށް އެމްޔޫ މަނިކު\nޓޫރިޒަމް ކުރިއަރުވަން ސަރުކާރުން ބަރޯސާވާ އެއްބަޔަކީ މަޓީ


މިނިސްޓަރ އޮފް އިސްލާމިކް އެފެއާރޒް މަދީނާގައި ތިބޭ ދިވެހި ކިޔަވައި ކުދިންނާ ބައްދަލުކުރައްވައިފި\n20 ނޮވެމްބަރ 2009\nޙަބަރު : ނޫރުލްއިސްލާމް\nމިއަހަރުގެ ޙައްޖުގެ އަޅުކަން އަދާކުރުމަށް ދިވެހިރާއްޖެއިން މައްކާ އަށް އައި ޙައްޖާޖީންގެ އަމީރުގެ ގޮތުގައި ވަޑައިގެންނެވި މިނިސްޓަރ އޮފް އިސްލާމިކް އެފެއާޒް ޑރ.ޢަބްދުލްމަޖީދު ޢަބްދުލްބާރީ މަދީނާގައި ތިބޭ ދިވެހި ކިޔަވާ ކުދިންނާ ބައްދަލަކުރައްވައިފިއެވެ. ބައްދަލުކުރެއްވުން އޮތީ 19 ނޮވެމްބަރު 2009 ވީ ބުރާސްފަތި ދުވަހުގެ ހަވީރު 4:00 ގައި މަދީނާގެ އިސްލާމިކް ޔުނިވާރސިޓީގައެވެ. ބައްދަލުވުމުގައި މިނސްޓަރުގެ އަރިހުގައި ސަޢުދީޢަރަބިއްޔާގެ ރިޔާޟުގައި ހުންނަ ދިވެހި އެމްބަސީގެ މުސްތަޝާރު އަލްއުސްތާޛު އާދަމް މޫސާ ބައިވެރިވެވަޑައިގެންނެވިއެވެ.\nމިބައްދަލުވުމުގައި މިނިސްޓަރ ދެއްކެވި ވާހަކަފުޅުގައި ކިޔެވުމުގެ ކަންތައްތަކަށް ދޭންޖެހޭ އަހައްމިއްޔަތު ކަމުގެ މައްޗަށް އަލިއަޅުއްވާލެއްވިއެވެ. މިގޮތުން ޢަރަބި ބަހަށް މޮޅުވުމަށް މަސައްކަތް ކުރުމާއި އަދުގެ ދުނިޔޭގެ މަސްރަހާބެހޭ މައުލުމާތު ކޮންމެ ކުއްޖަކަށްވެސް އެނގެންޖެހުމުގެ މުހިއްމުކަމުގެ މައްޗަށް ވާހަކަފުޅު ދެއްކެވިއެވެ.\nމީގެއިތުރުން ދިވެހިރާއްޖެއަށް ކުރިމަތިވަމުން އަންނަ ތަފާތު ގޮންޖެހުންތަކާއި ޚާއްޞަކޮށް އިސްލާމްދީނާ ބެހޭގޮތުން ކުރިމަތިވަމުންއަންނަ ކަންތައްތައް ފާހަގަ ކުރެއްވިއެވެ.\nއަލްއުސްތާޛް އާދަމް މޫސާ ދެއްކެވި ވާހަކަ ފުޅުގައި ކިޔެވުމުގައި ލިބިފައިވާ ފުރުޞަތުގެ ބޭނުން ހެޔޮގޮތުގައި ހިފުމާއި ޢަރަބި ބަހާއި އެހެނިހެން ޘަޤާފަތްތަކަށް ލޮހުޅުވުމުގެ މުޙިއްމުކަން ފާހަގަ ކުރެއްވިއެވެ. މީގެ އިތުރުން ދިވެހި ކިޔަވާ ކުދިންނަށް ދިމާވާ ދަތިތައް ޙައްލުކޮށްދިނުމުގައި އެމްބަސީން ފުރިހަމަ އެއްބާރުލުން ދެއްވާނެކަމަށް ވިދާޅުވިއެވެ.\nމި ބައްދަލުވުމުގައި ކުދިން ކުރެއްވި ސުވާލުތަކަށް ދެބޭފުޅުން ޖަވާބުދެއްވިއެވެ. މިގޮތުން މަދީނާގައި ދިވެހި ކިޔަވާކުދިންނާއި ޙައްޖުވެރިންނަށް ދިމާވާ ދަތިތައް ޙައްލުކުރުމަށް އެމްބސިގެ ފަރާތުން ބޭފުޅަކު އައްޔަންކުރުމަށްވެސް މަސައްކަތް ކޮށްދެއްވާނެކަމަށް ވިދާޅުވިއެވެ.\nބައްދަލުވުން ނިމުނީ ހަވީރު 5:15 ގައެވެ.\nމިހާތަނަށް މި ލިޔުން ކިޔާފައިވަނީ 808 ފަހަރު


Covid-19: Nurahkaa Boduvefai Vanikoh America Ge Baeh Sarahaddhu Thah Hulhuvaalanee - Vaguthu\nކޮވިޑް-19: ނުރައްކާ ބޮޑުވެފައި ވަނިކޮށް އެމެރިކާގެ ބައެއް ސަރަޙައްދުތައް ހުޅުވާލަނީ\nހަލުވިކަމާއެކު ދުނިޔޭގައި ފެތުރެމުންދާ ކޮރޯނާވައިރަސް (ކޮވިޑް-19) ގެ ނުރައްކާ ބޮޑުވަމުން ދަނިކޮށް، އެމެރިކާގެ ބައެއް ސްޓޭޓްތައް ވިޔަފާރިއަށް ހުޅުވާލަން ނިންމައިފިއެވެ.\nސިއްޙީ އޮފިޝަލުންގެ އިންޒާރުތަކާއި ދެކޮޅަށް އެމެރިކާގެ ބައެއް ސްޓޭޓްތަކުގައި ކޮވިޑް-19 އާއި ގުޅިގެން އަޅާފައިވާ ރައްކާތެރިކަމުގެ ފިޔަވަޅުތައް ލުއިކުރަމުން ދާއިރު، ވިޔަފާރިއަށް އަލުން ހުޅުވާލުމަށް ނިންމާފައިވާ ސްޓޭޓްތަކުގެ ތެރޭގައި ޖޯޖިއާ އާއި ދެކުނު ކެރޮލީނާ އާއި މިޗިގަން އާއި ކެލެފޯނިއާގެ އިތުރުން ޕެންސީލްވޭނިއާ ހިމެނެއެވެ.\nމި ސްޓޭޓްތަކުގެ ކައުންސިލްތަކުން މިގޮތަށް ނިންމުމާއި ގުޅިގެން މިހާރު ގިނަ އަދަދެއްގެ ބަޔަކު އެކަމާއި ދެކޮޅަށް ދަނީ އަޑު އުފުލަމުންނެވެ. އަދި އެކަމުގެ ސަބަބުން އެމެރިކާގެ ހާލަތު އިތުރަށް ގޯސްވެ، ކޮންޓްރޯލް ކުރަން ދަތިވާ ވަރަށް ކޮވިޑް-19 ފެތުރެން ފަށާފާނެ ކަމުގެ ބިރު ވަނީ ބޮޑުވެފައެވެ.\nއެމެރިކާގެ ބައެއް ސްޓޭޓްތަކުގައި ކޮވިޑް-19 އާއި ގުޅިގެން އަޅާފައިވާ ފިޔަވަޅުތައް ލުއި ކުރަމުން މި ދަނީ، ކޮވިޑް-19 ފެތުރެމުން ދިޔަނަމަވެސް އެމެރިކާ އަލުން ހުޅުވާލުމަށް އެޤައުމުގެ ރައީސް، ޑޮނަލްޑް ޓްރަމްޕް ބާރު އަޅަމުންދާ ދަނޑިވަޅެއްގައެވެ.\nޓްރަމްޕް އަބަދުވެސް އޭނާގެ ވެރިކަމުގައި އެމެރިކާގެ އިގްތިސާދު ރަނގަޅުކަމަށް ބުނަމުން އަންނަނިކޮށް މިހާރުގެ ހާލަތުން އެ ގައުމުގެ އިގްތިސާދު ވަނީ ވަރަށް ބޮޑަށް ދަށަށް ގޮސްފައެވެ. އެހެންކަމުން، މީގެ ކުރިންވެސް ޓްރަމްޕް ވަނީ އެޤައުމުގެ ފުރަބަންދުގެ ފިޔަވަޅުތައް އުވާލުމަށް ބޭނުންވާކަން ހާމަކޮށްފައެވެ.\nވިޔަފާރިތަކަށް އެމެރިކާގެ ގިނަ ސްޓޭޓްތައް ހުޅުވާލަން ތައްޔާރުވަމުން ދާއިރު، މިދިޔަ ހަފްތާގައި ފްލޮރިޑާގެ ބީޗުތަކާއި ޕާކުތައް ވެސް ވަނީ ހުޅުވާލާފައެވެ. މި ނިންމުމާއި ގުޅިގެން އެ ސްޓޭޓުގެ މޭޔަރު ބުނެފައިވަނީ، އެތަންތަނުގައި އާންމުންނަށް ގޮސް އުޅެވޭނެ ކަމަށާއި، މޫދަށް އެރިއުޅުމާއި ހިނގާލަން ދިއުމާއި ދުއްވާލަން ދިއުމުގެ އިތުރުން އެއްވެ އުޅުން ފަދަ ކަންކަން އެތަންތަނުގައި ކުރުމަށް ހުރަހެއް ނެތް ކަމަށެވެ.\nމިހާތަނަށް ދުނިޔެއިން ކޮވިޑް-19 ފެނުނު ޤައުމުތަކުގެ ތެރެއިން އެންމެ ގިނަ ބަޔަކަށް މި ވައިރަސް ޖެހި މަރުވެފައި ވަނީ އެމެރިކާއިންނެވެ. އެމެރިކާއިން މިހާތަނަށް ޖުމްލަ 816336 މީހަކަށް ކޮވިޑް-19 ޖެހިފައިވާއިރު، އޭގެތެރެއިން 45172 މީހަކު ވަނީ މަރުވެފައެވެ. ވިޔަފާރިއަށް އެމެރިކާގައި ހުޅުވާލަން ނިންމި ބައެއް ސްޓޭޓް ތަކަކީ އެންމެ ބޮޑަށް ވައިރަސް ފެތުރެމުންދާ ސަރަޙައްދުތަކުގެ ތެރޭގައި ހިމެނޭ ސްޓޭޓްތައްކަން ފާހަގަކޮށްލެވެއެވެ.\nއޭޕްރީލް 22, 2020 03:29\nއަވަސް އަރުވާލާފަ ކޮންޓުރޯލް ނުވަނީސް ހުޅުވާލާ ގައުމުތައް ވަތައް ހިތި ނަތީޖާ ދެކޭނެ.. ކޮވިޑަކީ އާދައިގެ ރޯނގާއެއްނޫން.. މިއީ އިމިއުނިޓީވެސް ލިބޭ އެއްޗެއްކަމެއް ސައިންޓިފިކްކޮއް ޔަގީންނުވާ ބައްުޔެއް.\nއޭޕްރީލް 22, 2020 15:12\nކާކުތަ ބުނީ. ހޭއަރާބަލަ.\nއޭޕްރީލް 22, 2020 08:07\nޙަންގުރާ މަ ކުރަން ބޮޑު އަސްކަރީޔާ އެއް އޮތީ... ވައިރަސް އާއި ހަންގުރާ މަ ކުރު މުގެ ގާބިލުކަން ނެތް؟\nއޭޕްރީލް 22, 2020 11:54\nTime to invest in bio weapon and defense\nއޭޕްރީލް 22, 2020 10:47\nހެޔޮގޮތް ނުވިސްނާ ބަޔަކު ހަލާކުވެ ފަނާވުމުގެ ތެރެއަށް ވެއްޓޭ އިރު ވާނެ ހުރިހާގޮތެއް މިދަނީ ފެންނަމުން ! " ބެދޭ މަޅިއެއް ނުފެންނާނެ "\nއޭޕްރީލް 22, 2020 11:55\nDeath rate < 1%. How is this "marubali"?\nއޭޕްރީލް 22, 2020 15:13\nހިސާބު ބުނަނީ 0.3 އޭ. ދެނޯ


ސޫރަތުލް ޢަލަގި (2) ޑރ. މުޙައްމަދި ޢިޔާޟު ޢަބްދުއްލަޠީފު | Atoll News\nސޫރަތުލް ޢަލަގި (2)\nޝާއިޢު ކުރީ: އިބްރާހީމް ރަމީޒް ސެޕްޓެމްބަރ 11, 2017, 15:23\n(عَلَّمَ الْإِنسَانَ مَا لَمْ يَعْلَمْ ﴿٥﴾) މާނައަކީ: “ އިންސާނާއަށް އޭނާ ނުދަންނަ ކަންތައް، އެކަލާނގެ އުނގަންނައިދެއްވިއެވެ.“\nމިތަނުގައި އިންސާން“ ގެ މުރާދަކީ އާދަމް ޢަލައިހިއްސަލާމް އެވެ. މާތް ﷲ އާދަމް ޢަލައިހިއްސަލާމް އަށް ހުރިހާ ތަކެއްޗެއްގެ ނަންތައް ދަސްކޮށްދެއްވިއެވެ. ސޫރަތުލް ބަގަރާގެ 31 ވަނަ އާޔަތުގައި މާތް ﷲ ވަޙީ ކުރައްވާފައިވާ ފަދައިންނެވެ. (وَعَلَّمَ آدَمَ الْأَسْمَاءَ كُلَّهَا) މާނައަކީ: “ އަދި آدم ގެފާނަށް ހުރިހައި ތަކެތީގެ ނަންތައް އެކަލާނގެ އުނގަންނަވައި ދެއްވިއެވެ. (އެބަހީ: ނަންކިޔުނު ތަކެއްޗާއި އެތަކެތީގެ حقيقة ތަކެވެ.)“\nބައެއް ޢިލްމުވެރިން ވިދާޅުވާ ގޮތުގައި މިތަނުގައި ”އިންސާން“ ގެ މުރާދަކީ މުޙައްމަދު ޞައްލަﷲ ޢަލައިހި ވަސައްލަމަ އެވެ. ސޫރަތުއް ނިސާގެ 113 ވަނަ އާޔަތުގައި މާތް ﷲ ވަޙީ ކުރައްވާފައިވާ ފަދައިންނެވެ. (وَعَلَّمَكَ مَا لَمْ تَكُن تَعْلَمُ) މާނައަކީ: “ އަދި، ކަލޭގެފާނު އިހަށް ދެނެވަޑައިނުގަންނަވާ ކަންތައް ކަލޭގެފާނަށް އެކަލާނގެ އުނގަންނައި ދެއްވިއެވެ.“\nއެހެން ބައެއް ޢިލްމުވެރިން ވިދާޅުވާ ގޮތުގައި މިތަނުގައި ”އިންސާން“ އޮތް ބަސްފުޅު ހުރިހާ އިންސާނުން ޝާމިލުވެގެންވެއެވެ. ސޫރަތުއް ނަޙްލުގެ 78 ވަނަ އާޔަތުގައި މާތް ﷲ ވަޙީ ކުރައްވާފައިވާ ފަދައިންނެވެ.\n(وَاللَّـهُ أَخْرَ‌جَكُم مِّن بُطُونِ أُمَّهَاتِكُمْ لَا تَعْلَمُونَ شَيْئًا وَجَعَلَ لَكُمُ السَّمْعَ وَالْأَبْصَارَ وَالْأَفْئِدَةَ ۙ لَعَلَّكُمْ تَشْكُرُ‌ونَ)\nމާނައަކީ: “ ތިޔަބައިމީހުންނަށް އެއްވެސް އެއްޗެއް ނޭނގޭގޮތުގައިވާ حال، ތިޔަބައިމީހުންގެ މައިންގެ ބަނޑުން، ތިޔަބައިމީހުން ނެރުއްވީ اللَّه އެވެ. އަދި އެކަލާނގެ ތިޔަބައިމީހުންނަށް އިވުމާއި، ފެނުމާއި، ހިތްތައް ލެއްވިއެވެ. އެއީ ތިޔަބައިމީހުން، شكر ކުރުމަށްޓަކައެވެ.“\n(كَلَّا إِنَّ الْإِنسَانَ لَيَطْغَىٰ ﴿٦﴾) “ ހަމަހިލާ އެހެންނަކުން ނުވާނެއެވެ. ހަމަކަށަވަރުން، އިންސާނާ އަނިޔާވެރިކަމުގައި ހައްދުފަހަނަ އަޅައިދާކަން ކަށަވަރެވެ.“\nބައެއް މުފައްސިރުން ވިދާޅުވާ ގޮތުގައި: މި ތަނުގައި (الْإِنسَانَ) އޮތް ބަސްފުޅުގެ މުރާދަކީ ވަކި އިންސާނެއް ނޫނެވެ ހުރިހާ އިންސާނުން އޭގެތެރެއަށް ވަދެއެވެ. އިންސާނާ އަށް ތަނަވަސްކަމެއް ލިބިއްޖެނަމަ ބޮޑާވެގަނެއެވެ.\nއަދި އަނިޔާވެރި ކަމުގައި ޙައްދުފަހަނަ އަޅާދެއެވެ. ތިމާ ފުރިހަމަ ޞިއްޙަތެއްގައި ހުރެއްޖެނަމަ ބަލިމީހުންގެ މަތިން ހަނދާނެއް ނުހުރެއެވެ. ތިމާ ބަނޑު ފުރިއްޖެނަމަ ބަނޑުހައިހޫނު ކަންމަތީގައި ތިބޭ މީހުންމަތިން ހަނދާނެއް ނުވެއެވެ. ތިމާ ހެނދުންލައި ނިވާކޮށްގެން ހުރެއްޖެނަމަ ލާނެ ހެދުމެއް ލިބިފައި ނެތް މީހުންގެ މަތިން ހަނދާނެއް ނުހުރެއެވެ.\nބައެއް މުފައްސިރުން ވިދާޅުވާ ގޮތުގައި: މިއާޔަތް ބާވާލެއްވުނީ އަބޫޖަހުލުގެ މައްޗަށެވެ. ބުނެވޭ ގޮތުގައި: މުޅި ސޫރަތް އެއްކޮށްވެސް ބާވާލެއްވުނީ އަބޫޖަހުލުގެ މައްޗަށެވެ. އޭނާ ރަސޫލާ ޞައްލަﷲ ޢަލައިހި ވަސައްލަމަ އަށް ނަމާދު ކުރުމަށް ހުރަސް އެޅިއެވެ. އެހިނދު ﷲ ތަޢާލާ އަމުރު ކުރެއްވީ މިސްކިތުގައި ނަމާދުކޮށް އެކަލޭގެފާނު ހައްދަވާ ގެންގުޅުއްވާ އިލާހުގެ އިސްމުފުޅުން ކިޔަވާ ވިދާޅުވުމަށެވެ.\n(أَن رَّآهُ اسْتَغْنَىٰ ﴿٧﴾) މާނައަކީ: “ އޭނާ އަމިއްލަޔަށް ފުދިގެންފިކަމަށް އޭނާޔަށް ފެނުމުންނެވެ.“\nއިބްނު ޢައްބާސް ރަޟިޔަﷲ ޢަންހުގެ ކިބައިން ރިވާވެގެންވެއެވެ. ”މިއާޔަތް ބާވާލެއްވެވި، މުޝްރިކުންނަށް އަޑުއިވި، ކީރިތި ރަސޫލާ ޞައްލަﷲ ޢަލައިހި ވަސައްލަމަގެ އަރިހަށް އަބޫޖަހުލު އައިސް ބުންޏެވެ. ”އޭ މުޙައްމަދު އެވެ.\nކަލޭގެފާނު ތިޔަ ވިދާޅުވަނީ މުއްސަންދިވެއްޖެނަމަ ހައްދުފަހަނަ އަޅައިދާ ކަމަށެވެ. އަހަރުމެންނަށް މައްކާގެ ފަރުބަދަތައް ރަނަށް ބަދަލުކޮށް ދެއްވާށެވެ. އޭރުން އަހަރުމެން އެފަރުބަދައިން ރަންނަގައި ހަދާނަމެވެ. އޭރުން އަހަރުމެންގެ ދީން ދޫކޮށްލާ ކަލޭގެފާނުގެ ދީނަށް ބަދަލުވާނަމެވެ.\nއެހިނދު ޖިބްރީލް ޢަލައިހިއްސަލާމް ވަޑައިގެން ވިދާޅުވިއެވެ. ”އޭ މުޙައްމަދު ޞައްލަﷲ ޢަލައިހި ވަސައްލަމަ އެވެ. އެބައިމީހުންނަށް އިޚްތިޔާރު ދެއްވާށެވެ. އެބައިމީހުން ބޭނުންވެއްޖެނަމަ މައްކާގެ ފަރުބަދަތައް ރަނަށް ބަދަލު ކުރައްވަފާނަމެވެ. އެބައިމީހުން އީމާން ނުވެއްޖެނަމަ މާއިދާގެ އަޞްޙާބުންނާއި މެދު ކަންތައް ކުރެވުނު ގޮތަށް ކަންތައް ކުރައްވާހުށީމެވެ.“\nމައްކާގެ މުޝްރިކުން އިމާން ނުވެދާނެކަމަށް ބިރަށް އެކަން އެގޮތަށް ނުވުމަށް ކީރިތި ރަސޫލާ ޞައްލަﷲ ޢަލައިހި ވަސައްލަމަ އެދިވަޑައިގަތީއެވެ.\n(إِنَّ إِلَىٰ رَبِّكَ الرُّجْعَىٰ ﴿٨﴾) މި އާޔަތުން ދެމާނަ އެއް ނެގެއެވެ. އެއީ:\n”ހަމަކަށަވަރުން، އެނބުރި ދިޔުންވަނީ، ކަލޭގެފާނުގެ ވެރިރަސްކަލާނގެ حضرة އަށެވެ.”\nޝަރްޢީކަންކަމުގައި ތިޔަބައިމީހުންގެ މަރްޖިޢަކަށްވާން ޖެހޭނީ ގުރްއާނާއި ސުންނަތެވެ. ސޫރަތުއް ނިސާގެ 59 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (فَإِن تَنَازَعْتُمْ فِي شَيْءٍ فَرُدُّوهُ إِلَى اللَّـهِ وَالرَّسُولِ إِن كُنتُمْ تُؤْمِنُونَ بِاللَّـهِ وَالْيَوْمِ الْآخِرِ) މާނައަކީ: “ ފަހެ، ކަމަކާމެދު ތިޔަބައިމީހުން ދެބަސްވެއްޖެނަމަ، اللَّه އަށާއި، رسول އާއަށް އެކަމެއް ރައްދުކުރާށެވެ! (އެބަހީ: އެކަމާމެދު اللَّه އާއި، އެކަލާނގެ رسول އާގެ حكم އޮތްގޮތެއް ބަލައި އެގޮތަށް عمل ކުރާށެވެ!)“\n(أَرَأَيْتَ الَّذِي يَنْهَىٰ ﴿٩﴾) މާނައީ: “އަޅަކު ނަމާދުކޮށްފި ހިނދު، އެކަން ނަހީކޮށް، މަނާކުރާ މީހާ ތިބާ ދުށީމުހެއްޔެވެ.”\nއެބަހީ: އެފަދަ މީހެއްގެ ޙާލުފެނި ކަލޭގެފާނު އަޖައިބުވެވަޑައިނުގަންނަވާތޯއެވެ.\nމިއާޔަތުގައި ނަހީކުރާފަރާތަކީ ނަހީކުރެވޭ ފަރާތެއްވެއެވެ. ފަހެ ނަހީކުރަނީ ނުވަތަ ނަމާދު ކުރުން މަނާ ކުރަނީ ޤުރައިޝުންގެ ޠާޣޫތުކަމުގައިވާ އަބޫ ޖަހުލެވެ. މި މަނާކުރާ މީހާ އަށް ގުރައިޝުން ކިޔައި އުޅުނީ އަބުލް ޙަކަމްއެވެ.\nއެހެނީ މައްސަލަތަކުގައި ޙުކުމްކުރަން އޭނާގެ ގާތަށް އެމީހުން ދާތީއެވެ. އޭނާގެ ގާތަށް އެފަދައިން މީސްތަކުން ދާތީވެ އޭނާގެ އަމިއްލަ ނަފްސު އޭނާއަށް ފެނުނީއެވެ. އަދި އެކަމަށް އޭނާ ބޮޑާވެގަތީއެވެ. އިސްލާމްދީނާ ދެކޮޅުވެރިވެ މަރުވެގެން ދިޔައީވެސް އެގޮތުގައެވެ. މިއީ އެންމެންވެސް ރަނގަޅަށް ދަންނަ ކަމެކެވެ.\nމިމީހާއަށް ނަބިއްޔާ صلى الله عليه وسلم ދެއްވި ނަމަކީ އަބޫ ޖަހުލެވެ. (ޖާހިލުންގެ ބައްޕަ)އެވެ. އެއީ އޭނާގެ ޤައުމުގެ މީހުން އޭނާއަށް ކިޔައިއުޅުނު ނަމުގެ އިދިކޮޅު ނަމެވެ.\nމިތަނުގައި ނަހީ ކުރެވޭ ފަރާތަކީ ނުވަތަ އެފަރާތަކަށް ނަމާދު ކުރުން މަނާ ކުރެވޭ ފަރާތަކީ މިއުއްމަތުގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަ އެވެ.\n-ޚިޔާލު ފާޅުކުރައްވާ!- "ސޫރަތުލް ޢަލަގި (2)


Thai princess ge Candidancy baathil kuranee\nތައި ޕްރިންސެސްގެ ކެނޑިޑެންސީ ބާތިލް ކުރަނީ\nރަސްގެފާނު ވަޖިރަލޮންގްކޯންގެ ދައްތާފުޅު ޕްރިންސަސް އުބޮލްރަޓަނާ މަހިދޯލް: އެކަމަނާވަނީ ތައިލެންޑްގެ ބޮޑުވަޒީރު ކަމަށް ކުރިމަތިލައްވާފައި.\nތައިލެންޑްގެ ބޮޑުވަޒީރު ކަމަށް ކުރިމަތިލައްވާފައިވާ މިހާރުގެ ރަސްގެފާނު ވަޖިރަލޮންގްކޯންގެ ދައްތާފުޅު ޕްރިންސަސް އުބޮލްރަޓަނާ މަހިދޯލްގެ ކެންޑިޑެންސީ ބާތިލް ކުރާނެ ކަމުގެ ބިރު ހީވެއްޖެ އެވެ.\nތައިލެންޑްގެ އިލެކްޝަންސް ކޮމިޝަނުން އެ ގޮތަށް ނިންމާނެ ކަމަށް ބެލެވެނީ ދައްތާފުޅުގެ އެ ނިންމެވުމާ ދެކޮޅަށް ހުދު ރަސްގެފާނު ވެސް ދެކޮޅު ހައްދަވާ ބަޔާނެއް ނެރުއްވުމާ ގުޅިގެން އެވެ. ރަސްގެފާނު ވަޖިރަލޮންގްކޯންގެ ނެރުއްވި ބަޔާނުގައި ވިދާޅުވީ ޝާހީ އާއިލާއަށް ނިސްބަތްވާ އެއްވެސް ބޭފުޅަކު ސިޔާސީ ކަންކަމުގައި ޝާމިލްވެ އުޅުމަކީ ޝާހީ އާއިލާގައި އަމަލުކުރަމުން އަންނަ ޒަމާންވީ އުސޫލުތަކާ މުޅިން ހިލާފު ކަމެއް ކަމަށެވެ. އަދި އެއީ ތައިލެންޑްގެ ގާނޫނު އަސާާސީގެ ރޫހާ މުޅިން ހިލާފު ކަމެއްގެ ގޮތުގައި ވެސް ރަސްގެފާނުގެ ބަޔާނުގައި ވިދާޅުވި އެވެ.\nރަސްގެފާނު ބަޔާން ނެރުއްވާފައި ވަނިކޮށް، އެ ގައުމުގައި މިހާރުވެސް ވެރިކަން ކުރާ އަސްކަރިއްޔާގެ މަދަދު އޮންނަ ޕާޓީއަކުން ވަނީ އެ ކަމަނާގެ ކެންޑިޑެސީއާ މެދު ޝައްކު އުފައްދާ އިލެކްޝަންސް ކޮމިޝަނަށް މައްސަލައެއް ހުށަހަޅައިފަ އެވެ. ތައިލެންޑަށް 2014 ވަނަ އަހަރު ގެނައި އަސްކަރީ އިންގިލާބަށް ފަހު ބާއްވާ ފުރަތަމަ އާންމު އިންތިހާބަށް ކުރިމަތިލުމުގެ ފުރުސަތު މި ވަނީ އިއްޔެގެ ނިޔަލަށް ހަމަވެފަ އެވެ.\nއިންތިހާބަށް ކުރިމަތިލީ ފަރާތްތަކުގެ ތެރެއިން ޝަރުތުހަމަވާ ކެންޑިޑޭޓުންގެ ނަންތައް، އިލެކްޝަންސް ކޮމިޝަނުން ކުރިއަށް އޮތް ހަފްތާއެއްހާ ދުވަހުގެ ތެރޭގައި އާންމު ކުރަން ޖެހޭނެ އެވެ.\nސޯޝަލް މީޑިއާގައި ވެސް މަގުބޫލު އަދި ތައިލެންޑްގެ މަގުބޫލު އެކްޓްރެސްއެއް ކަމަށްވާ ޕްރިންސަސް އުބޮލްރަޓަނާ މަހިދޯލް ބޮޑުވަޒީރު ކަމަށް ވާދަކުރައްވަނީ، ކުރީގެ ބޮޑު ވަޒީރު ތަކްސިން ސިނަވަތުރާއަށް ތާއީދު ކުރާ، "ދަ ތައި ރަކްސާ ޗާޓް ޕާޓީ" އިން އެވެ. އެ ޕާޓީއިން ވެސް މީޑިއާތަކަށް ފޮނުވި ކުރު މެސެޖެއްގައި ބުނީ، ރަސްގެފާނުގެ ވިސްނުމަށް އެ ޕާޓީއިން އިހުތިރާމް ކުރާނެ" ކަމަށެވެ. އެހެން ކަމުން ހުދު އެ ޕާޓީއިން ވެސް އެކަމަނާގެ ނަން އަނބުރާ ނަގާނެ ކަމަށް ބެލެވެ އެވެ.\nއުމުރުފުޅުން 67 އަހަރުގެ، ޕްރިންސަސް އުބޮލްރަޓަނާ މަހިދޯލް ވަނީ، އެމެރިކާ ރައްޔިތަކާ ކައިވެނި ބައްލަވައި ގަތުމަށް ފަހު ޝާހީ ޝަރަފު 1972 ވަނަ އަހަރު ދޫކޮށްލައްވައިފަ އެވެ. އެ ކައިވެނި ރޫޅުމަށް ފަހު 2001 ވަނަ އަހަރު އެނބުރި ތައިލެންޑަށް ވަޑައިގެން ނަމަވެސް، އެކަމަނާއަށް ޝާހީ ޝަރަފް ދީފައެއް ނުވެ އެވެ.\nޕްރިންސަސް އުބޮލްރަޓަނާ މަހިދޯލްގެ ކެންޑިޑެންސީއާ މެދު ޝައްކު އުފައްދާތީ އެކަމަށް ރައްދު ދެއްވާ އެކަމަނާ ވިދާޅުވަނީ، އޭނާއަކީ ޝާހީ އާއިލާގެ ބޭފުޅެއް ނޫން ކަމަށާއި އެކަމަނާ ދިރިއުޅުއްވަނީ ވެސް ޝާހީ އާއިލާއާ ވަކިން އާންމު ދިރިއުޅުމެއް ކަމަށެވެ. އެހެން ކަމުން އެކަމަނާ ބޮޑުވަޒީރު ކަމަށް ވާދަކުރެއްވުމުގައި އެއްވެސް ހުރަހެއް ނެތް ކަމަށް ވެސް ވިދާޅުވެ އެވެ. ޕްރިންސަސް އުބޮލްރަޓަނާ މަހިދޯލް އެގޮތަށް ވިދާޅުވި ނަމަވެސް، ތައިލެންޑްގެ ރައްޔިތުން އަދިވެސް ގަބޫލު ކުރަނީ އެކަމަނާއަކީ ޝާހީ އާއިލާގެ މެންބަރެއްގެ ގޮތުގަ އެވެ.\nބޮޑުވަޒީރުގެ މަގާމަށް އެކަމަނާއާ ދެން ވާދަކުރައްވަން ހުށަހަޅުއްވާފައި ވަނީ، 2014 ވަނަ އަހަރު ގެނައި އަސްކަރީ އިންގިލާބުގައި އިސްކޮށް ހުންނެވި ޖެނެރަލް އަދި ތައިލެންޑްގެ މިހާރުގެ ބޮޑުވަޒީރު ޗަން-އޮކަ އެވެ. ޕްރިންސަސްގެ ކެނޑިޑެންސީއާ ހެދި ޝާހީ އާއިލާ އާއި އެ ގައުމުގައި ނުފޫޒު ގަދަ އަސްކަރިއްޔާއާ ދެމެދު މައްސަލަތަކެއް އުފެދުމުގެ ފުރުސަތު ވަނީ ބޮޑުވެފަ އެވެ.


ހުވަދުއަތޮޅު ދެކުނުބުރީ ނަޑެއްލާ ކައުންސިލްގެ އިދާރާ\n2016 ވަނަ އަހަރުގެ ޤައުމީ ޤުރުއާން މުބާރާތާގުޅޭ\n2016 ވަނަ އަހަރުގެ ޤައުމީ ޤުރުއާން މުބާރާތާ ގުޅޭ\nސުރުޚީގައި ބަޔާން ކުރެވިފައިވާ 2016 ވަނަ އަހަރުގެ ޤައުމީ ޤުރުއާން މުބާރާތުގައި ބައިވެރިވުމަށްޓަކައި އަތޮޅު ޤުރުއާން މުބާރާތަށް ދަރިވަރުން ހޮވުމަށް ރަށު ފެންވަރުގައި ބާއްވާ ޤުރުއާން މުބާރާތުގައި މިރަށުން ބައިވެރިވުމަށް މި ކައުންސިލާއި ނަޑެއްލާ ސްކޫލާ ދެމެދު ކުރެވުނު މަޝްވަރާއަށްފަހު ވަނީ ނިންމާފައެވެ. މިމުބާރާތް މިރަށުގައި ބާއްވާނީ 2016 އެޕްރީލްމަހުގެ 28 އަދި 29 ވާ ބުރާސްފަތި، ހުކުރު މި ދެދުވަހު އެވެ.\n2016 ވަނައަހަރުގެ ޤައުމީ ޤުރުއާން މުބާރާތުގެ ގަވާއިދުގައި ހިމެނޭ މުހިންމު ނުކުތާތައް:\n2015 ވަނައަހަރެކޭ އެއްފަދައިން ޕްރީސްކޫލް ޢުމުރުފުރާއަކީ 06 އަހަރުން ދަށެވެ. ޢުމުރުފުރާގައި ޤުރުއާން ކްލާހަކުން ބައިވެރިވާ ނަމަވެސް އެ ދަރިވަރަކީ ޕްރީސްކޫލުގައި އުޅޭ ދަރިވަރެއްކަމުގައި ވާންވާނެއެވެ.\nޕްރައިމަރީ ސްކޫލުގެ ޢުމުރުފުރާއަކީ7އަހަރާއި 13 އަހަރާ ދެމެދެވެ. މާނައަކީ އެދަރިވަރަކީ ގްރޭޑް 1 -7ގައި ކިޔަވަމުންދާ ދަރިވަރަކަށް ވާންވާނެއެވެ.\n7 އަހަރާއި 13 އަހަރުން ދަށުގެ ޢުމުރުފުރައިން ބައިވެރިވާ ދަރިވަރަކީ ޕްރައިމަރީ ސްކޫލެއްގައި ކިޔަވާ ދަރިވަރަކަށްވާން ވާނެއެވެ. އަދި މި ޢުމުރުފުރާއިން ޤުރުއާން ކުލާހަކުން ދަރިވަރު ބައިވެރިކުރި ނަމަވެސް އެދަރިވަރު ވާންވާނީ ޕްރައިމަރީ ސްކޫލެއްގައި ކިޔަވާ ދަރިވަރަކަށެވެ.\nއަތޮޅުތެރޭން ޤުރުއާން މުބާރާތުގައި ސްކޫލްތަކާއި، ޤުރުއާން ކްލާސްތަކާއި، ޕްރީސްކޫލްގެ ނަމުގައި ބައިވެރިކުރުމުގެ ބަދަލުގައި ކޮންމެ އަތޮޅަކުންވެސް ބައިވެރިވެވޭނީ އަތޮޅު ފެންވަރުގައި ވާދަކޮށް %75 އަށްވުރެ މަތިން މާކްސް ލިބޭ އެންމެ މޮޅު 15 ދަރިވަރުންނަށެވެ. އެއީ ބަލައިގެން 8 ދަރިވަރުންނާއި ނުބަލާ7ދަރިވަރުންނެވެ. ( މާނައަކީ ސްކޫލްތަކާއި، ޤުރުއާން ކްލާސްތަކާއި، ޕްރީސްކޫލްތައް ހިމަނައިގެން އަތޮޅަކުން ޖުމްލަ 15 ކުދިންނެވެ. )\nޤައުމީ ޤުރުއާން މުބާރާތުގައި ބައިވެރިން ތަމްސީލު ކުރާނީ އެ ބައިވެރިއެއްގެ އަތޮޅެވެ.\nމުބާރާތުގައި ބައިވެރިވުމުގެ ގޮތުން ރަށު ފެންވަރުގައި މުބާރާތެއް ބާއްވަންވާނެއެވެ. ބައިވެރިވާ ކުދިންގެ އަދަދު ކަނޑައަޅާނީ އެރަށެއްގެ ރަށު ކައުންސިލުންނެވެ. އެ މުބާރާތުގައި އެ ރަށެއްގެ ސްކޫލްތަކާއި، ޤުރުއާން ކްލާސްތަކާއި، ޕްރީސްކޫލްތައް ބައިވެރިކުރަންވާނެއެވެ.\nއަތޮޅު މުބާރާތުގައި ބައިވެރި ވެވޭނީ ރަށު ފެންވަރުގައި ބޭއްވި މުބާރާތުން %75 އަށްވުރެ މަތިން މާކްސް ހޯދި ކުދިންގެ ތެރެއިން އެއްމެ މޮޅު 15 ދަރިވަރުންނެވެ. އެއީ ބަލައިގެން 8 ކުދިންނާއި ނުބަލާ7ކުދިންނެވެ.\nވީމާ، މިމުބާރާތުގައި ބައިވެރިވާން ބޭނުންވާ ދަރިވަރުން 20 އެޕްރީލް 2016 ވާ ބުދަ ދުވަހުގެ އޮފީސް ބަންދުވުމުގެ ކުރިން "ޤުރުއާން ކިޔެވުމުގެ ރަށު މުބާރާތުގައި ބައިވެރިވުމަށް އެދޭ ފޯމް" މި އިދާރާއަށް ހުށަހެޅުއްވުމަށް ދަންނަވަމެވެ. ފޯމާއި އެކު ޤައުމީ ޤުރްއާން މުބާރާތުގެ މުޤައްރަރު މިއިދާރާއިން ރަސްމީ ގަޑީގައި ލިބެން ހުންނާނެއެވެ. އިތުރު މަޢުލޫމާތު ހޯއްދެވުމަށް ގުޅުއްވާނީ ކައުންސިލްގެ މެންބަރު އަލްފާޟިލް މުޙައްމަދު މޫނިސް އާއެވެ. ގުޅޭނެ ފޯން ނަންބަރަކީ 9704087 އެވެ.\nމިހެންވެ މިކަން ޢާންމުކޮށް އެންގުމަށްޓަކައި އިޢުލާން ކުރީމެވެ.\n05 ޖުމާދަލްއާޚިރާ 1437\n14 މާރިޗު 2016


Mudhdhatheh nei gotah Saudige vaige udhuhutha medhu kandaalaifi\nމަދަނީ އުދުހުންތައް މެދުކަނޑާލީ ކޮވިޑް-19 ފެތުރުން ހުއްޓުވުމަށް އަލާ ފިޔަވަޅެއްގެ ގޮތުން\nސަރުކާރު އޮފީސްތައްވެސް މިހާރު ވަނީ މުއްދަތެއް ނެތް ގޮތައް ބަންދުކޮށްފައި\nސައުދީގައި މިހާތަނަށް 1,203 މީހަކުވަނީ ވައިރަސްއަށް ޕޮޒިޓިވްވެފަ\nކ. މާލެ | 29 މާރޗް 2020 | އާދީއްތަ 08:39 | 6,971\nސައުދީ ވެރިރަށް ރިޔާދު - ސައުދީގެޒެޓް\nމުއްދަތެއް ނެތްގޮތައް ސައުދީ އަރަބިއްޔާއިން އެތެރޭގެ އުދުހުންތަކާއި ބައިނަލްއަޤުވާމީ އުދުހުންތައް މެދުކަނޑާލައިފިއެވެ.\nސައުދީ ރަސްކަމުގެ ދަރުބާރުން މިގޮތައް ނިންމާ އާންމުކުރެއްވި ބަޔާނުގައި ބުނެފައިވަނީ، މަދަނީ ވައިގެ އުދުހުންތަކާއި ބައިނަލްއަޤުވާމީ ވައިގެ އުދުހުންތަކާއި ޙަރަކާތްތައް މުއްދަތެއް ނެތްގޮތައް ހުއްޓާލަން ނިންމާފައިވާކަމަށެވެ. އަދި އަލުން ފަށާނީ ކޮވިޑް-19 ފެތުރެމުންދާ ޒާތައް ބަލާ، އެތެރޭގެ ކަންކަން މުރާޖަޢާކުރުމަށް ފަހުގައި ކަމަށެވެ.\nސައުދީ ސަރުކާރުން ވަނީ ސަރުކާރު އޮފީސްތައްވެސް މުއްދަތެއް ނެތްގޮތައް ބަންދުކޮށްފައެވެ. މީގެއިން ޞިއްޙީ ޚިދުމަތްތައް ފޯރުކޮށްދޭ ތަންތަނާއި ސަލާމަތީ ބާރުތައް އިސްތިސްނާވެއެވެ. މީގެއިތުރުން ޕްރައިވެޓް ކުންފުނިތައްވެސް ބަންދުކުރުމަށް ސައުދީ ސަރުކާރުން ވަނީ އަންގާފައެވެ.\nސައުދީ ސަރުކާރުން މީގެ ކުރިންވެސް ބަނީ ކޮވިޑް-19 އިން ރައްކާތެރިވުމުގެ ގޮތުން މިފަދަ ގިނަ ފިޔަވަޅުތަކެއް އަޅާފައެވެ. އެގޮތުން އެއްގަމު ދަތުުރު ހުއްޓާލާ، އެޤައުމުގެ އެއްގަމު ބޯޑަރުތައް ވަނީ ބަންދުކޮށްފައެވެ. އަދި މުޤައްދަސް ތަންތަނާއި، ޙަރަމްފުޅުވަނީ އާންމުންނަށް ނުވަދެވޭނެހެން ބަންދުކޮށްފައެވެ.\nސައުދީގައި މިހާތަނަށް 1,203 މީހަކުވަނީ ވައިރަސްއަށް ޕޮޒިޓިވްވެފައެވެ. އަދި4މީހުން ވަނީ މަރުވެފައެވެ. މިހާރުވެސް 1,162 އަށް ފަރުވާދެމުންދާއިރު،6މީހުން ތިބީ ސީރިއަސް ޙާލަތުގައެވެ. އެހެންނަމަވެސް 37 މީހުން ވަނީ ފަރުވާދީގެން ރަނގަޅުކޮށްފައެވެ.


ފާއިތުވި މަސްދުވަސް ތެރޭ ޗައިނާއިން އެންމެ މަދުން ކޮރޯނާވައިރަސް...\nފާއިތުވި މަސްދުވަސް ތެރޭ ޗައިނާއިން އެންމެ މަދުން ކޮރޯނާވައިރަސް ޖެހިގެން ރިޕޯޓްކޮށްފައިވަނީ އިއްޔެ\nޗައިނާގެ އުފެއްދުންތެރިކަން މިއަހަރުގެ ފުރަތަމަ ކުއަރޓާގައި ހުންނާނީ3އިންސައްތައި ގައި ނުވަތަ އެއަށްވުރެ ދަށުގައި\nހޫބޭ ޕްރޮވިންސުން އަލަށް މިވައިރަސް ޖެހިގެން ރިކޯޑް ކޮށްފައިވަނީ 398 މީހުންނަށް\nޗައިނާގެ 31 ޕްރޮވިންސްގެ ތެރެއިން 24 ޕްރޮވިންސަކުން މިވައިރަސް އެއްވެސް މީހަކަށް އާދިއްތަ ދުވަހު އަލަށް ޖެހިފައެއް ނުވޭ\n24 ފެބްރުއަރީ 2020 | ހޯމަ 18:45\nހުނާންގެ ސީފުޑް މާކެޓެއް ކައިރީގައި ގާޑުންތަކެއް ފޯރިމަރަނީ\nމަސައްކަތްތައް އަލުން ފަށާ ޤައުމަށް ދިމާވެފައިވާ އިގްތިޞާދީ އަޑިގުޑަނުން އަރައިގަތުމަށް ޗައިނާގެ ރައީސް ޝީ ޖިންޕިންގ ގޮވާލައްވާފައިވާއިރު އެގައުމުގައި ހަލުވި މިނެއްގައި ފެތުރެމުންދާ ކޮރޯނާވައިރަސް އެންމެ މަދު މީހުންނަށް ޖެހިގެން ރިޕޯޓުކޮށްފައި މިވަނީ އިއްޔެ އެވެ. ހޯމަ ދުވަހު ޗައިނާގެ ނެޝަނަލް ހެލްތު ކޮމިޝަނުން ނެރުނު ތަފާސް ހިސާބުތަކަށް ބަލާލާއިރު އާދީއްތަ ދުވަހަކީ ފާއިތުވި މަހެއްހާ ދުވަހުގެތެރޭގައި އެންމެ މަދުން ކޮރޯނާވައިރަސް ޖެހިގެން މިހާތަނަށް ރިކޯޑުކުރެވިފައިވާ ދުވަހެވެ.\nޗައިނާގެ 31 ޕްރޮވިންސްގެ ތެރެއިން 24 ޕްރޮވިންސަކުން މިވައިރަސް އެއްވެސް މީހަކަށް އާދިއްތަ ދުވަހު އަލަށް ޖެހިފައެއް ނުވެއެވެ. އޭގެތެރޭގައި ޗައިނާގެ ވެރިރަށް ބެއިޖިންގ އާއި ޝަންހާއީ ފާހަގަކޮށްލެވެ އެވެ. އެއީ ޖެނުއަރީ މަހުގެ 20 ވަނަ ދުވަހުން ފެށިގެން ހާމަކުރަމުން އަންނަ ތަފާސްހިސާބުތަކުން މިހާތަނަށް އެންމެ ހިތްހަމަޖެހޭ ފަދަ ނަތީޖާ އެއް ނިކުތް ދުވަހެވެ.\nމިވައިރަސް ފެނުނު މައި ހޫބޭ ޕްރޮވިންސުން އަލަށް މިވައިރަސް ޖެހިގެން ރިކޯޑް ކޮށްފައިވަނީ 398 މީހުންނަށެވެ. އޭގެ ކުރީ ދުވަހު 630 މީހުންނަށް އެވައިރަސް ޖެހިގެން ރިޕޯޓުކޮށްފައިވެ އެވެ. ޗައިނާގެ އެހެން ޕްރޮވިންސްތަކުން އަލަށް މިވައިރަސް ޖެހިގެން ރިކޯޑްކޮށްފައިވަނީ 11 މީހުންނަށެވެ.\nމިތަފާސްހިސާބުތަކާއެކު ޗައިނާގެ ރައީސް ޝީ ވަނީ މަދުން މިވައިރަސް ޖެހިގެން ރިކޯޑުކުރެވިފައިވާ ޕްރޮވިންސްތަކުގެ މަސައްކަތް އަލުން ފެށުމަށް އެދިވަޑައިގެންފަ އެވެ. ކުންފުނިތަކާއި އޮފީސްތަކުގެ މަސައްކަތް ފަށާ ޗައިނާގެ އިގްތިޞާދު ހަމައަކަށް އެޅުވުމުގެ މަސައްކަތް ކުރުމަށް ރައްޔިތުންނަށް ވަނީ އިލްތިމާސްކުރައްވާފަ އެވެ.\nމީގެއިތުރުން، ޗައިނާގެ4ޕްރޮވިންސެއްގައި އެމަރޖެންސީ ރެސްޕޯންސް ލެވެލް ވަނީ ދަށްކޮށްފައެވެ. އެމަރޖެންސީ ރެސްޕޯންސް ލެވެލް ދަށްކޮށްފައިވާ ޕްރޮވިންސް ތަކަކީ ޔުނާން، ގުއިންޒޮންގ، ޝެންޒީ އަދި ގިޒޫ އެވެ. މީގެތެރެއިން ޔުނާން އާއި ގިޒޫ ގެ އެމަރޖެންސީ ރެސްޕޯންސް ލެވެލް ވަނީ އެކަކުން ތިނަކަށް ދަށްކޮށްފަ އެވެ. ގުއިންޒޮންގ އާއި ޝެންޒީގެ އެމަރޖެންސީ ރެސްޕޯންސް ލެވެލް ވަނީ އެކަކުން ދޭކަށް ދަށްކޮށްފަ އެވެ. ޗައިނާގައި އެމަރޖެންސީ ރެސްޕޯންސް ލެވެލް ހުންނަނީ 1 ން ފެށިގެން4އާ ހަމައަށެވެ. އެމަރޖެންސީ ރެސްޕޯންސް ލެވެލް 1 އަކީ އެންމެ ސީރިއަސް ހާލަތެވެ.\nހޫބޭ ޕްރޮވިންސުން ބޭރުގައި މަޑުމަޑުން އަންނަނީ ފެކްޓްރީތަކާއި ބިޒްނަސްތަކާއި ކޮންސްޓްރަކްޝަން މަސައްކަތްތައް ކުރަމުންނެވެ. ޗައިނާގެ އައު އަހަރުގެ ޗުއްޓީއަށްފަހު އަދިވެސް މަސައްކަތްތެރިން އަނބުރާ މަސައްކަތަށް ނުނިކުންނާތީ އުފެއްދުންތެރިކަމުގެ ގޮތުން އެންމެ ކުރިއަރާފައިވާ ޗައިނާގައި ވަނީ ތަކެއްޗަށް ޖެހިފަ އެވެ.\nޗައިނާގެ އިޤުތިޞާދުގެ ދުވެއްޔަށް މަޑުޖެހުމެއް\nއިޤްތިޞާދީ ބައެއް މާހިރުން ބުނާގޮތުން ޗައިނާގެ އުފެއްދުންތެރިކަން މިއަހަރުގެ ފުރަތަމަ ކުއަރޓާގައި ހުންނާނީ3އިންސައްތައި ގައި ނުވަތަ އެއަށްވުރެ ދަށުގަ އެވެ. މިދިޔަ އަހަރުގެ ފުރަތަމަ ކުއަރޓަރގައި އެގައުމުގެ އުފެއްދުންތެރިކަމުގެ އިންސައްތަ ހުރީ6އިންސައްތައިގަ އެވެ. މިއީ ފާއިތުވި 30 އަހަރުތެރޭގައި މިހާބޮޑަށް އެގައުމުގެ އުފެއްދުންތެރިކަމުގެ ނިސްބަތް ދަށަށްދާ ފުރަތަމަ ފަހަރު ކަމަށް އިގްތިޞާދީ މާހިރުން ބުނެއެވެ.\nޗައިނާގެ ބައެއް ހިސާބުތަކުގައި މަސައްކަތްކުރުމުގެ ހުއްދަ ދީފައިވީނަމަވެސް ސަލާމަތާއި ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް އަޅައިގެން މެނުވީ އެމީހުންނަށް މަސައްކަތް ކުރުމުގެ ހުއްދަ އެއް ނެތެވެ. އެގޮތުން މާސްކު އަޅައިގެން ނޫނީ މަސައްކަތަށް ނުނިކުތުމަށް ކަމާބެހޭ ފަރާތްތަކުން ވަނީ އަންގާފަ އެވެ.\nމީގެއިތުރުން ގޭގައި ތިބެގެން މަސައްކަތްކުރެވޭ ސެކްޓަރ ތަކުގެ މީހުން ގޭގައި ތިބެގެން މަސައްކަތް ކުރުމަށް އެގައުމުގެ ސަރުކާރުން އަންނަނީ ބާރުއަޅަމުންނެވެ. ކޮރޯނާވައިރަސް ކޮންޓްރޯލްވަމުން އަންނަ މިންވަރަކުން އެގައުމުގައި އަންނަނީ އެކިއެކި މަސައްކަތްތަކަށް މީހުން ނެރެމުންނެވެ. އެނޫންގޮތަކަށް އެގައުމުގެ އިގްތިޞާދަށް ދިމާވެފައިވާ މިއަޑިގުޑަނުން އެމީހުންނަށް ސަލާމަތެއް ނުވެވޭނެ އެވެ.


18 kg ge masthuvaa thaketheegai himeney anhen meehaa dhookohlaifi\nމީގެކުރިން ރާއްޖެއަށް އެތެރެކުރި ޕާޓީ ޑްރަގްސް އަތުލައިގެންފައި\nރާއްޖެ އަށް ވައިގެ މަގުން 18 ކިލޯގެ މަސްތުވާތަކެތީގެ އެތެރެކުރުމުގެ ތުހުމަތުގައި ހައްޔަރުކުރި ބްރެޒިލްގެ އަންހެން މީހާ ދޫކޮށްލައިފި އެވެ.\nއަންހެން މީހާގެ ބަންދާ މެދު ގޮތެއް ނިންމުމަށް މިއަދު ކްރިމިނަލް ކޯޓަށް ހާޒިރުކުރުމުން ކޯޓުން ވަނީ އޭނާ ދޫކޮށްލުމަށް އަމުރުކޮށްފަ އެވެ.\nމިއަންހެން މީހާއާއި އޭނާގެ ލޯބިވެރިޔާ ކަމަށް ބުނާ ބްރެޒިލްގެ އުމުރުން 28 އަހަރުގެ ފިރިހެނަކު މިދިޔަ ނޮވެމްބަރު ދެވަނަ ދުވަހު ހައްޔަރުކުރީ އެމީހުން ރާއްޖެ އައި ވަގުތު ވެލާނާ އިންޓަނޭޝަނަލް އެއާޕޯޓުގައި ތިބި ކަސްޓަމްސް އޮފިސަރުން އެ މީހުންގެ ލަގެޖު ބަލައި ފާސްކުރުމަށްފަހު އެވެ.\nމަސްތުވާތަކެތީގެ ބާވަތެއް ކަމަށްވާ 18.857 ކިލޯގެ ކޮކެއިން ފެނުނީ ފިރިހެން މީހާގެ ލަގެޖުންނެވެ. އުމުރުން 37 އަހަރުގެ އަންހެން މީހާ ކޯޓުގައި ބުނެފައިވަނީ މަސްތުވާތަކެތި ފެނުނު ލަގެޖުގައި އެ ތަކެތި ހުރިކަން އޭނާ އަށް ނޭނގޭ ކަމަށެވެ.\nކޯޓުން މިއަދު އެއްވެސް ޝަރުތަކާ ނުލައި އެ އަންހެން މީހާ ދޫކޮށްލާފައި މިވަނީ އޭނާ ބަންދުގައި ހުންނަތާ 29 ދުވަސް ފަހުންނެވެ. މިމައްސަލާގައި ފިރިހެން މީހާގެ ބަންދާ މެދު ގޮތެއް ނިންމުމަށް މީގެކުރިން އޭނާ ކޯޓަށް ހާޒިރުކުރުމުން ފިރިހެން މީހާ ވެސް ވަނީ ލަގެޖުގައި ހުރި ތަކެއްޗަކީ އޭނާގެ ތަކެތި ކަމަށް އިންކާރުކޮށްފަ އެވެ. އެކަމަކު މިދިޔަ މަހުގެ 28 ވަނަ ދުވަހު ކޯޓުން ވަނީ ފިރިހެން މީހާގެ ބަންދަށް ފަސް ދުވަސް ޖަހާފަ އެވެ.\nކޯޓުގައި އަންހެން މީހާ ބުނެފައިވަނީ ލަގެޖު ބަލައި ފާސްކުރީ އޭނާގެ ޣައިރު ހާޒިރުގައި ކަމަށާއި ނަމަވެސް ފިރިހެން މީހާގެ ހާޒިރުގައި ކަމަށެވެ. މަސްތުވާތަކެތި ފެނުނު ލަގެޖުގައި އޭނާގެ އަންނައުނު ހުރުމަކީ އޭނާ އަށް މަސްތުވާތަކެތީގެ ތުހުމަތުކުރަންޖެހޭ ސަބަބެއް ނޫން ކަމަށްވެސް އަންހެން މީހާ ބުނެފައިވެ އެވެ.\nމައްސަލަ ބެއްލެވި ގާޒީ އަލީ ނަދީމް، އަންހެން މީހާގެ މައްސަލަ ނިންމީ އަންހެން މީހާ ހައްޔަރުކޮށްފައި ހުންނަތާ މަސް ދުވަސްވީ އިރު ވެސް މައްސަލަ ސާބިތުކުރުމަށް ބޭނުންވާ ހެއްކާއި ގަރީނާ ހޯދިފައި ނުވާ ކަމަށް ކަނޑައެޅުމަށްފަހު އެވެ. އަދި އަންހެން މީހާގެ ޣައިރު ހާޒިރުގައި ލަގެޖު ބަލައި ފާސްކުރުމަކީ ވެސް އޭނާ ޒިންމާވާންޖެހޭ ކަމެއް ނޫން ކަމަށްވެސް ނިންމާފައިވެ އެވެ.\nމޯލްޑިވްސް ޕޮލިސް ސާވިސް މޯލްޑިވްސް ކަސްޓަމްސް ސާވިސް ކްރިމިނަލް ކޯޓް


Miadhaki dhuniye ge dhunfathuge isthiumal nukura dhuvas\nމިއަދަކީ ދުނިޔޭގެ ދުންފަތުގެ އިސްތިއުމާލު ނުކުރާ ދުވަސް\nޝާއިޢުކުރީ: ޙަންނާން މެއި 31, 2021, 11:34\nދުންފަތަކީ މުޅި ދުނިޔެ އެކަމުން ސަލާމަތް ވުމަށް ނުކުޅެދިފައިވާ ބޮޑު ވަބާއެކެވެ. މި ވަބާގައި ޖެހެމުން އަންނަ މީހުންގެ އަދަދު އަންނަނީ ދުވަހެއް ދުވަހަަކަށް އިތުރުވަމުންނެވެ. އެހެން ނަމަވެސް ކޮންމެ އަހަރަކު ވެސް ދުނިޔޭގެ ފެންވަރުގައި އަންނަނީ ދުންފަތާ ދެކޮޅަށް ދުންފަތުގެ އިސްތިއުމާލު ނުކުރާ ދުވަހެއް ފާހަގަ ކުރަމުންނެވެ. އެގޮތުން މިއަހަރުގެ ދުންފަތުގެ އިސްތިމާލު ނުކުރާ ދުވަސް ފާހަގަ ކުރުމުގެ ގޮތުން ކަނޑައަޅާފައިވާ ޝިޔާރަކީ “ދުންފަތުގެ އިސްތިއުމާލު ކުރުން ހުއްޓާލާ” މިއެވެ\nއަޅުގަނޑުމެންގެ ރާއްޖޭގެ އާބާދީއަށް ބަލާއިރު އާބާދީގެ ބޮޑުބައެއް ވަނީ މި ވަބާގައި ޖެހިފައެވެ. އެގޮތުން ރާއްޖޭގެ ނިސްބަތުން ބަލާއިރު އެންމެ ގިނައިން ދުންފަތުގެ އިސްތިއުމާލު ކުރަނީ ފިރިހެނުންނެވެ. އަދި ޒުވާން އުމުރުފުރައިގެ އަންހެން ކުދިންނާއި ސްކޫލްތަކުގައި ތައުލީމް ހާސިލް ކުރަމުންދާ އުމުރުން ހަގު ކުދިން ރާއްޖޭގެ ނިސްބަތުން ގިނަ އަދަދަކަށް ދުންފަތުގެ ވަބާގައި ޖެހެމުން ދާކަމީ މިއަދު އަޅުގަނޑުމެން ހިތާމަ ކުރަންޖެހޭ ކަމެކެވެ.\nދުންފަތުގެ އިސްތިއުމާލު ކުރުމާ ދެކޮޅަށް ރާއްޖޭގެ ސަރުކާރުން ކުރަމުންދާ މަސަތްކަތުގެ ތެރެއިން މިހާރުވަނީ މާލޭގެ މަގުތަކުގައި ދުންފަތުގެ އިސްތިއުމާލު ކުރުން ވެސް މަނާކޮށްފައެވެ. އަދި ވަކިން ސިނގިރޭޓު ވިއްކުން ވެސް ވަނީ މަނާކޮށްފައެވެ. މީގެ އިތުރުން ސިނގިރޭޓު ފޮށީގެ ބޭރުގައި މީގެ ކުރިން ލިޔާ އިންޒާރުގެ މެސެޖުގެ އިތުރުން މިހާރު ސިނގިރޭޓު ފޮށީގެ ބޭރުގައި ދުންފަތުން ލިބޭ ގެއްލުން ތައް ފެންނަ ފޮޓޯ އެއްވެސް ވަނީ ހިމަނާފައެވެ.\nސިއްހީ މާހިރުންގެ ހޯދުންތަކުން އެނގޭ ގޮތުގައި ދުންފަތުގެ އިސްތިއުމާލު ކުރާ މީހާއަށްވުރެ ބޮޑަށް އޭނާގެ ކައިރީގައި ހުންނަ ސިނގިރޭޓުގެ ދުމުގެ އަސަރު ކުރާ މީހާއަށް އޭގެ ގެއްލުން ބޮޑެވެ. އެހެން ކަމުން މިއީވެސް ވަރަށް ބޮޑަށް ސަމާލުކަން ދޭންޖެހިފައިވާ މައްސަލައެވެ.\nދުންފަތަކީ އޭގެ ސަބަބުން އިންސާނާއަށް އެތައް ސިއްހީ މައްސަލަތަކެއް ކުރިމަތިކުރުވާ އެއްޗެކެވެ. ވޯލްޑް ހެލްތު އޮގަނައިޒޭޝަން (ޑަބްލިއު.އެޗް.އޯ) ގެ ރިޕޯޓު ތަކުން ދައްކާ ގޮތުގައި ހަމައެކަނި ސިނގިރޭޓު ބޯ މީހުންގެ އަދަދުވެސް އެތައް ބިލިއަންއަށް އަރައެވެ. މީގެތެރެއިންވެސް ގިނައީ ފިރިހެނުންކަމަށް ޑަބްލިއު.އެޗް.އޯ ގެ ރިޕޯޓު ތަކުން ދައްކައެވެ. އަދި މި އަދަދުގެ 20 ޕަސެންޓަކީ އަންހެނުންނެވެ.\nދުނިޔޭގެ އެންމެ ގިނަ އަދަދަކަށް ދުންފަތުގެ އިސްތިއުމާލު ކުރާ ގައުމަކީ ޗައިނާ އެވެ. ޗައިނާގައި ދުނަފަތުގެ އިސްތިއުމާލު ކުރާ 300.8 މިލިއަން މީހުން ދިރިއުޅެއެވެ. ދެވަނައަށް ދުންފަތުގެ އިސްތިއުމާލު ކުރާ އެންމެ ގިނަ ބަޔަކު ދިރި އުޅެނީ އިންޑިއާގައެވެ. ތަފާސް ހިސާބުތަކުން ދައްކާ ގޮތުގައި އިންޑިއާގައި ދުންފަތުގެ އިސްތިއުމާލު ކުރާ 274.9 މީހުން ދިރިއުޅެއެވެ.\nދުންފަތުގެ އިސްތުމާލު ކުރުމުން ޖެހޭ ބަލި ތަކުގެ ތެރޭގައި ފުއްޕާމެއަށް ކެންސަރު ޖެހުމާއި، ތަފާތު ހިތުގެ ބަލިތައް ޖެހުމާ، ސްޓްރޯކް ޖެހުމުގެ އިތުރުން އަންހެނާގެ ދަރިމައިވުމުގެ ނިޒާމަށް ގެއްލުންވުން ހިމެނެއެެވެ.\nދުންފަތުގެ އިސްތިއުމާލު ކުރުމުން ޖެހޭ އެންމެ އާންމު އަދި އެންމެ ނުރައްކާތެރި ބަލި ކަމުގައިވާ ކެންސަރު ޖެހިގެން މުޅި ދުނިޔެއިން 2020 ވަނަ އަހަރު އެކަނިވެސް 200 މިލިއަން މީހުން ރިޕޯޓު ކޮށްފައި ވާ ކަމަށް ޑަބްލިއު.އެޗް.އޯ ގެ ރިޕޯޓް ތަކުން ދައްކައެވެ.\nދުންފަތަކީ އޭގެ ސަބަބުން ގިނަ ގެއްލުންތަކެއް ލިބޭނެ އެއްޗަކަށް ވީ ހިނދު އަދި އެންމެ ގިނަ ބަޔަކު ބޭނުން ކުރާ ސިނގިރޭޓުން ލިބޭ ގެއްލުން މާ ބޮޑެވެ. ކޮންމެ ސިނގިރޭޓެއްގައި 1000 ވައްތަރުގެ ކެމިކަލް އެކުލެވިގެން ވެއެވެ. އަދި މިއިން ކޮންމެ ކެމިކަލަކީ ހަށިގަނޑަށް ގެއްލުން ހުރި ކެމިކަލެވެ.\nއެހެން ކަމުން ކޮންމެ ދުވަހަކު އެކި ފަހަރު މަތިން ހަށިގަނޑުގެ ތެރެއަށް ތިޔަ ދަމާލާ ދުންކޮޅުގައި ކިހާ ކެމިކަލެއް އެކުލެވޭނެ ކަމާ، ހަށިގަނޑުގެ ގުނަވަން ތަކަށް އެ ދުންކޮޅުގެ ސަބަބުން ގެއްލުން ވާނެ މިންވަރު އަންދާޒާ ކޮށް އެކަމާ މެދު ވިސްނުމަކީ މުހިންމު ކަމެއް ކޮންމެހެންވެސް މުހިންމުކަމެއް ކަމެކެވެ.


1 Million Rufiyya ge agu huri inaam thakaa eku STO Ramazan...\nވިޔަފާރި - އެސްޓީއޯ ރަމަޟާން ބާޒާރު\nއެއް މިލިއަން ރުފިޔާގެ އަގުހުރި އިނާމްތަކާ އެކު އެސްޓީއޯ ރަމަޟާން ބާޒާރު ފަށައިފި\nކޮންމެ 500 ރުފިޔާއަކަށް ކޫޕަނެއް ލިބޭނެ\nމިޕްރޮމޯޝަން ކުރިއަށްދާނީ 16މެއިގެ ނިޔަލަށް\nކ. މާލެ 11 މާރޗް 2019 | ހޯމަ 15:26 2,701\nއެސްޓީއޯ ރަމަޝާން ބާޒާރު - އޭއެފްޕީ\nއެއް މިލިއަން ރުފިޔާގެ އަގުހުރި އިނާމްތަކާ އެކު އެސްޓީއޯ ރަމަޟާން ބާޒާރު ފަށައިފިއެވެ.\nއެސްޓީއޯ ހޯމް އިމްޕްރޫވްމަންޓްގައި ބޭއްވި ރަސްމިއްޔާތެއްގައި މި ޕްރޮމޯޝަން ފައްޓަވައި ދެއްވީ އެސްޓީއޯގެ ސީއީއޯ އަދި މެނޭޖިން ޑިރެކްޓަރ ހުސެއިން އަމްރުއެވެ.\nކޮންމެ އަހަރެއްގެ ރަމަޟާންމަހާއި ދިމާކޮށް އެސްޓީއޯ ހޯމް އިމްޕްރޫވްމަންޓުން ކުރިއަށް ގެންދާ މި ޕްރޮމޯޝަންގެ އެސްޓީއޯ ހޯމް އިމްޕްރޫވްމަންޓްގެ އިތުރުން އަތޮޅު ތެރޭގައި ހުރި އެސްޓީއޯގެ ހުރިހާ ފިހާރައަކުން ވެސް ކުރިއަށްދާނެއެވެ.\nމި ޕްރޮމޯޝަނާ ގުޅޭ މައުލޫމާތު ރާއްޖެއެމްވީއާ ހިއްސާކުރަމުން އެސްޓީއޯ ހޯމް އިމްޕްރޫވްމަންޓްގެ ސީނިއަރ މެނޭޖަރ އައިމިނަތު ޝުރުފާ ވިދާޅުވީ އެއް މިލިއަން ރުފިޔާގެ އަގު ހުރި އިނާމްތަކެއް ޕްރޮމޯޝަންގެ ތެރެއިން ކަސްޓަމަރުންނަށް ދޫކޮށްލާނެ ކަމަށާއި، އޭގެ ތެރޭގައި މުދާ ބައްލަވައިގަތުމުން ވަގުތުން އިނާމް ލިބުމާއި، އަދި ކޮންމެ ހަފްތާއަކު ނަސީބުވެރި ފަރާތެއް ހޮވުމުގެ އިތުރުން ޕްރޮމޯޝަން ނިމުމުން ގްރޭންޑް ޕްރައިޒްގެ ގޮތުގައި ތިން ފަރާތެއް ހޮވާ ގޮތަށް ހަމަޖެހިފައިވާ ކަމަށް ޝުރުފާ ވިދާޅުވިއެވެ.\nއެގޮތުން އެއްވަނަ ފަރާތްކަށް 80،000 (އަށްޑިހަ ހާސް) ރުފިޔާގެ އިނާމް، ދެވަނައަށް އަންނަ ފަރާތަކަށް 40،000 (ސާޅީސް ހާސް) ރުފިޔާގެ އިނާމް، އަދި ތިން ވަނައަށްދާ ފަރާތަކަށް 20،000 (ވިހި ހާސް) ރުފިޔާގެ އިނާމް ލިބޭ ގޮތަށް ވަނީ ހަމަޖެހިފައެވެ.\nމީގެ އިތުރުން ހިޓާޗީގެ ޕްރޮޑަކްޓް އަދި މަކިޓާގެ ޕްރޮޑަކްޓް ބައްލަވައިގަތުމުން ވަގުތުން ލިބޭ އިނާމްތައް ހުންނާނެ ކަމަށް ވެސް ޝުރުފާ ވިދާޅުވިއެވެ. އަދި ކޮންމެ 500 ރުފިޔާއަކަށް ވިޔަފާރި ކުރައްވާ ފަރާތްތަކަށް ކޫޕަނެއް ލިބޭނެ ކަމަށާއި އެކި ޕްރޮޑަކްޓްތަކުން 30 އިންސައްތައާ ހަމަ އަށް ވެސް ޑިސްކައުންޓް ލިބެން ހުންނާނެ ކަމަށް އޭނާ ވިދާޅުވިއެވެ.\nމީގެ އިތުރުން މާލެ އާއި ހުޅުމާލެއަށް ހިޓާޗީ ރެޖްރޭޓަރ އަދި ދޮންނަ މެޝިން އަދި ހިޓާޗީ އެއަރ ކަންޑިޝަންއާއި އެކު ފްރީ އިންސްޓޮލޭޝަން ވެސް ލިބޭނެ ކަމަށް ޝުރުފާ ވިދާޅުވިއެވެ.\nމިޕްރޮމޯޝަން ކުރިއަށްދާނީ 10 މާރޗްއިން ފެށިގެން 16 މެއިގެ ނިޔަލަށެވެ.


AFC in FAM ah lafaa dhinee Congress fas kuran\nއޭއެފްސީއިން ލަފާ ދިނީ ކޮންގްރެސް ފަސްކުރަން\nއޭއެފްސީގެ ރައީސް ޝައިހް ސަލްމާން (ވ) އާއި އެފްއޭއެމްގެ ރައީސް ބައްސާމް\nއޭޝިއަން ފުޓްބޯލް ކޮންފެޑްރޭޝަން، އޭއެފްސީ ން އެފްއޭއެމްއަށް ލަފާ ދިނީ ރޭ ބާއްވަން ހަމަޖެހިފައިވާ ކޮންގްރެސް ފަސް ކުރުމަށް ކަމަށް އެފްއޭއެމުން ބުނެފި އެވެ.\nއެފްއޭއެމުން، މިދިޔަ މަހުގެ ހަތަރު ވަނަ ދުވަހު، އިއުލާން ކޮށްފައި ވަނީ، މާޗް ވިހި ވަނަ ދުވަހު (އިއްޔަ) އިންތިހާބީ ކޮންގްރެސް ބޭއްވުމަށެވެ. އެހެންނަމަވެސް ކޮންގްރެސް އާ ހަމައަށް އައިރު ކޮވިޑް-19 ގެ ބިރުވެރިކަން ރާއްޖެ އާއި އޭޝިއާގެ އެހެން ގައުމުތަކަށްވެސް ވަނީ ކުރިމަތި ވެފަ އެވެ.\nއެފްއޭއެމްގެ މިހާރުގެ ރައީސް ބައްސާމް އަދީލް ޖަލީލްގެ އިންތިހާބީ ދައުރު ހަމަވާނީ މިއަހަަރު ނޮވެމްބަރު 20 ވަނަ ދުވަހު އެވެ. އޭގެ ކުރިން އިންތިހާބު ބާއްވަން އެފްއޭއެމުން ނިންމީ، އެފްއޭއެމްގެ އެކްސްކޯއަށް ބައްސްމް ހުށަހެޅުމުންނެވެ. އިންތިހާބަކަށް ދިއުމަށް އެފްއޭއެމްގެ އެކްސްކޯއިން ނިންމި ހިސާބުން ފެށިގެން އޭއެފްސީން ދިޔައީ އިންތިހާބީ މަރުހަލާތައް މޮނިޓާ ކުރަމުންނެވެ.\nރޭ، ބާއްވަން ތާވަލު ކުރި ކޮންގްރެސް ފަސް ކުރުމަށް ފަހު އެފްއޭއެމުން ކުރި ޓްވީޓެއްގައި ބުނެފައި ވަނީ، މިހާރުގެ ހާލަތު ހުރި ގޮތުން ކޮންގްރެސް ކުރިއަށް ނުގެންދިއުމަށް އޭއެފްސީ އާއި ފީފާއިންވެސް ލަފާ ދީފައިވާ ކަމަށެވެ.\nއެފްއޭއެމްގެ އިންތިހާބަށް ކުރިމަތިލާން ދިން މުއްދަތުގައި، އިންތިހާބަށް ކުރިމަތި ލެއްވީ ބައްސާމް އެކަންޏެވެ. އިންތިހާބުގައި ބައްސާމް ވާދަ ކުރެއްވުމަށް ފުރަތަމަ ޑިވިޝަންގެ ހަ ކުލަބަކާއި ދެ ވަނަ ޑިވިޝަނެއްގެ ތިން ކުލަބަކުން ވަނީ އެންޑޯޒްމެންޓް ދީފަ އެވެ.\nއާ އިންތިހާބުގައި ބައްސާމްގެ އެގެޒެކެޓިވް ކޮމިޓީގައި ސީނިއާ ނައިބު ރައީސް އަކީ، އެފްއޭއެގެ ޑެޕިއުޓީ ޖެނަރަލް ސެކެޓްރީގެ މަގާމުގައި އަދާ ކުރައްވަމުން އަންނަ، ކުރީގެ ފޯވަޑް އަލީ އުމަރު، ދެ ވަނަ ނައިބު ރައީސް އަކީ މިހާރުވެސް އެފްއޭއެމްގެ އެކްސްކޯގައި ހިމެނިވަޑައިގަންނަވާ މާޒިޔާގެ ސީއީއޯ ހުސައިން ޝާފިއު (ކޮކީ)، އެކްސްކޯ މެންބަރުންގެ ތެރޭގައި ހިމެނެނީ، މިހާރުގެ ސީނިއާ ނައިބު ރައީސް އަހްމަދު ޝަކީބު، މިހާރުވެސް އެކްސްކޯ މެންބަރުގެ ގޮތުގައި ހިމެނިވަޑައިގަންނަވާ މުހައްމަދު ޝިފާއު، އީގަލްސްގެ ސީއީއޯ މުފާވިޒް ހާޝިމް (މުފާ)، ކުރީގެ ސްޕޯޓްސް ކޮމިޝަނާ އަދި ޓީސީ ސްޕޯޓްސް ކުލަބުގެ ކުރީގެ ރައީސް އަހްމަދު ނަޝީދު (ޑޭވް)، ކުލަބު ގްރީން ސްޓްރީޓްގެ ރައީސް މުއާވިޔަތު ހަލީލް އެވެ. އެކްސްކޯގެ އަންހެން މެންބަރެއްގެ ގޮތުގައި ހިމެނި ވަޑައިގަންނަވަނީ މިހާރުވެސް އެފްއޭއެމްގެ އިސް މަގާމެއް ފުރަމުން އަންނަ އާމިނަތު ޝާނީޒް (ޝާނީ) އެވެ.\nބައްސާމް އާއި އޭނާގެ އާ އެކްސްކޯއަށް އެންޑޯޒްމެންޓް ދީފައި ވަނީ ފުރަތަމަ ޑިވިޝަންގައި މިވަގުތު އެކްޓިވް ކޮށް އޮތް ހަ ކުލަބުގެ އިތުރުން ދެ ވަނަ ޑިވިޝަންގެ ފައިނަލިސްޓް ކުލަބު ވެލެންސިއާ އާއި ޖޭޖޭ ސްޕޯޓްސް އާއި ކުލަބު ޕީކޭ އެވެ.\nއެފްއޭއެމް އޭއެފްސީ އެފްއޭއެމްގެ އިންތިހާބު\nޖެނެރަލް ސެކްރެޓަރީގެ ހާއްސަ ދައުވަތަކަށް ބައްސާމް އޭއެފްސީ ކޮންގްރެސް އަށް\nމިމަހު 28 ގައި އިންތިހާބު ބާއްވަން އެފްއޭއެމް އަސާސީ ގަވާއިދު ފާސްކޮށްފި


Maru commission ge misraabaai, ithubaaru gellenee?! | Mihaaru\n31 ޑިސެމްބަރ 2019 - 08:46 35 comments\nރައްޔިތުންގެ އެންމެ ބޮޑު ކަންބޮޑުވުން އޮތް ތިން މަރެއްގެ ފުނަށް ވާސިލްވާން މަރު ކޮމިޝަނުން އަހަރެއްހާ ދުވަހުގެ ތެރޭގައި އެއްކުރީ މުހިއްމު މައުލޫމާތުތަކެކެވެ. އިންސާފު ނުލިބި ދިގުލައިގެން ގޮސްފައިވާ ތިން މަރުގެ ހަގީގަތާއި އެއް މަރު އަނެއް މަރާ ގުޅިފައިވާ މިންވަރެވެ. މިވެނިއެވެނި ބަޔަކީ ގާތިލުންނާއި އެހީތެރިންނާއި ފާރަވެރިން ކަމަށް، ކޮމިޝަނަށް ޔަގީންވެއްޖެ އެވެ. މަގްސަދާއި އަޑީގައި ތިބި މީހުންގެ ނަންތައް ވެސް އެ އޮތީ އާއްމުވެފައިވާ ރިޕޯޓް ނުވަތަ ޑްރާފްޓްތަކުގައި ފެންނާށެވެ. އޭގެ އިތުރުން، ދެން ތަހުގީގުކުރާ މައްސަލަތަކުގައި ވެސް ކުރިއެރުންތަކެއް ލިބިފައިވާ ކަމަށް ކޮމިޝަނުން ބުނެ އެވެ.\nއެކަމަކު، މި ހޯދުންތައް ބޭކާރު ވެދާނެ ކަމުގެ ބިރު މިއޮތީ ހީވެފަ އެވެ. ޑރ. އަފްރާޝީމް އަލީ އާއި ނޫސްވެރިޔާ އަހްމަދު ރިލްވާންގެ މަރުގެ ވެސް މުހިއްމު މައުލޫމާތުތަކެއް އާއްމުކުރި އިރު މިހާތަނަށް އެކަށީގެންވާ ފިޔަވަޅެއް ނާޅަ އެވެ. ބްލޮގަރު ޔާމީން ރަޝީދުގެ މަރުގެ ހަގީގަތް ވެސް އޮތީ ހޯދައިފަ އެވެ. އެކަމަކު އެ ތަހުގީގު އަދި އާއްމެއް ނުކުރެ އެވެ. މިހާތަނަށް އާއްމުކުރި ދެ ރިޕޯޓުން ކުށްވެރިންނަށް، އެ މީހުންނާ މެދު ކޮމިޝަނުން ކުރާ ތުހުމަތު ވަރަށް ސާފެވެ. ކުރިއެކޭ އެއްގޮތަށް އެއްވެސް ޖެހިލުމެއް ނެތި އެ މީހުން އަދި ވެސް ތިބީ މިނިވަންކަން މަތީގަ އެވެ.\nތަހުގީގުގައި އެއްކުރި މައުލޫމާތުތަކާއި ހޯދި ހެކިތަކުން ނަންތައް އާއްމުކުރި އިރު ފިޔަވަޅު ނޭޅެންވީ ސަބަބެއް، އެއް ބައެއްގެ ނަޒަަރުގައި، ނެތެވެ. ކޮމިޝަނަށް ގާނޫނީ ބޮޑެތި ބާރުތަކެއް ވަނީ ދީފަ އެވެ. ތަހުގީގަށް މީހުން ހާޒިރުކޮށް ސުވާލު ކުރުމާއި ފުލުހުން މެދުވެރިކޮށް ހައްޔަރުކުރުމާއި ބަލައި ފާސްކުރުމާއި ދައުވާ ކުރަން ފޮނުވަން ހުރަހެއް ނެތެވެ.\nއެއްވެސް މީހަކަށް ފިޔަވަޅު އެޅޭކަށް ނެތް!\nއެންމެ ބޮޑު ކަންބޮޑުވުމަކީ މި އެވެ؛ ކޮމިޝަނުން ހިންގި ތަހުގީގުގެ މައްޗަށް މީހަކު ހައްޔަރުކުރެވެން ނެތް ކަމަށް ބުނުމެވެ. ތަހުގީގުތައް ފުރިހަމަތޯ ސުވާލު އުފައްދާނެ ޖާގަ ލިބެނީ ކޮމިޝަނާއި ފުލުހުންގެ ވާހަކަތަކުގައި ހުރި ފުށުއެރުންތަކުންނެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ކޮމިޝަންގެ ތަހުގީގަށް ފުލުހުން ގެއެއް ފާސްކުރަން ހަރަކާތްތެރިވަނީ. -- ފޮޓޯ: ހުސެން ވަހީދު / މިހާރު\n"އެ ބޭފުޅުން [މަރު ކޮމިޝަންގެ ބޭފުޅުން] ވިދާޅުވި އެ ރިޕޯޓުގެ މައްޗަށް ބިނާކޮށް އެއްވެސް މީހަކު ހައްޔަރުކުރުގެ އަމުރެއް ނެރުމަށް އަދި މީހެއްގެ މައްޗަށް ދައުވާއެއް ކުރަން ޖާގައެއް ނެތް ކަމަށް،" އިމްރާން ވިދާޅުވެފައިވެ އެވެ.\nކޮމިޝަންގެ މެމްބަރަކާ ހަވާލާ ދެއްވައި މިނިސްޓަރު މިގޮތަށް ވިދާޅުވެފައި ވަނިކޮށް، ރިޕޯޓްތަކާ ގުޅޭ ގޮތުން ތިން މީހެއްގެ މައްޗަށް ދައުވާކުރަން ޕްރޮސިކިއުޓަ ޖެނެރަލްގެ އޮފީހަށް ވަނީ ފޮނުވައިފަ އެވެ. އޭގެ ތެރޭގައި ތިން މަރުގައި ވެސް ތުހުމަތުކުރާ، ހަރުކަށި ފިކުރުގެ މުހައްމަދު މަޒީދާއި ސާމިތު މުހައްމަދު ހިމެނެ އެވެ. މިއީ، އެ ތިން މަރުގެ ވެސް މޭސްތިރިން ކަމަށް ކޮމިޝަނުން ބުންޏެވެ.\nއޭގެ އިތުރުން، ރިޕޯޓާ ގުޅިގެން ދައުވާކުރަން ފޮނުވީ، ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމްގެ މައްޗަށެވެ. އޭނާގެ މައްޗަށް ދައުވާކުރަން ފޮނުވީ ތަހުގީގަށް ދޮގު މައުލޫމާތު ދެއްވިކަމުގެ ތުހުމަތުކޮށްފަ އެވެ. މިއީ ވެސް ކޮމިޝަނަށް ފާޑުކިއުން އަމާޒުވި ކަމެކެވެ.\nތިން މަރުގައި އަމަލީ ގޮތުން ބައިވެރިވި މީހުންނާ މެދު ފިޔަވަޅު އަޅަން ނުފޮނުވައި ޝަހީމްގެ މައްސަލަ ފޮނުވީ ކޮމިޝަނުން ސިޔާސީ މަގްސަދެއް ހާސިލްކުރަން ކަމުގެ ތުހުމަތު ކުރެ އެވެ. އެކަމަކު، ރިޕޯޓްތައް ފުރިހަމަވާނެ ކަމަށް ބުނުން ފިޔަވައި، ކޮމިޝަނަށް އަމާޒުކުރާ ފާޑުކިއުންތަކަކަށް އެ ކޮމިޝަނުން މިހާތަނަށް ޖަވާބެއް ނުދެ އެވެ.\nފަސް މެމްބަރުންގެ މައްޗަށް ހިމެނޭ މަރު ކޮމިޝަންގައި މިވަގުތު ތިއްބެވީ ތިން މެމްބަރުންނެވެ. ކޮމިޝަންގެ ރައީސަކަށް ހުންނެވި ކުރީގެ ބަންޑާރަ ނައިބު ހުސްނުއްސުއޫދު ވަނީ ސުޕްރީމް ކޯޓުގެ ފަނޑިޔާރު ކަމަށް އައްޔަންކުރުމުން އިސްތިއުފާ ދެއްވައިފަ އެވެ.\nރައީސް އޮފީހުން މިދިޔަ ހަފުތާގައި ބޭއްވި ނޫސްވެރިންގެ ބައްދަލުވުމުގައި، ރައީސް އިބްރާހިމް މުހައްމަދު ސޯލިހްގެ ތަރުޖަމާން އިބްރާހިމް ހޫދަށް ތަކުރާރުކޮށް ކުރިމަތިވީ، މަރު ކޮމިޝަނާ މެދު ރައްޔިތުން ފާޅުކުރަމުންދާ ކަންބޮޑުވުންތަކުގެ ސުވާލެވެ.\nރިޕޯޓްތަކުގައި ތުހުމަތުކޮށްފައިވާ މީހުންނާ މެދު ފިޔަވަޅު ނާޅައި ލަސްވަނީ ކީއްވެތޯ ނޫސްވެރިން އެހުމުން ހޫދު ވިދާޅުވީ މިހާތަނަށް ފައިނަލް ރިޕޯޓް ނެރެވުނީ އެންމެ މަރަކާ ގުޅޭ ގޮތުން ކަމަށެވެ. އެއީ، އަފްރާޝީމްގެ މަރެވެ. ދެން ހުރީ ޑްރާފްތަކެއް ކަމަށާއި ތަހުގީގު ކުރިއަށްދާ މިންވަރަކުން އެއަށް ބަދަލު އައުން އެކަށީގެންވާ ކަމަށް ވިދާޅުވި އެވެ. އަޅާނެ ފިޔަވަޅުތަކާ މެދު ގޮތެއް ނިންމާނީ، ރިޕޯޓްތައް ފައިނަލްވުމުން ކަަމަށް ހޫދު ވިދާޅުވި އެވެ.\n"އެއް ޑްރާފްޓުން އަނެއް ޑްރާފްޓަށް ދާއިރު ޑްރާފްޓަށް ބޮޑެތި ބަދަލުތަކެއް އައިސް ހުރޭ. އެހެންވީމާ ޑްރާފްޓަކަށް އަމަލެއް ނުކުރެވޭނެ. ރިޕޯޓް ފައިނަލް ވެގެން މިކޮޅަށް ހުށަހެޅުމުން އެ އަށް އަމަލު ކުރާނީ،" ހޫދު ވިދާޅުވި އެވެ.\nފިޔަވަޅު އަޅައި އިތުބާރު އުފައްދަން ޖެހޭ!\nމަރު ކޮމިޝަންގެ ރިޕޯޓްތައް ފުރިހަމަކަމަށް، އެ ކޮމިޝަނުން ނުވަތަ ސަރުކާރުން ބުނުމަކުން ނުފުދެ އެވެ. ތަހުގީގުތަކުގައި ފުލުހުން އިހުމާލުވުމުގެ ތުހުމަތާ އެކު އުފެއްދި ކޮމިޝަނުން ހޯދާފައިވާ ހޯދުންތަކުގެ ސައްހަކަން ކަށަވަރުކޮށްދޭން ޖެހެ އެވެ. މަރުގެ އިލްޒާމް އަޅުވައި ބައެއްގެ ނަންތައް އާއްމުކުރުމަށް ފަހު ދޫކޮށްލުމަކީ ޒިންމާދާރު ގޮތެއް ވެސް ނޫނެވެ. ރިޕޯޓްތައް އާއްމުވި ދެ މަރުގެ އިތުރުން ވެސް އިންސާފު ހޯދައިދޭން ގޮވާލަމުން އަންނަ ގިނަ މައްސަލަތަކެއްގެ ތަހުގީގު ކޮމިޝަނުން ކުރިއަށް އެބަގެންދެ އެވެ.\nރިލްވާން މައްސަލައިގެ ތަފްސީލީ މައުލޫމާތު ހިއްސާކުރަން ބޭއްވި ނޫސްވެރިންގެ ބައްދަލުވުމުގައި އެ ކޮމިޝަންގެ ކުރީގެ ރައީސް ސުއޫދު (ވ) އަދި ކޮމިޝަންގެ މެމްބަރު މިސްބާހު ބައިވެރިވެވަޑައިގަންނަވަނީ.-- ފޮޓޯ: ހުސެއިން ވަހީދު/ މިހާރު\nރިޕޯޓްތައް ނެރޭނީ މައްސަލަތަކުގައި ތުހުމަތުކުރެވޭ މީހުންނާ މެދު ފިޔަވަޅުތަކެއް އަޅައި ފަހަތުގައި ތިބި މީހުން އަދުލު އިންސާފުގެ ކުރިމައްޗަށް ގެނެވޭނެ ގޮތެއް ހޯދުމަށް ފަހު ކަމަށް، ކޮމިޝަނުން އޮތީ ވައުދުވެފަ އެވެ. އެކަމަކު ފެންނަ ކަންކަން ފާހަގަކޮށްފައި އާދައިގެ ރިޕޯޓެއް ނެރެ ފުއްދާލުމަކީ މަގްސަދު ހާސިލްވާނެ ކަމެއް ނޫނެވެ.\nއެއީ، ހެކިތައް ފޮރުވުމަށާއި ސަލާމަތްކަން ހޯދަން ތުހުމަތުކުރެވޭ މީހުންނަށް ޖާގަ ލިބޭނެ ކަމެއް ކަން ވެސް ކޮމިޝަނުން ބުނެފައިވެ އެވެ. އެކަމަކު، ކޮމިޝަންގެ އަމަލުތައް މި ފެނުނީ މި ޔަގީންކަމާ އިދިކޮޅަށެވެ. އިންސާފަށް އެދި ތިބި އާއިލާތަކަށް ކޮމިޝަނާ މެދު އިތުބާރު ގެއްލި މާޔޫސްވާ ފަދަ ގޮތަކަށެވެ.\nވެރިކަމުގެ ހުވާކުރެއްވުމަށް ފަހު ފުރަތަމަ އެޅުއްވި ފިޔަވަޅުތަކުގެ ތެރޭގައި މަރު ކޮމިޝަނެއް ރައީސް އުފެއްދެވީ އިންސާފު ހޯދައި ދެއްވަން އިސްކަން ދެއްވާތީ އެވެ. އެމަނިކުފާނުގެ ވައުދަކީ، އާއިލާތަކަށް އިންސާފު ހޯދައި ދެއްވުމެވެ. އެހެންކަމުން ކޮމިޝަންގެ މި މިސްރާބު ގެއްލިފައިވާ ކަމަށް އެ އާއިލާތަކާއި ރައްޔިތުން ކަންބޮޑުވުން ފާޅުކުރުމަކީ މައްސަލައެކެވެ.\nކޮމިޝަނާ މެދު މިހާރު ހުރި ކަންބޮޑުވުންތަކަށް ހައްލު ހޯދައި، ރައްޔިތުންގެ އިތުބާރު އުފައްދައި އިންސާފަށް ވާސިލްވާން ޖެހެ އެވެ.\nއިތުރު ލިޔުންތައް ސަރުކާރު ރައީސް އިބްރާހިމް މުހައްމަދު ސޯލިހް ރިޔާސީ ކޮމިޝަން ޑރ. އަފްރާޝީމް އަވަހާރަކޮށްލުން އަހުމަދު ރިލުވާން މަރުގެ މައްސަލަތައް ބަލާ ކޮމިޝަން


Launch captain ge marun Thoddoo ah bodu hithaama eh! | Mihaaru\nޝާފިއު: އޭނާ މަރުވީ ރޭގެ ވަގުތެއްގައި\n15 ފެބުރުއަރީ 2017 - 14:48 13 comments\nތޮއްޑޫގެ ރައްޔިތުންނަށް އެއީ މީހުންނާ ގުޅޭ ސަމާސާ މިޒާޖުގެ މީހެކެވެ. އެހެންވެ، އެ ރަށު ބްލޫއެންޑްވައިޓްގޭ މޫސާ ޝާފިއު މަރު ވެގެން ދިޔައީ ގިނަ ބަޔަކަށް ހިތްދަތިކަން ގެނުވި، ގަބޫލުކުރަން ދަތި ހާދިސާއަކަށެވެ. މިދިޔަ ހުކުރު ދުވަހު ހިނގި ސައިކަލް އެކްސިޑެންޓުގައި ބޮޑެތި އަނިޔާތަކެއް ވެގެން، 34 އަހަރުގެ އެ ޒުވާނާ ރޭ މަރުވި ވާހަކައާ އެކު ރަށަށް ވެރިވެފައި ވަނީ ހިތާމަ އެވެ.\n"ގިނަ މީހުންނަށް އަދިވެސް ގަބޫލެއް ނުކުރެވޭ އޭނާ މަރުވީ ކަމެއް. އެންމެންނަށް ވެސް ކުއްލި ޝޮކެއް ލިބިފައިވަނީ،" ތޮއްޑޫ ކައުންސިލްގެ ނައިބު ރައީސް އިބްރާހިމް ރަޝީދު ވިދާޅުވި އެވެ.\nތޮއްޑޫގެ މަގެއް: ޝާފިއު އެކްސިޑެންޓުވީ ބާރު ސްޕީޑެއްގައި ދުއްވާފައި ދަނިކޮށް ސައިކަލު ރުކެއްގައި ޖެހިގެން-- ފޮޓޯ: އައިމިނަތު ޝިފްލީން\nމޫސާ ޝާފިއު އަކީ އެ ރަށުގައި ދުއްވާ "ނަސްރު" ލޯންޗު ކެޕްޓަނެވެ. ގިނަ މީހުންނާ އޭނާ ގުޅުން އޮންނަނީ ވެސް އެހެންވެ އެވެ. މުހިއްމު އެއްޗެއް މާލެއަށް ފޮނުވަން ޖެހުނަސް އެ އެއްޗެއް ހަވާލު ކުރާނީ ޝާފިއު އާ އެވެ. އެހެންވެ، އޭނާ ވެފައި ވަނީ ތޮއްޑޫ މީހުން ވަރަށް އިތުބާރު ކުރާ އަދި ވަރަށް ގާތް އެކުވެރިއަކަށެވެ. އޭނާ އަކީ އެ ރަށުގައި އޮންނަ ބްރައިޓް ކްލަބްގައި ވެސް ވަރަށް ހަރަކާތްތެރި މީހެކެވެ. ހިތްހެޔޮ، ދީނީ ކަންކަމަށް އިސްކަން ދޭ މީހެކެވެ.\nއެނގިފައިވާ ގޮތުގައި މިދިޔަ ހުކުރު ދުވަހު އެ އެކްސިޑެންޓް ހިންގީ، ތިން މީހަކު އަރައިގެން ދުއްވި ސައިކަލު ކޮންޓްރޯލް ނުކުރެވިގެން ގޮސް ރުކެއްގައި ޖެހިގެންނެވެ. އެކްސިޑެންޓްވި އިރު ސައިކަލް ދުއްވަން އިން ޝާފިއުގެ ބޯ، ރުކުގައި ޖެހި ބޮލުގެ ނާށިގަނޑު ވަނީ ފަޅައިގެން ގޮސްފަ އެވެ. އޭގެ އިތުރުން އޭނާގެ މޫނުމަތި ވެސް ވަރަށް ބޮޑަށް ޒަހަމްވެފައި ވެ އެވެ.\nރޭ 9:30ހާއިރު އޭނާ މަރުވީ، އައިޖީއެމްގެ އައިސީޔޫގައި ފަރުވާދެމުން އަންނަތާ ފަސް ވަރަކަށް ދުވަސް ފަހުންނެވެ. މަރުވި އިރު ވެސް އޭނާގެ ހެޔެއް ނެތެވެ.\nރަޝީދު ވިދާޅުވީ ހަތަރު މީހުން ހިމެނޭ އާއިލާގެ އެންމެ ދޮއްޓަށް ހުންނަ ފިރިހެން މީހާ އަށް ވުމުން އާއިލާގެ ހުރިހާ ހަރަދުތަކެއްހެން ބަލަހައްޓަނީ އޭނާ އާއި ހަގަށް ހުންނަ ފިރިހެން ކޮއްކޮ އެވެ. އަދި ހަތް އަހަރުގެ ދަރިއެއް ހުންނަ ޝާފިއު އަކީ ވަރަށް ޒިންމާދާރު މީހެއްކަން ވެސް އޭނާ ފާހަގަ ކުރި އެވެ.\nތޮއްޑޫގެ މަގެއް: ޝާފިއު އެކްސިޑެންޓުވީ ބާރު ސްޕީޑެއްގައި ދުއްވާފައި ދަނިކޮށް ސައިކަލު ރުކެއްގައި ޖެހިގެން\n"އެއީ އާއްމުކޮށް ބާރަށް ސައިކަލް ދުއްވާ މީހެއް ވެސް ނޫން. ދެން އެ ދުވަހު ހަމައެހެންވީ،" ރަޝީދު ވިދާޅުވި އެވެ.\nތިން މީހުން އަރުވައިގެން ސައިކަލް ދުއްވުމަކީ ތޮއްޑޫގައި ވަރަށް އާއްމު ކަމެކެވެ. އަދި މިއީ ކައުންސިލުން މަނާކުރަން ބޭނުންވާ އެކަމަކު އަދި މިހާތަނަށް ނުކުރެވި އޮތް ކަމެއް ކަމަށް ރަޝީދު ވިދާޅުވި އެވެ.\nއޭނާ ވިދާޅުވީ ތޮއްޑޫގައި ފަހަކަށް އައިސް ބާރަށް ސައިކަލު ދުއްވުމާއި ގަވައިދާ ހިލާފަށް ސައިކަލު ދުއްވުން އިތުރުވެފައިވާ ކަމަށެވެ. އެހެންވެ އެކަން ކޮންޓްރޯލް ކުރުމަށް އެ ރަށުގައި ފުލުހުން ބައިިތިއްބުމަށް މަޝްވަރާ ކުރަމުން އަންނަ ކަމަށް ވެސް ރަޝީދު ވިދާޅުވި އެވެ.\nއިތުރު ލިޔުންތައް އެކްސިޑެންޓް މަގުމަތީގެ އެކްސިޑެންޓް އއ. ތޮއްޑޫ މަރު